
CUVÂNT ÎNAINTE 


Când şi-a scris lucrarea - iniţial, teză de doctorat sub conducerea 
subsemnatului, autorul era militar de carieră, cadru didactic într-o 
instituție de învăţământ militar superior. Autorul şi-a abordat tema 
concomitent din unghiul de vedere interior - de membru al instituţiei 
cercetate, care a realizat ani îndelungaţi observaţie coparticipantă - şi 
din cel exterior, ca sociolog, iar împletirea fericită a acestor două 
unghiuri de vedere i-a asigurat competenţa necesară pentru realizarea 
cu succes a sarcinii pe care şi-a asumat-o. Cartea se situează, din un- 
ghiul de vedere al domeniului ştiinţific abordat, la interferența socio- 
logiei militare şi a sociologiei politice; textul său dovedeşte că auto- 
rul se mişcă cu aceeaşi dezinvoltură în ambele domenii. Armata este 
un instrument de prim ordin al puterii, una din instituţiile de bază ale 
megainstituţiei care este statul, relaţiile reciproce dintre armată şi 
puterea statală fiind, în contemporaneitatea noastră, de cea mai mare 
importanţă pentru orice societate. Cu atât mai importante sunt aceste 
relaţii pentru România în perioada actuală, de consolidare a noului 
regim democratic, când ele se aşează în chip diferit faţă de înfăţişarea 
lor din lungile decenii ale totalitarismului. Relaţiile dintre armată şi 
puterea politică sunt întotdeauna reglementate, într-un fel oarecare, 
pe cale juridică; totuşi, cum subliniază corect autorul, analiza „con- 
stituțională” (juridică) a acestor relaţii nu este suficientă, ea trebuind 
completată prin cercetarea complexelor lor aspecte şi implicaţii soci- 
ologice. 

Intenţia manifestă de a contribui la o asemenea analiză şi la o 
asemenea nouă aşezare a relaţiilor în cauză constituie în sine un merit 
iniţial al lucrării. Mai importantă decât intenţia este însă, desigur, 
modalitatea de realizare a acesteia, prezentarea analitică, complexă şi 
nuanțată totodată, a modurilor de raportare a militarilor profesionişti 
la politică şi a deţinătorilor puterii politice la armată, în lumea con- 
temporană în general, în România zilelor noastre în particular. Cred 

că merită subliniat şi apreciat efortul încununat de succes al autorului 
de a ieşi din vechile stereotipii inculcate militarilor timp de atât de 
mulți ani şi de a-şi realiza demersurile empirice şi teoretice sub sem- 
nul valorilor democraţiei pluraliste. Acest mod de tratare implică o 
anume depolitizare, aş spune chiar demitizare a temei, tratarea ei cu 
obiectivitatea profesionistului, care nu ezită să numească şi să cerce- 
teze îndeaproape aspectele problematice, uneori nevralgice chiar, ale 
relaţiei dintre profesioniștii militari şi deţinătorii puterii politice. 

În această ordine de idei, demnă de relevat mi se pare atitudinea 
critică a autorului față de unele aspecte concrete ale procesului de 
restructurare a armatei române în ultimii ani (cu deosebire în capito- 
lul al IV-lea, întitulat „Aspecte sociologice ale procesului schimbării 
instituţiei militare în perioada de tranziție spre societatea democrati- 
că”). Desigur, părerile oricărui autor sunt în principiu discutabile. In 
cazul de faţă însă, observaţiile critice sunt întemeiate nu numai pe 
empiria comună a unei persoane implicate, ci pe observaţii sistemati- 
ce şi pe considerente teoretice bine elaborate, care mi se par demne 
de luat în seamă. 

Remarcabil mi se pare un capitol (ultimul) al lucrării, care prezin- 
tă desfăşurarea şi rezultatele unei investigaţii empirice proprii a au- 
torului, realizată pe un eşantion format din studenții Academiei Tru- 
pelor de Uscat „Nicolae Bălcescu” din Sibiu, cu privire la socializa- 
rea politică a viitorilor ofiţeri activi, la cultura politică de care dispun 
aceştia în prezent, la atitudinile politice pe care le manifestă şi la va- 
lorile politice pentru care optează ei. Fără a exagera reprezentativita- 
tea eşantionului şi deci gradul de valabilitate generală a diagnozei ce 
rezultă din această cercetare, cred că ea este semnificativă şi utilă şi 
mai ales demnă de a fi continuată - şi controlată, completată în ace- 
laşi timp - prin investigaţii similare în alte unităţi. 

Lucrarea este fundamentată pe o informaţie complexă, nu numai 
înregistrată ca atare, dar şi bine stăpânită şi fructificată. Autorul nos- 
tru a parcurs în mod exhaustiv bibliografia autohtonă, din ultimele 
trei decenii, în materie de sociologie militară; a studiat de asemenea 
multe lucrări importante, de circulaţie universală, din sociologia mili- 
tară occidentală, de pildă lucrări ale lui Samuel P. Huntington şi 
Amos Perlmutter; în plus, cum i-a impus tema însăşi, a consultat un 
şir de lucrări de bază din domeniile sociologiei politice şi sociologiei 

organizaţiilor, făcând referiri competente la concepţia lui Max We- 
ber, la lucrarea lui C. Wright Mills despre elita dominantă în Statele 
Unite ale Americii şi la multe altele. A inclus organic, în propriile 
demersuri, ideile-cheie ale lucrărilor de referinţă, dar a ştiut să se şi 
detaşeze de sursele sale, să formuleze, în unele puncte, cu circum- 
specţie, observaţii critice faţă de acestea. Interesante şi fructuoase mi 
se par ideile dezvoltate de autor - având ca punct de pornire biblio- 
grafia consultată - cu privire la tipologia trihotomică privind militari 
„profesionişti”, „pretorieni” şi „revoluţionari” şi punerea în relaţie a 
acestor tipuri cu natura regimului politic existent într-o ţară dată, 
precum şi sublinierea prevalenţei tipului „profesioniştilor” în coor- 
donatele statelor democratice, moderne. De asemenea, valoroasă mi 
se pare analiza procesului de profesionalizare a militarilor de carieră 
şi în cadrul acestei analize distincţia dintre ceea ce autorul numeşte 
„profesionalizarea 1” (profesionalizarea profesiunii însăşi, datorită 
dezvoltării istorice a tehnicii militare, a modalităţilor de recrutare a 
armatei şi a cadrelor acesteia, a evoluţiei modurilor de organizare 
armatei) şi „profesionalizarea 2” (pregătirea profesională pentru ne- 
voile concrete ale armatei în coordonate concrete de loc şi de timp). 
Mai amintesc analizele nuanţate privitoare la controlul civil al arma- 
tei în condiţiile unui regim democratic modern, completate cu con- 
statările referitoare la posibilităţile de acţiune ale militarilor ca un 
important grup de presiune în aceleaşi condițiuni. 

Renunţând la reproducerea rezumativă a succesiunii capitolelor 
lucrării, remarc construcţia clară şi solidă a acesteia, logica strânsă a 
demersurilor autorului, coerenţa punctelor sale de vedere. Desigur, 
cum am mai arătat, aceste puncte de vedere prezintă unele aspecte 
discutabile, mai ales că nu toate afirmaţiile se întemeiază pe un mate- 
rial empiric direct controlabil. Totuşi, curajul de a-şi fi formulat opi- 
nii personale în probleme controversate şi efortul de argumentare a 
acestor opinii îl consider lăudabil. În ansamblu, lucrarea mărturiseşte 
maturitatea profesională a autorului, independenţa sa de gândire şi 
capacitatea sa de a duce la bun sfârşit o întreprindere ştiinţifică de 
anvergură, bine închegată şi redactată îngrijit, fluent. 


Cluj, 28 martie 2000 
Andrei Roth 


PRECIZĂRI INTRODUCTIVE 


Io umanității este dintr-un anumit punct de vedere şi istoria 
războiului. Forţa sau ameninţarea cu forţa a fost moaşa multor 
state din sistemul internaţional actual. În statele născute în război sau 
revoluţie, politicienii în uniformă adesea domină scena politică sau 
devin parteneri esenţiali ai civililor. Pe de altă parte, forţa este un 
element al puterii în toate ţările, ca şi în relaţiile între state, de aceea 
studiul legăturii dintre armată si politică, a influenţei sau uneori a 
prezenţei militarilor în politică preocupă deopotrivă pe cercetători si 
pe politicieni. 

Ansamblul temei propuse are rădăcini istorice, atât ca dat obiec- 
tiv, cât si ca demers teoretic. Astfel, încă de acum 2500 ani, aşa cum 
menţionează Platon în Republica, societăţile cu un grad ridicat de 
civilizaţie au analizat problema constituirii si ființării armatei ca in- 
stituţie fundamentală a statului. Existenţa unei instituţii înarmate în 
cadrul unei societăţi civile neînarmate, căreia aceasta i-a încredințat 
puterea armelor, a generat de-a lungul istoriei trei tendinţe diferite: 
(1) punerea puterii militare în serviciul societăţii în general şi, nemij- 
locit, în cel al statului; (2) plasarea puterii militare in slujba unui 
grup social care o preia si o foloseşte în scop personal şi, (3) prelua- 
rea puterii de către armată prin intervenţia directă în politică. În aces- 
te trei ipostaze în care se poate găsi instituţia militară şi care, la rân- 
dul lor, sunt determinate de tipul de regim politic, corpul ofiţerilor se 
manifestă diferit în relaţie cu puterea politică. Cartea noastră are ca 
obiectiv major analiza acestei relaţii şi surprinderea concepţiilor, ati- 
tudinilor şi comportamentelor care fac din corpul ofiţerilor moderni 
un grup social cu un rol important în sfera politică. 

Considerăm că orice demers referitor la un aspect sau altul al fe- 
nomenului militar ce se doreşte cât de cât comprehensiv, trebuie să 
pornească de la câteva idei fundamentale ale lui Karl von Clausewitz 
din celebra lui lucrare Despre război. Autorii militari au fost una- 

nimi în a-l considera pe Clausewitz ca un gânditor proeminent al so- 
cietății occidentale, un Shakespeare sau Goethe al scriitorilor militari 
şi să descrie lucrarea lui ca „Biblia ştiinţei militare”. Cei mai mulţi 
dintre aceşti comentatori au subliniat aportul lui Clausewitz la evolu- 
ţia strategiei si tacticii. Dar contribuţia lui semnificativă s-a produs la 
un nivel mai înalt al analizei, cea referitoare la natura războiului si 
relaţia acestuia cu alte forme ale activităţii umane. 

Elementul fundamental în teoria lui Clausewitz îl reprezintă con- 
cepţia despre natura duală a războiului şi despre rolul militarului de 
profesie. Astfel, războiul este un fenomen social autonom, cu obiec- 
tive si metode proprii dar în care, ultimele scopuri, vin din afara lui 
însuşi. Războiul este întotdeauna subordonat finalităţilor politicii 
externe care determină conţinutul si natura violenţei care va fi anga- 
jată. Dualitatea naturii războiului o găsim formulată în cel mai cele- 
bru citat din lucrarea lui Clausewitz (1982, p. 67): 


Războiul este doar o continuare a politicii cu alte mijloace. 


De aici se deduce că „războiul are propria lui gramatică, dar nu 
propria lui logică”. Faptul că războiul are propria lui gramatică cere 
ca militarii de profesie să-şi dezvolte specializarea în această grama- 
tică, fără ingerinţe externe. Aceasta deoarece calitatea unui corp de 
militari nu se găseşte în natura cauzei pentru care luptă, ci în termenii 
standardelor militare proprii, autonome. Dar finalitatea pentru care 
acel corp de militari este angajat, se află în afara competenţei lui de 
judecare, deoarece obiectivul politic al războiului depăşeşte sfera lui 
specifică. Războiul nu are logica şi scopul lui propriu, deoarece 


intenţia politică este scopul, războiul este mijlocul si niciodată mijlo- 
cul nu poate fi gândit fără scop. 


Cu alte cuvinte, subordonarea punctului de vedere militar față de 
politică este singurul lucru posibil. Desigur că punctul de vedere mi- 
litar interacționează în mod inevitabil cu obiectivul politic, ceea ce 
impune politicii să ţină cont de mijloacele pe care le are la dispozi- 
ție, astfel „ca direcţiile şi intenţiile politicii să nu intre in contradicție 
cu aceste mijloace”. Dar, în final, politica predomină. Chiar daca ea 
„la o direcţie greşită şi preferă să promoveze finalităţi ambiţioase, 
interese private ori vanitatea conducătorilor”, acest lucru nu priveşte 

militarul. El trebuie să-şi asume politica, s-o considere ca „reprezen- 
tativă a tuturor intereselor comunităţii în ansamblu” şi să se supună 
el. 

Trei idei majore se decantează din scurtul comentariu in marginea 
textului lui Clausewitz: (1) subordonarea războiului (armatei) fată de 
politic; (2) întemeierea rațională a profesiei militare; şi, (3) justifica- 
rea teoretică a controlului civil al instituţiei militare. Aceste trei idei 
reprezintă fundamentul teoretic esenţial pentru demersul care urmea- 
ză. 

În mod firesc, se cuvin a fi făcute si câteva precizări de ordin me- 
todologic. Astfel, desemnăm comportamentul politic al armatei ca 
variabila cea mai semnificativă în explicarea relaţiilor civili-militari. 
Aceste relaţii reprezintă o variabilă dependentă care se găseşte în 
relație funcțională cu variabila independentă a profesionalismului 
militar. Pentru a explica aceasta relaţie funcţională vom introduce o 
variabilă intermediară, ideologia „organizaţională” care realizează 
simbioza profesionalism - birocraţie în armată şi produce orientările 
birocratice ale ofiţerilor. Fuziunea birocratului si profesionistului 
generează caracterul profesionist şi de corp constituit al armatei care, 
într-o formă sau alta, implică instituția militară în politică. 

Conceptele introduse, care se convertesc în instrumente metodo- 
logice, cer o explicaţie succintă a conţinutului acestora. 

Ideologia organizaţională desemnează ansamblul concepțiilor 
produse de experienţa grupurilor sociale, în cazul nostru grupul mi- 
litar. Membri stabili si omogeni ai grupului militar stau împreună o 
perioada de timp lungă si de aceea generează o ideologie organizați- 
onală puternică. 

În plus, birocraţia ca determinant social contribuie la rândul ei la 
generarea unor moduri de gândire particulare. Sociologia militară a 
identificat un mod specific de gândire al membrilor organizaţiei mili- 
tare, denumit de Samuel P. Huntington (1957) „the military mind”. 
Ideologiile organizaționale puternice, aşa cum este cea militară, leagă 
oamenii împreună, creează identificarea lor cu binele organizaţiei si 
întemeiază premizele care asigură că membri acesteia vor acţiona 
voluntar, în moduri adecvate, faţă de cerinţele conducerii organizaţiei 
lor. 

Deși termenul de birocraţie este în mod obişnuit folosit cu conota- 

ţii negative, sociologii îl angajează pur şi simplu ca un termen de- 
scriptiv. Ei consideră că birocraţia este o formă a administraţiei care 
se bazează pe organizaţii ce urmăresc obiective variate. În acest sens, 
organizația militară este un exemplu foarte bun. Ca termen tehnic în 
sociologie, birocraţia este legată de numele lui Max Weber. El i-a dat 
o definiţie precisă si a sugerat că este cea mai bună formă administra- 
tivă pentru urmărirea raţională si eficientă a obiectivelor organizaţio- 
nale. Pentru Weber 


cauza fundamentală a extinderii organizării de tip birocratic rezidă în 
superioritatea sa tehnologică în raport cu orice altă formă de organi- 
zare... Între un mecanism birocratic pe deplin dezvoltat si celelalte 
forme de organizare există un raport similar cu acela dintre maşinism 
si moduri de producţie manuale. Precizia, rapiditatea, claritatea, cu- 
noaşterea problemelor... subordonarea strictă, reducerea costurilor 
materiale şi umane - toate aceste cerinţe sunt aduse la un nivel într-o 
administrație strict birocratică. (apud Dicţionar de sociologie, 1993, 
p.73). 


Tipul ideal de birocraţie al lui Weber cuprinde următoarele ele- 
mente: (1) un grad înalt de specializare şi diviziune a muncii, cu sar- 
cini distribuite ca obligaţii oficiale; (2) o structură ierarhică a autori- 
tății cu domenii de comandă şi responsabilitate circumscrise cu clari- 
tate; (3) existenţa unui corp formal de reguli care generează activitate 
organizaţiei; (4) o administraţie bazată pe documente scrise; (5) rela- 
ţii interpersonale între membrii organizaţiei şi între aceştia şi clienţi; 
(6) recrutarea personalului pe bază de abilităţi şi cunoştinţe tehnice; 
(7) angajarea personalului pe termen lung, promovare pe baza ve- 
chimii sau meritului, un salariu fix; şi (8) separarea venitului privat 
de cel oficial. În concepţia lui Weber, toate aceste elemente sunt le- 
gate într-o totalitate coerenta ce produce o construcţie rațională. 

Analiştii de astăzi a concepţiei weberiene sugerează că ideea 
despre raționalitatea birocraţiei cuprinde două sensuri uşor diferite. 
În unul din ele raționalitatea birocraţiei constă în faptul că ea maxi- 
mizează eficienţa tehnică, adică regulile ce definesc cele mai potrivi- 
te mijloace care trebuie să realizeze finalităţile organizaționale sunt 
bazate pe cunoştinţele tehnice moderne şi totodată direcționează 
comportamentul membrilor în mod eficient. În alt sens, birocraţia 
este un sistem al controlului social sau al autorităţii, acceptat de 

membri in cauza, deoarece ei văd regulile ca fiind raţionale, cinstite 
şi imparţiale, constituind un sistem valoric „raţional legal”. Datorită 
acestui lucru, autoritatea conducătorilor nu se bazează pe tradiţie sau 
charismă, ci pe consensul care validează regulile procedurii de atri- 
buire a statusului şi care sunt percepute ca raționale. 

Pentru Weber, calitatea majoră a birocraţiei este pur şi simplu 
predictibilitatea ei. Exact ceea ce interesează şi corespunde în cel mai 
înalt grad organizaţiei militare şi activităţilor pe care aceasta o desfă- 
şoară. 

În teoria organizației, birocrația este considerată a fi chintesența 
formei moderne a organizației, care înglobează şi promovează do- 
minafția instrumentului raționalității în toate domeniile vieții sociale, 
iar raționalitatea reprezintă procesul prin care orice aspect al relați- 
ilor umane este subiect de calcul şi administrație. Bineînțeles că ar- 
mata, birocrație modernă de calibru mare, aflată permanent sub im- 
pactul forțelor ştiinţifice, tehnologice, economice şi sociale, urmăreş- 
te permanent raționalitatea structurii şi funcționării ei. 

Oamenii societăţii moderne acționează în contextul constrângeri- 
lor organizaționale. Organizațiile sunt de tipuri variate, au obiective 
diverse, dimensiuni şi complexitate diferite precum şi o mulţime de 
moduri în care se manifestă. În demersul nostru, identificăm armata 
ca pe o structură organizațională formală modernă. Din punct de ve- 
dere sociologic, organizația desemnează grupul de oameni care îşi 
organizează şi coordonează activitatea în vederea realizării unor 
finalități clar formulate ca obiective. Teoria organizaţiei se preocupă 
de două aspecte distincte, dar complementare, cu privire la obiectul 
ei de studiu: (1) factorii care afectează structura organizaţională, res- 
pectiv modalităţile specifice ale organizării activităţii membrilor, aşa 
încât să se realizeze performanţe cât mai ridicate şi (2) comportamen- 
tul social al oamenilor în organizaţie. 

Influenţa teoriei birocraţiei a lui Weber a constituit solul pe care a 
crescut teoria organizaţiei. Ea a venit cu soluţii şi dezvoltări noi la 
interogaţia weberiană fundamentală: care sunt caracteristicile rațio- 
nale în măsura să asigure realizarea scopurilor propuse? Soluţiile 
identificate pornesc într-un fel sau altul de la cele propuse de Weber, 
pe care le-am prezentat mai sus şi care, aşa cum am văzut, constituie 
raționalitatea birocraţiei. 

Această abordare a condus la recunoaşterea existenţei de forme 
organizaționale şi structuri manageriale dintre cele mai variate. În 
clasificarea formală a organizaţiilor din societatea modernă găsim 
câteva modele de bază, unul dintre ele fiind şi modelul militar, care 
evidențiază: 

e ierarhie fixă a statusului şi autorităţii; 

e standardizare accentuată a tehnicilor şi procedurilor de opera- 
re în situaţiile problemă; 

e reguli, modalităţi de verificare şi control care generează un 
mecanism homeostatic puternic; 

e comunicare formalizată; 

e specializare ridicată a funcţiilor; 

e recrutarea şi calificarea personalului pe bază de abilitați şi 
competenţe; 

e obiective specifice. 

Aceste caracteristici structurale ale organizaţiei militare afectează 
comportamentul militarilor, influenţează motivațiile, percepțiile, cu- 
noştinţele lor şi cauzează, printre altele, tendinţa de a influenţa viaţa 
politică sau de a interveni direct în politică. Acest din urmă aspect 
este mai intens ca urmare a simbiozei dintre profesionalism şi biro- 
craţie în armată. 


Capitolul 1 


MILITARII ŞI POLITICA 


1. Variabilele sociologice ale relaţiei dintre militari 
si politică 


Fer: armate din toate țările exercită o influență politică con- 
siderabilă. Ele sunt simbolurile suveranității statului şi prime- 
le apărătoare împotriva unui posibil atac extern sau cele care, în ul- 
timă instanță, sunt chemate să asigure ordinea internă. Având un 
prestigiu înalt datorită acestei responsabilități, cât şi resursele materi- 
ale să o îndeplinească, toate instituţiile militare exercită un grad sem- 
nificativ al influenţei politice. În acest sens, ofiţerul” modern, indife- 
rent de natura culturii politice în care trăieşte, este orientat spre ma- 
ximizarea influenţei lui în viaţa politică. 

Această tendinţă a forţelor armate, cu deosebire a corpului ofițeri- 
lor, se manifestă diferit în raport cu tipul de regim politic şi cu parti- 
cularităţile statelor. Dar ea se întemeiază, dincolo de manifestările ei 
specifice, pe ceea ce sociologul american S.E. Finer (1962,p.6) nu- 
meşte „forţele politice ale militarilor”. Autorul arată că 


forţele armate au trei avantaje politice masive asupra organizațiilor 


În acord cu o linie unanim acceptată în sociologia militară, studiul nostru are în 
vedere numai ofiţerii, ei fiind singurii semnificativi în relaţia instituţiei militare cu 
puterea politică. 

civile: o superioritate semnificativă în organizare, un status simbolic 
emoţional înalt şi un monopol al armelor. 


Astfel, armata modernă a lumii contemporane se distinge prin 
calitatea superioară a organizării ei. Chiar cele mai modest organiza- 
te şi susținute armate sunt de departe mai bine structurate decât orice 
grup civil. Ele sunt coezive şi ierarhice, unic organizate, având drept 
obiectiv principal să lupte şi să câştige războaie. Din acest scop cen- 
tral izvorăsc trăsăturile particulare ale organizării ei, orientarea sa de 
corp constituit:(1) comanda centralizată; (2) ierarhia; (3) disciplina; 
(4) intercomunicarea; (5) spiritul de corp şi (6) autosuficienţa (auto- 
nomia). La acestea se adaugă statusul emoţional ce se compune din 
virtuțile cum ar fi: patriotismul, supunerea, abnegaţia, curajul ş. a. 

În cadrul acestor trăsături organizaționale de tip corp constituit se 
„mişcă” militarii de profesie, lucru ce face ca armata să devină o in- 
stituție aranjată într-o piramidă a ierarhiei şi autorităţii, în categorii 
de personal cu putere, din care cea mai mare parte se află aproape 
complet în mâinile categoriei ofiţerilor superiori. La rândul lor, ofiţe- 
rii înşişi sunt aranjaţi ierarhic prin grad şi funcţie, cu niveluri de pu- 
tere atribuite adecvat. Atribuirea puterii pare aşa de importantă pen- 
tru construcția tipului ideal al ofițerului că unii cercetători o conside- 
ră o caracteristică distinctivă a acestei categorii. Puterile funcţiei de 
ofițer sunt în realitate mai mari decât literatura de specialitate pare în 
mod obişnuit să recunoască; câteva din ele fiind puteri care în cir- 
cumstanţe normale sunt numai potenţiale, în timp ce altele apar mai 
mult „de facto” decât „de jure”. Împreună cu Giuseppe Caforio 
(1991, p.24) putem identifica aceste puteri ca fiind următoarele: 

1. putere internă, dispusă ierarhic de sus în jos, cel mai bine sin- 
tetizată în termenul „comandă”. Acesta este aspectul cel mai bine 
cunoscut şi mai evident al puterii. 

2. putere de influenţă asupra politicii militare a statului. Deşi 
aceasta este domeniul de competenţă al politicienilor, el nu poate fi 
elaborat şi condus fără experţi militari şi acest lucru poate fi, şi de 
fapt este, un factor plin de semnificaţie. 

3. putere generală de influenţă politică realizată de ofiţeri consi- 
deraţi ca un grup de presiune. Deoarece grupul deţine monopolul 
violenţei organizate, această putere are o greutate considerabilă în 
anumite contexte. 

4. putere economică ce rezidă în influenţa exercitată asupra op- 
ţiunilor pentru cheltuielile bugetare, cele militare fiind în mod obiş- 
nuit, într-un stat modern, printre cele mai mari. 

5. putere în stare să influenţeze direcţia cercetării ştiinţifice, 
dând prioritate domeniilor cu finalitate militară. 

Aceste dimensiuni ale puterii care izvorăsc din fuziunea orientării 
de tip corp constituit al armatei cu caracteristicile profesiei militare, 
fac din instituția militară un important actor politic şi generează im- 
plicit o ideologie politică militară definită de A. Perlmutter (1987, p. 
7) ca 


totalitatea orientărilor corpului ofiţerilor către societate, regimuri po- 
litice şi politică. 

Abordând acum profesionalizarea militară ca variabilă sociologi- 
că independentă, trebuie să spunem că ea a produs un număr mare de 
schimbări semnificative în profesia militară, cea mai importantă fiind 
transformarea corpului ofiţerilor dintr-un grup angajat numai pentru 
un anumit timp, într-un corp permanent de experţi instruiți tehnic şi 
organizaţional in managementul violenţei, ce se sprijină pe o educa- 
ţie comună, practică de corp constituit şi ideologie profesională spe- 
cifică. În virtutea acestui lucru, a potenţialului coercitiv al profesiei 
militare, a resurselor uriaşe investite în armată, corpul ofiţerilor devi- 
ne unul din cele mai importante grupuri de presiune politică. 

Privind din perspectiva istorică, profesionalizarea militară a fost 
însoţită de o suprapunere crescătoare între strategie şi politică. Mai 
mult decât atât, în condiţiile războiului modern, chiar deciziile milita- 
re locale pot avea serioase reverberaţii de ordin politic. Astfel, ofiţe- 
rii moderni găsesc rolul lor în legătură directă cu aspectele politice 
variate şi, în acest sens, adesea, ei sunt instruiți să rezolve probleme 
politico-strategice complexe. În acest fel, în locul separării ofiţerilor 
de politică, aşa cum credea Samuel P. Huntington (1957), profesio- 
nalizarea militară aduce aproape o fuziune a militarilor cu roluri poli- 
tice şi implicit îi investeşte cu putere politică. Datorită acestui lucru, 
expansiunea rolului politic al ofițerilor pare a fi un fenomen major 
important în cele mai multe ţări. Devine natural ca profesioniştii mi- 
litari să fie încredinţaţi ca au „dreptul” să folosească resursele profe- 
siunii şi să utilizeze chiar astfel resursele, în modalităţile în care ele 

sunt de acord cu profesiunea însăşi. Opoziția la soluţiile profesioniş- 
tilor militari poate fi considerată de aceştia ca încercare ilegitimă, de 
limitare a independenţei lor profesionale. Oricum, independenţa pro- 
fesională a militarilor dobândeşte o semnificaţie specială din cauza 
dimensiunilor economiei militare, scopului organizaţiei militare şi 
eventual utilizării resurselor armatei. 

Profesiunea militară a devenit astăzi mult mai complicată făcând ca 
instituția armatei, luată ca un întreg, să arate o notabilă similitudine 
cu societatea civilă. Practica si instruirea militară contemporană dă 
elitei militare experienţă şi competență managerială să conducă ceva 
care, cu excepţia câtorva funcţii, devine o replică a societăţii civile. 
Elita militară este instruită în conducerea unui mare grup social care 
are: sistem legal (în care multe legi sunt instituite si supunerea faţă 
de ele este asigurată tocmai prin medierea profesiei militare însăşi); 
sistem educaţional; sistem comunicaţional (în multe privinţe mai 
complicat şi eficient decât acela al societăţii civile); sistem de trans- 
porturi; sistem de asistență medicală; sistem ingineresc (resurse or- 
ganizaţionale şi materiale pentru infrastructură). 

Nu există nici o altă profesie care să dea membrilor ei o instruire 
sistematică în aşa de largi, variate şi importante funcţii sociale. Po- 
tenţialul armatei pentru „acţiune civilă” a fost frecvent observată. Nu 
miră, atunci, că militarii înşişi ajung adesea la aceleaşi concluzii şi 
decid să folosească capacităţile lor tehnice şi administrative pentru a 
înclina balanţa raportului dintre civili şi militari în favoarea lor atunci 
când politicienii au intenţionat sau încercat să aplice programe care 
amenințau interesele lor. Astfel că, într-o situaţie în care autorităţile 
civile vor urmări scopuri politice care sunt în dezacord cu cele prefe- 
rate de armată, acele autorităţi vor întâlni o rezistență mai mare din 
partea unui corp de ofiţeri înalt profesionalizați decât de la unul cu 
un standard scăzut de profesionalizare. Altfel spus, militarii nu sunt 
şi nu pot fi servanţi neutri ai statului; ei dețin anumite interese speci- 
fice şi este de aşteptat să favorizeze şi să urmărească acele acţiuni 
politice care sunt compatibile cu concepţiile şi interesele lor. 

Acest lucru infirmă acele referiri din literatura de specialitate cu 
privire la pretinsa „neutralitate afectivă” a grupurilor profesionale 
după care funcţia primară a profesioniştilor este serviciul neutru şi 
imparţial în slujba interesului public. Această presupunere este în 

mare măsură invalidată deoarece procesul profesionalizării tinde să 
sădească nu numai valori orientate spre serviciul public dar, de ase- 
menea, devotamentul şi loialitatea față de profesiunea însăşi, pentru 
valorile şi normele pe care ea le reprezintă. Prin urmare, aceste obi- 
ective şi valori proprii profesiunii pot fi la un moment dat contrare 
intereselor grupurilor politice majore (ocazional - şi populaţiei în 
întregime), ceea ce face ca profesionalizarea să genereze comporta- 
mente contrare normelor serviciului neutru şi imparţial faţă de socie- 
tate. Spre exemplificare: cu greu ne aşteptăm ca din valorile profesi- 
unii militare să facă parte dezarmarea şi încrederea în bunăvoința 
altor naţiuni, ci mai repede exact opusul acestora. De aceea, un nu- 
măr de probleme se vor ridica în interacţiunea dintre civili şi ofițeri, 
când grupurile civile intenţionează să restructureze economia prin 
reducerea cheltuielilor militare sau să aplice programe de asistenţă 
socială pe seama diminuării bugetului militar. 

În concluzie, a vedea profesiunea militară numai din perspectiva 
„expertului neutru” perpetuează o presupunere invalidată de viaţa 
socială. Profesionalizarea creează experți, dar cu greu garantează 
neutralitatea acestora, în special în domeniile în care ei înşişi sunt cei 
mai competenţi şi activi. 


2. Profesia militară şi puterea politică 


xistă suficiente argumente să vorbim de puterea socială a pro- 
fesiei militare, implicit a ofiţerilor ca elită profesionistă. Se 
cere luarea în consideraţie a două tipuri de procese: unul pe 
termen lung, difuz şi lipsit de evidenţă, celălalt mult mai limitat în 
timp, vizând probleme concrete, acţionând public şi uneori dramatic. 
Primul reprezintă influența normativă a armatei, care constă în 
abilitatea ei să difuzeze în marele public anumite valori relevante 
pentru domeniul profesiei militare. Influenţa normativă este depen- 
dentă de unele trăsături specifice capabile să „genereze emoție, vene- 
raţie si magie” faţă de valorile pe care le întruchipează şi faţă de 
omul (profesionistul) care este purtătorul („gardianul”) lor. 
Al doilea proces, cel care ne interesează aici, este puterea politică. 
Ştiinţele sociale contemporane oferă o varietate de perspective şi, 

implicit, definiții ale puterii. 

Pentru Max Weber, puterea desemnează capacitatea cuiva de a-şi 
impune voinţa în urmărirea obiectivelor acţiunii sale în cadrul unei 
relaţii sociale, indiferent de rezistenţa pe care o întâmpină (apud N. 
Abercrombie, S. Hill and B. S. Turner, 1994, p.329). Această defini- 
ție are următoarele caracteristici: (1) puterea este exercitată de indi- 
vizi şi de aceea implică alegere, intenție şi acțiune; (2) ea implică 
noțiunea de acțiune, deoarece un individ impune sau realizează obi- 
ective care sunt dezirabile; (3) puterea este exercitată asupra altor 
indivizi şi presupune rezistență şi conflict; (4) ea implică existența 
diferenţelor de interese între cei cu putere şi cei fără putere; (5) pute- 
rea este negativă, implicând restricţii şi privaţiuni pentru cei supuşi 
dominaţiei. 

Weber argumentează că atunci când exerciţiul puterii este consi- 
derat de semeni ca legitim, devine autoritate. Derivând din accepta- 
rea voită din partea unora a dreptului cuiva de a elabora reguli sau a 
emite imperative, aşteptând în schimb ascultare, autoritatea poate fi 
caracterizată drept influență bazată pe legitimitate. Într-un sistem 
politic, autoritatea înseamnă că oamenii sunt dornici să urmeze anu- 
mite reguli, să accepte anumite rezultate şi să se supună guvernanţi- 
lor. Tot Weber distinge trei tipuri ideale de autoritate: charismatică, 
tradițională şi raţional-legală. Birocraţia încarnează în mod exemplar 
tipul de autoritate rațional-legală, bazată pe „credinţa în legalitatea 
reglementărilor impuse şi în dreptul de a emite ordine a celor plasați 
în poziţii de autoritate prin asemenea reguli”. 

Decizia politică este co-substanţială puterii, deoarece are legături 
cu interesele şi valorile politice ale societăţii date, precizând şi asigu- 
rând obiectivele comune ale unui sistem social. În acest sens, decizii- 
le politice sunt „decizii cheie” care angajează aspectele fundamentale 
ale societăţii, printre care şi problemele militare. De aceea, în cele ce 
urmează ne interesează gradul de influenţă al armatei în elaborarea şi 
implementarea deciziilor care vizează interesele şi obiectivele ei. 

În consonanţă cu abordările contemporane ale puterii, vom defini 


puterea politică militară ca depăşirea rezistenţei în elaborarea deci- 
ziilor referitoare la obiectivele care au (real sau perceput) consecinţe 
pentru instituţia militară. (Bengt Abrahamsson, 1972, p.140) 

sau, într-o altă formulare a aceluiaşi autor 


abilitatea profesiei militare de a depăşi rezistenţa în actul decizional 
pentru a implementa obiectivele militare.(p.140) 


Mai departe, urmându-l pe alt autor, Hubert M. Blalock (1967), 
puterea poate fi definită ca o funcţie multiplicativă a resurselor şi a 
mobilizării. Subliniem că în această accepţiune, pentru ca puterea să 
existe, amândoi factorii menţionaţi trebuie să fie prezenţi. De exem- 
plu, armele singure nu realizează o intervenţie armată; ele trebuie să 
fie mobilizate, adică utilizate de un actor care este motivat să le folo- 
sească, care aşteaptă un anumit succes şi care are unele obiective 
concrete de realizat prin acţiunea lui. În acest sens, putem să definim 
mobilizarea ca un comportament motivat, o funcție multiplicativă a 
valorilor şi obiectivelor grupului care acţionează. 

Resursele Ele asigură grupului militar potenţialul necesar să 
exercite puterea. Resursele care susțin capacitatea armatei de a influ- 
enţa elaborarea deciziilor politice în domeniile ei de interes se pre- 
zintă sub două aspecte: (a) structurale şi (b) cantitative. Ele sunt sufi- 
cient de bine delimitate pentru a fi tratate separat, dar vom găsi că 
unii factori structurali nu pot fi luaţi în considerare fără componenţa 
lor complementară de ordin cantitativ (spre exemplu, mai jos, a3). 

a. Aspectele structurale se referă la relaţiile armatei cu organele 
statului, cu alte grupuri politice semnificative, cât şi relațiile dintre 
subgrupurile militare, cum ar fi cele dintre categoriile de forţe armate 
(uscat, aer, apă). Câteva variabile importante sunt: 

al. Poziţia armatei în relaţia cu executivul şi legislativul; locul 
ei juridic în stat. Cu cât accesul la aceste poziţii este mai direct şi ele 
sunt mai înalte, cu atât mai mari sunt resursele. 

a2. Felul interacțiunilor dintre instituţia militară şi grupurile 
civile dominante cum ar fi liderii finanţelor, industriei şi ştiinţei, zia- 
rişti sau lideri de sindicat şi manageri. Mai strânse şi mai intime aces- 
te legături, mai mari resursele armatei pentru exercitarea puterii. 

a3. Relaţiile strânse ale armatei cu alte forţe ca poliţia, jandar- 
meria, organizaţii de tineret etc. îi asigură mai mari resurse pentru 
manifestarea puterii. Menţionăm că existenţa unor forţe paramilitare 
cu obiective diferite decât cele ale armatei constituie o ameninţare la 
adresa ei mai mult decât o resursă pozitivă. 

a4. Unitate relativă sau rivalități în cadrul instituţiei militare. 
Cu cât gradul rivalităţilor este mai mare, cu atât sunt mai scăzute re- 
sursele puterii. 

b. Aspectele cantitative se referă la fondurile financiare, efective- 
le, armamentul şi echipamentul de care beneficiază forţele armate. 
Acestea sunt: 

b1. Procentul din P.I.B. cheltuit pentru susținerea armatei. 

b2. Proporția militarilor în totalul populaţiei. 

b3. Numărul ofiţerilor care ocupă poziţii importante în execu- 
tiv sau la preşedinţie. 

b4. Proporția din activitatea industrială destinată să producă 
tehnică şi echipament militar. 

b5. Procentul din bugetul pentru cercetare folosit în scopuri 
militare. 

b6. Cantitatea de arme, mijloace de transport şi echipament de 
comunicaţii pe unitatea luptătoare. 

Mai mari toţi aceşti factori, mai semnificativă puterea politică a 
armatei. 

Bineînţeles că metodele utilizării acestor resurse pentru a influen- 
ta deciziile politice pot varia în raport de situaţiile concrete. În acest 
sens, putem spune că activitatea politică a ofiţerilor are multe fațete 
şi presiunea politică poate fi realizată prin forme diferite, ca de 
exemplu: 

e Legătura legislativă (lobby) prin însărcinarea unui personal 
bine instruit pentru a menţine contactul cu liderii politici care au cea 
mai mare influenţă în problemele apărării. 

e Conferinţe de presă, discursuri ale liderilor militari, articole şi 
studii care vizează clarificarea argumentelor armatei în legătură cu 
anumite obiective de interes major pentru ea. 

e  Înţelegeri tacite cu grupurile opoziţiei guvernamentale pentru 
a înlătura rezistenţa ei la propunerilor militarilor. 

e Amenințarea cu demisia sau chiar demisia din serviciu a lide- 
rilor militari. 

e Refuzul de a proteja guvernul de violențele interne. 

e Formarea unor grupuri speciale de presiune care să sprijine 
cerinţele militarilor. 

e  Rcebeliune deschisă, utilizarea violenţei militare. 

Aşa cum am precizat, mobilizarea este comportamentul motivat, 
o funcție multiplicativă a valorilor şi obiectivelor. Valorile militare 
îşi găsesc rădăcinile în cultura profesională, iar gradul lor de interio- 
rizare este legat de nivelul spiritului de corp al ofițerilor, de eficienţa 
procesului de socializare profesională a acestuia. Subliniem că valo- 
rile sunt mult mai puţin subiect de schimbare decât obiectivele. Aces- 
tea din urmă sunt reprezentate de orice este perceput ca profitabil 
pentru grupul profesional militar în sensul existenţei lui ca un in- 
strument pentru satisfacerea intereselor profesionale. Obiectivele 
sunt concrete, specifice şi detaliate față de valori; ele izvorăsc din 
caracteristicile lumii reale. Dar obiectivele sunt de obicei legate de 
valori, în sensul că grupul profesional militar poate considera imple- 
mentarea anumitor obiective ca paşi importanţi pentru realizarea unei 
sau unor anumite valori. De exemplu, „dacă nu obţinem avioane mo- 
derne, aceasta pune în pericol securitatea naţională”. Deci, funcţia 
multiplicativă a mobilizării se produce atât pentru valori cât şi pentru 
obiective. Nu există mobilizare numai pentru valori sau numai pentru 
obiective. 

Două aspecte esenţiale mai trebuie aduse în atenţie. Prima, că 
mobilizarea resurselor va avea un grad ridicat de eficiență atunci 
când obiectivele armatei sunt percepute a fi intim conectate cu valo- 
rile ei specifice. Spre exemplu, în măsura în care un obiectiv se iden- 
tifică cu „interesul naţional”, el are cele mai mari şanse să fie reali- 
zat. Al doilea pleacă de la premiza că un nivel mai ridicat de profesi- 
onalizare a grupului militar va genera un mănunchi mult mai pur şi 
coerent al valorilor lui profesionale ce se angajează în mobilizare. Se 
deduce cu uşurinţă că o profesionalizare mai înaltă face ca mobiliza- 
rea resurselor să aibă un nivel mai ridicat. Aici găsim încă un argu- 
ment contrar concepţiei lui Huntington că profesionalizarea diminu- 
ează tendinţa armatei de a participa la viaţa politică. (Vom examina 
teoria lui Huntington şi implicaţiile ei pentru neutralitatea politică a 
armatei în capitolul următor.) 

Cele mai multe obiective ale politicii militare se găsesc în dome- 
niul alocării resurselor pentru forţele armate. Dar datorită noilor for- 
me organizaționale ale armatei, a extensiunii serviciilor logistice, a 
programelor de colaborare militară de tipul Parteneriatului pentru 
Pace ş.a., numărul domeniilor de interes militar potenţial are tendinţa 

să crească rapid. Drept rezultat găsim o gamă variată de domenii în 
care armata poate să-şi exercite puterea. 

Într-o sinteză sumară prezentăm principalele domenii de influență 
şi/sau putere ale armatei. Unele dintre ele pot fi subdivizate, după 
cum se mai pot adăuga multe altele. 

În domeniul politicii externe, armata adesea are interese în elabo- 
rarea deciziilor referitoare la: 

e alianțele cu țările străine (propuse sau realizate); 

e sprijinul cu arme şi trupe (dat unei ţări străine sau acceptat de 
la aceasta); 

e deciziile strategice legate de dezvoltarea anumitor arme; 

e politica de control al armelor etc. 

e În politica internă armata poate urmări o multitudine de obi- 
ective legate de următoarele domenii: 

e planificarea alocării resurselor; 

e educația personalului forţelor armate (de exemplu, curricula 
academiilor şi şcolilor militare); 

e infrastructura economică a țării (drumuri, căi ferate si mariti- 
me, instalaţii portuare, fabrici de armament etc.); 

e producţia industrială (de exemplu, tipurile şi cantitatea pro- 
ducţiei pentru scopuri militare, planurile de conversie de la producţia 
civilă la cea de război); 

e cercetarea ştiinţifică cu potenţial aplicativ militar, informaţii 
economice, geografice, sociologice şi politice despre ţări străine; 

e diseminarea informaţiei prin mass-media (exemplu, publica- 
rea materialelor cu caracter militar în ziare, emisiunile de televiziune 
şi radio, producţia de filme, toate cu consecinţe potenţiale pentru mo- 
ralul public şi „spiritul de apărare”). 

Mai mare numărul obiectivelor în aceste domenii, o mai mare 
semnificaţie a mobilizării şi, cu resursele date, mai consistentă pute- 
rea politică a armatei. 

În faţa acestui evantai larg de domenii de influenţă şi exercitare a 
puterii armatei, controlul civil va trebui să ia în calcul nu numai pro- 
blemele legate de alocarea resurselor necesare instituţiei militare, dar, 
de asemenea, şi măsura în care armata este capabilă să afecteze rezul- 
tatul deciziilor într-un număr mare de probleme din multe alte dome- 

nii. Cu alte cuvinte, o analiză doar „constituţională” a puterii militare 
este insuficientă şi poate fi serios eronată deoarece influenţa instituţi- 
ei militare într-o societate modernă este multidimensională şi disper- 
sată în multe domenii neprevăzute în regulile constituționale care 
reglementează relaţiile dintre civili şi militari. 


3. Tipuri de organizaţii militare 


peee politică a armatei se manifestă în mod particular în ra- 
port cu cele trei tipuri generale de organizații militare care au 
apărut în statul modern, fiecare ca răspuns la un tip diferit al autorită- 
ţii civile instituționalizate. Datorită acestui lucru distingem organiza- 
ţii militare profesioniste, pretoriene şi revoluţionare. Expresia con- 
densată a fiecărui tip de organizaţie militară în parte este întruchipată 
de tipul caracteristic de militar. Perlmutter (1977) şi alţi autori dis- 
ting: soldatul profesionist clasic prevalent în sistemele politice stabi- 
le; soldatul pretorian care se dezvoltă într-un mediu politic instabil şi 
soldatul revoluţionar legat de o ordină politică stabilă, în ciuda origi- 
nii acesteia în instabilitate şi declin sau într-un sistem politic nou. 

Soldatul profesionist Potrivit lui Samuel P. Huntington, ofiţerul 
profesionist al timpurilor moderne este un tip social nou care prezintă 
următoarele caracteristici de bază: (1) calitatea de expert (în mana- 
gement-ul violenţei), (2) responsabilitatea (față de societate sau 
stat); (3) spiritul de corp (conştiinţa grupului şi organizaţiei birocrati- 
ce); şi (4) mentalitate specifică („the military mind” - concepţii şi 
valori). Aceste caracteristici sau variabile independente sunt proprii 
ofițerului din toate instituţiile militare moderne, fie în ţările dezvolta- 
te, fie în cele în curs de dezvoltare. Două dintre variabile, spiritul de 
corp şi mentalitatea sunt mai importante decât celelalte şi ele pot, de 
asemenea, acţiona şi ca variabile dependente în raport cu tipul de 
regim politic, de particularităţile procesului de profesionalizare a ofi- 
țerilor sau, uneori, de originea de clasă a acestora. Din această cauză 
ideologia politică a militarilor are conţinuturi diferite, producând mi- 
litari cu orientări diferite. 

Huntington a evidenţiat că soldatul profesionist clasic apare când 
o coaliţie (un grup) civil câştigă supremaţia în stat prin suport electo- 

ral şi îşi stabileşte autoritatea politică asupra armatei. În cadrul siste- 
melor parlamentare democratice din Europa occidentală, America de 
Nord şi din alte câteva ţări ale lumii, locul şi rolul armatei sunt clar 
definite. În condiţiile existenţei unei reale divizări a puterii, soldatul 
expert, înalt profesionalizat este singurul şi supremul protector al 
statului, cel care se ocupă în primul rând, sau aproape exclusiv, de 
securitatea externă. În teorie, cel puţin, controlul violenţei interne 
este presupus a fi în răspunderea poliţiei şi a altor forţe, în timp ce 
militarilor li se încredinţează apărarea statului împotriva agresiunii 
externe. Aceasta este esenţa relaţiilor civili-militari în sisteme politi- 
ce puternic instituţionalizate. În cadrul lor, armata este de aşteptat să 
fie subordonată autorităţii civile, sau, cu alte cuvinte, profesia milita- 
ră trebuie să servească obiectivele politicii, finalitățile statului. La 
rândul lui, omul de stat trebuie să recunoască integritatea profesiei 
militare, autonomia ei în domeniul său de competenţă specifică. 

În aceeaşi lucrare, de referință pentru locul şi rolul profesiei mili- 
tare, The Soldier and the State, Huntington (1957) evidenţiază cele 
trei direcţii ale responsabilităţii ofițerului faţă de stat. Mai întâi, al 
are o funcţie reprezentativă, adică exprimă cerinţele securităţii milita- 
re în „maşinăria statului”. Pentru aceasta el trebuie să informeze au- 
toritățile statului despre tot ce consideră necesar pentru realizarea 
securităţii naţionale, în raport cu capacitățile militare ale altor puteri. 
El are dreptul şi datoria să prezinte concepţiile şi evaluările sale exe- 
cutivului sau legislativului, care sunt însărcinate cu repartiţia resurse- 
lor între nevoile armatei şi alte cerinţe. Oricum, nivelul nevoilor mili- 
tare este dificil de definit cu exactitate, dar militarii trebuie să recu- 
noască şi să accepte faptul că există limite reale pentru satisfacerea 
lor. În al doilea rând, ofiţerul are o funcţie de consilier, sfătuitor ca- 
pabil să analizeze şi să raporteze implicaţiile alternativelor posibile 
ale acţiunii statului din punct de vedere militar. Preluând exemplul 
dat de autor, dacă liderii politici, conducători ai statului au în vedere 
trei cursuri politice posibile, ofițerul nu poate judeca care este cel 
dezirabil. El poate numai să spună că prima alternativă poate fi dusă 
la bun sfârşit cu capacitatea militară actuală, că cea de-a doua implică 
riscuri serioase şi, în sfârşit, că cea de-a treia alternativă depăşeşte 
pur şi simplu capacitatea militară a statului. În sfârşit, ofiţerul are o 
funcție executivă, de implementare a deciziei statului referitoare la 

securitatea naţională, chiar dacă ea este contrară judecății lui militare. 


Există un domeniu, despre care am mai vorbit, unde strategia şi 
politica se suprapun. Astfel, comandantul militar poate lua o decizie 
întemeiată numai pe considerente pur militare şi să descopere că ea 
are implicaţii politice nebănuite. În asemenea caz, consideraţiile stra- 
tegice trebuie să lase locul celor politice, pentru că, după spusele lui 
Clausewitz (1982, p. 66), 


războiul..., decurge întotdeauna dintr-o situaţie politică şi este pro- 
vocat numai de un motiv politic. Este aşa dar un act politic. 


Liderii de la vârful armatei operează inevitabil în această lume 
amestecată a strategiei şi politicii. Ei trebuie totdeauna să fie atenţi la 
implicaţiile politice ale atitudinilor şi hotărârilor militare şi să accep- 
te deciziile finale ale oamenilor de stat. 

În concluzie, scopul forțelor armate în sistemul valorilor demo- 
craţiei este să servească statul şi societatea ca un instrument al politi- 
cii statului. Armata este de aceea subordonată autorităţii civile, con- 
stituite a statului. Competența armatei este limitată la problemele 
militare legate de asigurarea apărării ţării. Procesul politic din stat 
elaborează obiectivele generale ale politicii sale şi alocă resursele 
necesare pentru îndeplinirea lor. Apărarea şi securitatea militară sunt 
numai unul dintre aceste obiective şi chiar în acest domeniu ofiţerii 
profesionişti pot oferi numai sfaturi. În afara acestui domeniu milita- 
rii nu au nici o competenţă. Deci, singurul domeniu de responsabili- 
tate exclusivă a soldatului profesionist este să execute politica statu- 
lui privind securitatea naţională. Deşi caută să-şi maximizeze influ- 
enţa în elaborarea politicii în acest domeniu, soldatul profesionist 
permite constrângerile instituționale față de cerinţele lui, acceptând 
limitele impuse de procesul politic instituţional. 

Soldatul pretorian În multe state mai puţin dezvoltate, cu siste- 
me politice slab instituționalizate şi guvernări ineficiente, cu o socie- 
tate divizată ideologic şi decalaje majore, ofiţerii intervin de multe 
ori direct în politică. În această postură ei au fost numiţi „bărbaţi că- 
lare” cu referire la poziţia tradiţională călare a ofițerilor armatei; 
„soldaţi în civil” deoarece ei adesea substituie titlurile şi hainele civi- 
le cu gradele, insignele şi uniformele lor kaki; „chirurgii de fier” ca 

recunoaştere a justificării lor publice pentru intervenţie în numele 
nevoii pentru acţiune decisivă în regenerarea politică şi economică; 
„birocraţi înarmaţi” deoarece atitudinile lor politice şi stilul guvernă- 
rii aproximează pe acela al înalţilor funcționari civili. 

Astfel ne vom referi la ofiţeri ca soldaţi pretorieni, iar situaţia în 
care ofițerii sunt - prin calitatea lor reală sau prin ameninţarea cu uti- 
lizarea forţei - predominant actori politici, este denumită pretoria- 
nism. Acest termen este luat de la un eveniment timpuriu şi faimos al 
istoriei in care a avut loc o intervenţie militară. Gărzile pretoriene ale 
imperiului roman au fost instituite ca o unitate militară specială pen- 
tru protecția împăratului. Ele au sfârşit utilizând puterea lor militară 
ca să înlăture împărații şi să controleze modalitatea in care senatul 
roman alegea succesorii acestora. Adoptarea termenului de pretoria- 
nism exprimă ideea din celebrul studiu clasic al lui Edward Gibbon 
„Istoria declinului şi a prăbuşirii imperiului roman” (1910) care afir- 
mă că intervenţia gărzilor pretoriene „a fost primul simptom şi cauza 
declinului imperiului roman”. 

Ofițerii devin soldați pretorieni când ei ameninţă cu folosirea for- 
tei sau folosesc forţa pentru a intra în arena politică. Pentru aceasta ei 
trebuie mai întâi să fie siguri de controlul militarilor subordonați, cei 
care mânuiesc direct armele. Acţiunea lor fie că vizează influențarea 
deciziilor guvernamentale, fie că încearcă să ocupe, prin lovitură de 
stat militară locul guvernului însuşi. În cel de al doilea caz, regimuri- 
le civile sunt transformate in regimuri militare, chiar dacă anumite 
personalităţi sau grupuri civile continuă să se bucure de o oarecare 
influenţa politică. 

Importanţa unui fenomen politic particular depinde parţial de 
frecvenţa cu care se produce. Din acest punct de vedere, în multe ţări 
din America Latină, Africa şi Orientul Mijlociu intervenţia militarilor 
constituie una din caracteristicile majore ale politicii. În aceste zone, 
intervenţia frecventă a militarilor are o importanţă mai mare, ca mij- 
loc de schimbare a regimului, decât procesul electoral. Această parti- 
cularitate contrastează puternic cu absenţa aproape totală a acestui 
fenomen în ţările occidentale în perioada de după cel de-al doilea 
război mondial. Astfel, numai trei ţări occidentale au trecut prin ex- 
perienţa loviturii de stat militare: Grecia, Portugalia şi Turcia. Însă 
obiectivul acţiunii militarilor în cele trei ţări menţionate a fost diferit. 

Astfel, dacă pentru Portugalia şi Turcia intervenția militarilor a în- 
semnat deschiderea drumului către un regim politic democratic, în 
Grecia ea a condus la instaurarea unui regim fascist. 

Pentru a argumenta că activitatea politică independentă a forțelor 
armate este frecventă, larg răspândită şi afirmată de mult timp, ape- 
lăm la câteva exemple, cifre şi explicații semnificative din lucrările 
unor autori care s-au ocupat de acest fenomen cum ar fi: S.E.Finer 
(1962), Eric A. Nordlinger (1977) şi Alfred Stepan (1988). 

Dintre cele 20 de țări ale Americii Latine, după 1945, numai în 
Costa Rica şi în Mexic militarii nu au acționat ca pretorieni. În aceas- 
tă zonă a lumii circulă o vorbă populară care spune că cel mai înalt 
grad militar este cel de preşedinte; ea s-a născut din realitatea că mai 
mult de jumătate din cei 121 oameni care au servit ca preşedinţi ai 
statelor lor între 1940 şi 1955 au fost ofiteri. Între 1965 şi 1976 mili- 
tarii au înfăptuit lovituri de stat în jumătate din cele 18 țări asiatice. 
În 1976 militarii au făcut cel puțin o încercare, cu sau fără succes, să 
dobândească puterea în două din trei state din Orientul Mijlociu şi 
Africa de Nord. Ei au instaurat regimuri militare în Egipt, Siria, Irak, 
Sudan, Libia şi Algeria. Până în 1963, ofiţerii nu au intervenit în tări- 
le Africii tropicale, ele fiind sub control colonial. Dar începând din 
1966, guvernele civile au fost înlăturate dintr-o serie de state cum ar 
fi: Togo, Congo, Zair, Ghana, Dahomey, Volta Superioară şi Nigeria. 
Din 1976, lovituri de stat militare s-au produs în mai mult de jumăta- 
te din ţările africane. 

În general, din 1945 militarii au intervenit de două, trei sau mai 
multe ori în cele 100 state neoccidentale. În plus, în multe din zonele 
amintite, regimurile politice civile trebuiau să dispună de bunăvoința 
forţelor armate, o favoare care putea să înceteze dintr-o dată, aşa cum 
de fapt s-a şi întâmplat de nenumărate ori. 

Din cele arătate se pot trage două concluzii. Prima, că există o 
categorie distinctă de ţări în care guvernele au suferit repetate inter- 
venţii ale forțelor armate. În mod sigur acestea nu sunt democraţii 
liberale de tip occidental sau american în care armatele sunt subor- 
donate strict civililor. A doua concluzie: armata ca forță politică in- 
dependentă constituie un fenomen politic particular şi distinct. Inter- 
venţia forţelor armate este în mod obişnuit decisiv politică şi prin 
frecvenţa şi persistenţa intervenţiei în aceleaşi ţări avem de-a face cu 

un fenomen politic adânc şi constant şi nicidecum cu unul efemer sau 
excepțional. Pe scurt, regimul de provenienţă sau de conducere direc- 
tă militară este un fenomen politic distinct. 

Există, după S.E. Finer (1962), cinci factori, procese, mişcări ca- 
re, separat sau în comun, formează condiţiile necesare intervenţiei 
militare în viaţa politică. 

Primul din aceşti factori este profesionalizarea corpului ofiţerilor. 
Într-o anumită măsură, profesionalismul lucrează împotriva interven- 
tiei în politică. Încrederea forţelor armate în rolul lor specializat im- 
plică abandonarea scenei politice în favoarea politicienilor. Dar, în 
aceeaşi măsură, aşa cum am arătat la început, în situaţiile în care au- 
toritățile civile urmăresc politici interne sau externe care aduc atinge- 
re intereselor armatei sau se interferează în autonomia instituţiei mili- 
tare, ofiţerii profesionişti cred că au motive puternice de a interveni 
în politică. 

Al doilea factor este apariţia naţionalismului şi a statelor naţiona- 
le. Naționalismul furnizează militarilor o adevărată religie civică şi 
un set de valori deosebit de prețuit. Deoarece ei au rolul unic de apă- 
rători ai teritoriului naţional, consideră că sunt şi deţinătorii şi garan- 
ţii ultimi ai valorilor naţiunii. Două consecinţe semnificative derivă 
din această situaţie. Prima: acolo unde naționalismul cuprinde mase- 
le, forţele armate devin simbolul vizibil şi garanţia independenţei 
naţionale, dobândind un prestigiu înalt pentru acest motiv. A doua, 
naționalismul asigură armatei, în unele cazuri, o ideologie şi, posibil, 
chiar un program. 

Al treilea factor, strâns legat atât istoric cât şi logic de cel de-al 
doilea este ideea suveranităţii populare. În societatea modernă, de- 
mocratică, suveranitatea este o emanaţie a societăţii globale, a voinţei 
cetățenilor. Ei, oamenii, sunt unica sursă a puterii legitime. Pornind 
de la această premiză, orice persoană sau grup, inclusiv armata, care 
are succes în a reuni un suport popular puternic, poate dobândi pute- 
re şi legitimitate în numele poporului suveran. Astfel, calea devine 
larg deschisă pentru militari să intervină şi să înlocuiască puterea 
civilă pretextând că ei întruchipează suveranitatea poporului. 

Al patrulea factor este asociat atât cu apariţia naţionalismului, cât 
şi cu ideea suveranităţii populare. Este vorba de ceea ce autorul invo- 
cat numeşte „armată insurecţională”, adică o armată care acționează 

pentru eliberarea teritoriului naţional sau pentru înlăturarea unei or- 
dini sociale. Armatele insurecționale îşi trag puterea de la masele 
largi şi tind să fie reprezentative pentru întreaga populaţie. Prin natu- 
ra lucrurilor, liderii lor aspiră să devină conducătorii noilor state, ei 
fiind aureolaţi cu prestigiul dobândirii libertăţii naţionale. Astfel, 
succesul armatei insurecţionale tinde să asigure conducerea în noua 
ordine socială şi acest lucru poate perpetua o tradiţie a intervenţiei 
militare în politică. 

În cele din urmă, conectat intim cu naționalismul, cu suveranita- 
tea populară şi cu armatele insurecţionale, este al cincilea factor: apa- 
riția noilor state independente din fostele ţări coloniale. Multe din 
aceste ţări au moştenit serioase decalaje economice şi antagonisme 
etnice sau religioase. Ținute sub control de regimul colonial- 
autoritar, acestea au erupt în societăţile respective. Adesea, ele au 
fost exacerbate de dogmele naţionalismului şi suveranităţii populare 
cu ajutorul cărora a fost câştigată independenţa, dar au subminat ba- 
zele tradiţionale ale societăţii, fără să asigure un echivalent moral. În 
plus, noile state s-au confruntat cu nevoia unui guvern central puter- 
nic. Toate acestea la un loc reprezintă o invitaţie sigură la intervenţie 
militară. 

Pe lângă aceşti cinci factori esenţiali prezentaţi mai sus, cauzele 
imediate invocate de armatele pretoriene sunt greşelile guvernanţilor 
în domeniul economic, slăbiciunile politicienilor şi în general, afecta- 
rea interesului naţional. Faţă de această situaţie, armata îşi susţine 
intervenţia directă în politică prin patriotismul corpului ofițerilor, 
detaşarea lui de interesele grupurilor politice şi prin competenţa ma- 
nagerială a liderilor militari. 

În raport cu situaţia concretă dintr-o ţară sau alta, armata pretoria- 
nă se poate afla în una din următoarele trei ipostaze: de moderator 
(arbitru), de gardian şi de conducător. Tabelul 1.1 preluat de la E. A. 
Nordlinger, (1977, p.22) arată obiectivele politice şi economice ale 
armatei situate în fiecare din aceste roluri. 

Ca moderator, armata are tendinţa să opereze din spatele scenei 
ca un grup de presiune. Din cauza reţinerii de a se implica direct în 
politică, armata de tip moderator (arbitru) tinde să influenţeze guver- 
narea civilă ca aceasta să răspundă cerinţelor populare, de unde şi 
decizia ei de a nu interveni deschis. În această ipostază, amenințând 

cu folosirea forței, armata blochează aplicarea unor hotărâri sau de- 
termină luarea altora. 


Tabelul 1.1 Ipostazele armatei pretoriene 


Roluri Moderator Gardian Conducător 
(arbitru) 


Obiective politi- | Puterea veto- Controlul gu- Conducerea 
ce şi economice | ului; apărarea vernamental; politică; 


statu-quo-ului apărarea statu- efectuarea 
quo-ului şi/sau schimbării 
corectarea defi- | politice şi 
cienţelor economice 


Ca gardian, armata ia puterea politică din mâna civililor, de regu- 
lă, pentru o perioadă limitată, 2-4 ani, controlând guvernarea ţării. 
Obiectivele prioritare sunt de ordin economic şi de morală civică. 
Regimul instaurat este militar, dar nu atinge forma extremă a autori- 
tarismului, nu este o dictatură. Unele partide politice, alte grupări cu 
influenţă în viaţa socială, mass-media, au o anumită libertate de ex- 
primare, dar această libertate este imediat blocată când vizează mobi- 
lizarea populaţiei împotriva activităţilor economice şi politice ale 
guvernanţilor. Situarea armatei în postura de gardian generează o 
politică impusă de militari care, acceptând ordinea socială existentă, 
vizează probleme de bază de ordin politic, economic, a vieţii sociale 
în general, dar şi impune unele restricţii forţelor care se opun schim- 
bărilor crezute ca fiind necesare. Ofițerii armatei de tip gardian pro- 
mit returnarea puterii către civili după ce sarcinile pe care le-au asu- 
mat au fost rezolvate. 

Tipul de conducător al armatei pretoriene are următoarele carac- 
teristici: 

e Corpul ofiţerilor respinge ordinea socială existentă şi atacă 
legitimitatea ei. El tinde să abandoneze existenţa instituţiilor, ideolo- 
giilor şi procedurilor de atribuire a puterii în favoarea unor instituţii 
noi pentru a realiza modernizarea ţării. 

e Organizarea politică are tendinţa să legitimeze şi să maximi- 
zeze conducerea militară. Armata instituie un regim de dictatură, 
mobilizând întreaga societate să participe la realizarea sarcinilor 


Militarii şi politica 35 


asumate. Pentru a face acest lucru, ea îşi creează un partid politic 
propriu (sau un tip de grup corporatist) şi o ideologie care să-i spriji- 
ne organizarea politică. 

e Are loc politizarea profesionalismului. Când armata de tip 
conducător este încrezătoare în acţiunea politică, ea este forțată să se 
rupă de concepțiile tradiţionale ale soldatului profesionist. Politiza- 
rea, într-o anumită măsură, distruge statusul profesional. Consideraţi- 
ile politice devin criterii interne de evaluare a carierei militare. 

e Armata, în rol de conducător, nu face, de regulă, promisiuni 
cu privire la returnarea puterii către civili. 

În concluzie, activitatea politică este contrarie eticii şi standarde- 

lor armatei moderne cât şi codului armatei profesionale care dictează 
promovările ierarhice prin specializare, abilitate şi educaţie. Când 
armata intervine în politică, numirile şi promovările sunt făcute pe 
bazele afiliației politice a ofiţerilor mai mult decât pentru calităţile 
lor profesionale. În esenţă, loialitatea politică şi capacitatea de a da 
lovituri de stat suplinesc trăsăturile tradiţionale ale soldatului profe- 
sionist. 
Remarcăm că armata devine pretoriană numai atunci când un grup 
mic de ofiţeri reuşesc să împingă armata în politică. De obicei, gru- 
pul nu este compus din mai mult de cinci procente din totalul corpu- 
lui ofiţerilor. 

Soldatul revoluţionar Ca un instrument al revoluţiei, în special 
înaintea şi în timpului „războiului revoluţionar”, („popular”), milita- 
rul revoluţionar manifestă o puternică înclinaţie spre politică. 
Perlmutter şi Valerie P. Bennet (1980 p.4) subliniază că 


el nu este un agent birocratic al regimului (aşa cum este soldatul 
profesionist), nici nu este gardianul pretorian ameninţător, el este 
mai mult un independent şi o parte coegală a guvernării. 


Dar odată ce revoluţia devine instituționalizată, mişcarea de partid 
devine autoritatea supremă în stat. Ea începe să se opună rolului su- 
rogat al armatei în politică şi acceptă tipul ofițerului profesionist. 
Însă puterea politică revoluţionară respinge spiritul de corp al orga- 
nizaţiei militare, cât şi dreptul pe care şi-l rezervă soldaţii pretorieni 
de a interveni în politică. Dar lipsa protecţiei spiritului de corp puter- 
nic împiedică profesionalizarea militară modernă, face să sufere spe- 

cializarea şi performanţa ofiţerilor. Astfel, încă în etapele iniţiale ale 
revoluţiei, armata îşi pierde autonomia şi modifică deja unele din 
caracteristicile sale profesionale în favoarea partidului sau mişcării; 
ea devine un instrument al mobilizării pentru partidul revoluţionar. 

Ca cel mai celebru dintre politicienii-teoreticieni ai războiului 
revoluţionar (popular), Mao Tse-tung este considerat un nou 
Clausewitz. (Francois-Chatelet, Evelyne Pisier, 1994, p.381). Tema 
lui fundamentală este cea a priorităţii factorului politic. Astfel, el 
consideră că războiul este un act politic care nu poate fi separat de 
aplicarea unei linii politice şi de „mobilizare politică universală şi 
profundă”. În acest mod, războiul popular se înfăţişează atât ca o 
aplicare a unor principii politice, cât şi ca un „mijloc politic speci- 
fic”. Principiile militare sunt strâns legate de principiile politice. De 
aceea, nu materialul militar are prioritate, ci omul este factorul deci- 
siv prin faptul că are „conştiinţă”. În acest sens, materialul uman tre- 
buie mobilizat într-o cât mai mare măsură. Totodată, Mao Tse-tung 
subliniază apăsat că armata populară chineză şi războiul revoluţionar 
se găsesc sub conducerea absolută a partidului comunist şi armata nu 
se bate de dragul luptei, ci pentru „a face propagandă în rândul mase- 
lor, pentru a le organiza, pentru a le înarma, pentru a le sprijini în 
instaurarea unei puteri politice”. 

În multe cazuri, tendinţa militarilor revoluționari spre intervenţie 
politică nu este eliminată total; armata continuă să aibă cel puţin un 
rol politic latent, în ciuda orientării ei profesionale. Este cazul Arma- 
tei Populare de Eliberare Chineză după intervenţia brutală din zilele 
şi nopţile din 3-7 iunie 1989, când, drept răsplată pentru reprimarea 
maselor de demonstranți din Piaţa Tienanmen, o parte din elita mili- 
tară a fost instalată în inima politicii chineze, iar bugetul apărării a 
crescut cu 15,2%. (Paul H. B. Godwin, 1990, p.75) 

Tipul militarului revoluţionar se distinge cu claritate de tipul pro- 
fesionist şi de cel pretorian privind atitudinea față de corpul din care 
face parte şi comportamentul său în relaţiile cu civilii. Spre exemplu, 
pentru soldatul revoluţionar, mobilitatea ierarhică ascendentă nu este 
rezultatul specializării sale militare, ci al devotamentului pentru cau- 
za revoluţiei şi suportului acordat mişcării partidului. În acest sens, 
armatele revoluţionare manifestă o grijă deosebită pentru recrutarea 
şi formarea cadrelor. Ele sunt îndoctrinate politic ca să corespundă 

cerinţelor partidului revoluţionar, trecând astfel dincolo de necesități- 
le specifice organizaţiei militare profesionale. În acest fel se încalcă 
clar granița dintre politică şi instituţia militară care în armata profesi- 
onistă este aşa de bine stabilită. În plus, dacă pentru tipurile profesi- 
onist şi pretorian recrutarea ofițerilor este restrictivă, pentru tipul 
revoluţionar ea este universală. O armată revoluţionară este o armată 
de masă, o naţiune armată. 

Recrutarea restrictivă, specifică primelor două tipuri, se realizează 
pe baza unor standarde intelectuale şi fizice bine stabilite, după care 
urmează socializarea profesională realizată prin forme specifice şi cu 
grade de dificultate diverse, în raport cu abilităţile şi competențele 
necesare fiecărei categorii de forţe armate. 

Recrutarea universală caracteristică armatei revoluţionare renunță 
în bună măsură la aceste criterii clasice, prioritate având criteriul de- 
votamentului pentru cauză. Pregătirea militară se realizează sumar şi, 
în general, factorul cantitativ primează în raport cu cel calitativ, atât 
în ceea ce priveşte oamenii cât şi armamentul şi tehnica de luptă. În 
acest fel se ajunge la mulţimea înarmată, la armata de masă, la doc- 
trina „războiul întregului popor”. 

Cele mai semnificative distincţii dintre soldatul revoluţionar, pro- 
fesionist şi cel pretorian apar din relaţiile lor cu clientul şi din ideo- 
logiile specifice. 

Clientul soldatului profesionist este în mod clar statul. Manifestări 
pretoriene se pot produce şi la soldatul profesionist, dar numai atunci 
când liderii instituţiei militare descoperă că există o contradicţie reală 
sau imaginară între statul căruia ei i-au jurat credinţă şi regimul care 
a preluat acest stat. lată câteva exemple de astfel de descoperiri: re- 
proşul lui de Gaulle că cea de-a patra republică - cea condusă de ma- 
reşalul Pétain - a trădat Franţa; credinţa generalului MacArthur că el 
a jurat supunere față de constituție mai mult decât preşedintelui 
Truman şi administraţiei lui. 

Clientul soldatului revoluţionar se schimbă cu fiecare fază a revo- 
luţiei. Înainte şi în timpul revoluţiei, soldatul este loial faţă de mişca- 
rea de partid. Odată ce partidul şi statul sau regimul se identifică, el 
trăieşte o dilemă şi poate deveni mai loial faţă de naţiune decât față 
de regim. În acest caz, revoluţionarul profesionist poate să nu ajungă 
la consens cu noul regim, în special dacă armata a jucat un rol deci- 

siv în războiul revoluţionar de eliberare. Confuzia asupra loialității se 
produce şi dacă partidul se identifică cu statul (cazul partidului unic), 
ori cu clasa muncitoare, sau cu o figură conducătoare. 

Clientul armatei pretoriene poate fi oricare din câteva entități: 
regimul, un grup etnic, un trib, statul. Dar şi armata pretoriană, la fel 
ca cea revoluţionară, poate avea loialități contradictorii. Diferenţa 
este că armata pretoriană nu trebuie să lupte cu un partid revoluţionar 
coeziv care domină statul. De fapt, apariţia pretorianismului poate 
semnifica tocmai eşecul partidului revoluţionar în stabilirea domina- 
ției asupra politicii statului. Cu alte cuvinte, criza partidului revoluţi- 
onar ori eşecul lui poate deschide uşa pretorianismului. 

Ideologia este corelată evident cu relaţia faţă de client. Tipul re- 
voluţionar trebuie în primul rând să fie loial revoluţiei. Preocuparea 
fundamentală a regimului revoluţionar este să subordoneze partidului 
şi ideologiei lui toate instrumentele controlului în societate. Datorită 
acestui lucru, ideologia revoluţionară, contrazicând ideologia profe- 
sională (conservatoare) a armatei, ajunge să înglobeze cerinţele sol- 
datului profesionist numai după trecerea unui anumit timp, lucru ce 
s-a întâmplat în fosta Uniune Sovietică şi China comunistă. 


Capitolul 2 


CONTROLUL CIVIL AL INSTITUŢIEI 
MILITARE 


in perspectiva teoriei organizaţiei, Peter Blau şi Richard 

Scott (1980) definesc armata ca o organizaţie a bunăstării 
comune. Caracteristica distinctivă a organizaţiilor bunăstării comune 
este că primul lor beneficiar este publicul larg, ele executând în folo- 
sul acestuia din urmă servicii protective sau fiind un instrument ad- 
ministrativ. Alături de armată, organizaţii ale bunăstării comune sunt 
considerate ca fiind poliţia, pompierii, cercetarea ştiinţifică ş. a.. 
Problema centrală legată de aceste organizaţii este aceea a controlu- 
lui democratic extern. Pentru aceasta, publicul trebuie să dispună de 
mijloace de control asupra finalităţii serviciului făcut de aceste orga- 
nizaţii. De fapt, rolul armatei în societate a fost discutat frecvent in 
termenii „controlului civil”. Aşa cum arată Samuel P. Huntington 
(1957) 


problema de bază în definirea controlului civil este: cum poate fi 
puterea militară minimizată? 


Pentru aceasta au fost sugerate modele variate pe care societatea 
civilă le poate aplica ca să „maximizeze” controlul ei asupra institu- 
tiei militare. 

1. Trei modele ale controlului civil al armatei 


p” Eric A. Nordlinger (1977) există trei modele de bază ale 
controlului civil asupra armatei, dar nici unul care poate fi 
aplicat în toate tipurile de sisteme politice cu încrederea sigură că va 
asigura supremația civilă. Acest aspect explică frecvența cu care une- 
le armate au devenit uneori pretoriene. Nordlinger pleacă de la ideea 
generală că influența sau intervenția militară în viața politică presu- 
pune manifestarea unor diferențe şi, implicit, un conflict intre militari 
si guvernanţii civili. Afirmația este directă, fără echivoc, aşa că im- 
plicația ei majoră nu poate trece neobservată: în absența diferențelor 
semnificative, civilii pot cu uşurinţă menține controlul asupra milita- 
rilor, deoarece aceştia nu au motive care să-i provoace (de exemplu, 
concepţii opuse sau interese conflictuale). 

Modelul tradiţional Primul model al controlului civil este înte- 
meiat pe premiza absenței diferenţelor dintre civili şi militari. Acest 
model a fost dezvoltat în cel mai înalt grad în monarhiile secolelor 17 
şi 18, unde aristocrația europeană constituia simultan elita civilă şi 
militară. El a funcţionat în epoca feudală, în care nobilii erau cavaleri 
în armură şi lorzi ai domeniului lor, adică „aceiaşi oameni purtau 
atât pălărie cât şi cască”. Dar chiar atunci când cele două elite au de- 
venit distinctive, cu oameni diferiţi care serveau într-un rol sau altul, 
concepţiile şi interesele lor nu erau opuse. Ofițerii şi liderii civili ve- 
neau din pătura socială a aristocrației, erau socializaţi în spiritul ace- 
loraşi valori şi îşi susțineau legăturile familiale prin sânge şi căsăto- 
rie. Mai mult decât atâta, în acele rare ocazii când apăreau fricțiuni 
între civili şi militari, aristocrații erau mai întâi civili şi doar în al 
doilea rând soldaţi. În primul rând erau interesaţi de puterea, bogăţia 
şi statusul lor ca civili. 

Modelul tradițional al controlului civil este capabil să susţină su- 
premaţia civilă datorită suprapunerii dintre elitele civile şi militare, a 
lipsei diferenţelor dintre ele. Dacă acest model a fost eficient în acea 
perioadă, el are foarte puţină aplicabilitate în epoca contemporană. 
Elitele civile şi militare sunt semnificativ diferenţiate. Nu numai că 
sunt două elite alcătuite din indivizi în bună parte recrutați din gru- 

puri sociale diferite, dar ele sunt deosebite în termenii instruirii de 
care au beneficiat, ai intereselor şi atitudinilor specifice. Spre deose- 
bire de elita politică civilă, ofiţerii au dobândit atestarea profesională 
în management-ul forţei, au un set caracteristic de atitudini politice şi 
atribuie cea mai mare importanţă protecţiei intereselor instituţiei mi- 
litare care pot intra în conflict cu interesele civile. Datorită acestor 
aspecte, aplicabilitatea modelului tradiţional al controlului civil este 
mai redus, dacă nu complet neglijabil. 

Modelul liberal Acest model este explicit întemeiat pe diferențe- 

le elitelor potrivit atestării profesionale şi responsabilităţilor lor. Ci- 
vilii deţin cele mai înalte funcţii guvernamentale, ei fiind aleşi, nu- 
miţi sau unşi, supervizând administrarea legilor şi rezolvând conflic- 
tele între grupurile sociale, economice şi politice. La rândul lor, ofi- 
terii sunt instruiți să devină experţi în management-ul violenţei, res- 
ponsabili pentru protecţia statului împotriva atacului extern şi, even- 
tual, al violenţelor interne contra guvernului. Având în vedere mult 
mai marile responsabilităţi ale civililor şi presupusa lor abilitate în 
executarea lor, militarii acceptă o poziţie subordonata faţă de aceştia. 
Nu numai că ei trebuie să se ţină complet în afara tuturor probleme- 
lor care depăşesc sfera securităţii naţionale, dar chiar şi în acest do- 
meniu, ofiţerii pot numai să sfătuiască guvernul, ei trebuind să accep- 
te directivele civile când cele două grupuri susţin puncte de vedere 
divergente. 
În esenţă, modelul liberal aduce cu sine maximul posibil de depoliti- 
zare a militarilor, dar, încă o dată, el nu realizează în mod absolut 
supremaţia puterii politice civile. Pentru a evidenția acest lucru, vom 
apela la unul din numeroasele exemple date de Nordlinger în acest 
sens. Într-o cuvântare din 1961, ţinută în fața cadeţilor de la Acade- 
mia Militară Ghaneză, preşedintele Nkrumah a enunțat modelul libe- 
ral în termeni fără echivoc şi a precizat că „nu este datoria unui sol- 
dat să critice sau să năzuiască să intervină în orice fel în afacerile 
politice ale ţării; el trebuie să lase asta politicienilor”. 

La cinci ani de la această cuvântare, câţiva dintre cadeţii cărora li 
s-a adresat, au luat parte la o lovitură militară de stat împotriva lui 
Nkrumah, în ciuda spuselor acestuia că „politica nu este pentru sol- 
dați”. Bineînţeles că modelul liberal nu se poate baza fără grijă doar 
pe afirmaţiile, îndemnurile şi atenţionările conducătorilor civili, de 

genul celor mai înainte citate. Subordonarea autorităţilor civile tre- 
buie să fie interiorizată printr-un set puternic de concepții şi valori ce 
reprezintă ideologia democrată. Militarii care se raportează prin re- 
sorturile lor interne la valorile democraţiei sunt dispuşi atitudinal să 
accepte autoritatea civilă şi să menţină o postură neutră, depolitizată, 
chiar când sunt în dezacord cu guvernul. 

În afara imperativului interiorizării concepţiilor şi valorilor demo- 
crației, modelul liberal se bazează pe un al doilea fundament: civilii 
trebuie să se manifeste corespunzător cerinţelor militarilor. În afirma- 
tiile şi acţiunile lor, guvernul trebuie să respecte onoarea militarilor, 
competenţa profesională, autonomia şi neutralitatea lor politică. Să 
nu defăimeze corpul ofiţerilor, să nu intervină în problemele lor pro- 
fesionale, să nu introducă considerente politice în forţele armate 
(spre exemplu, prin promovarea ofiţerilor în raport cu loialitatea lor 
politică), să nu folosească armata în scopul dobândirii unor avantaje 
politice. De fapt, cazurile de intervenţie militară în politică se nasc 
când statul sau regimul politic provoacă integritatea armatei prin 
ingerința politicului în instituţia militară. În acest fel, pretorianis- 
mul devine mijlocul apărării autonomiei şi intereselor corpului mili- 
tar. lar odată instituţia militară devenită pretoriană, ea îşi identifică 
aspiraţiile de corp cu interesul naţional. În acest sens, armata egip- 
teană, după Nasser (1971) şi cea siriană de la 1966 sunt exemple bu- 
ne. 

Dacă cele două condiţii fundamentale menţionate sunt respectate, 
modelul liberal pare a fi unul efectiv şi eficient pentru asigurarea 
controlului civil. 

Dar aşa cum am spus, nici modelul liberal nu este aşa sigur pentru 
a întemeia controlul civil, chiar dacă, la prima vedere, pare a fi. Ast- 
fel, adesea civilii înşişi nu aderă la una din regulile cardinale ale 
acestui model: neîncălcarea domeniului rezervat militarilor. Nu este 
ceva neobişnuit pentru preşedinţi, primi miniştri şi monarhi ca, în 
afara atribuţiilor stabilite prin constituţie, să intervină în probleme 
exclusiv militare. De asemenea, civilii nu au suficientă reţinere în 
folosirea sau politizarea forţelor armate pentru propriile interese. 
Asemenea acţiuni generează motive puternice de atitudine pretoria- 
nă, pentru că numai prin intervenţie militarii îşi pot proteja autono- 
mia, profesionalismul, coeziunea şi mândria în faţa ingerinţelor civi- 

le. 

Concretizând cu amintitul exemplu ghanez, Nkrumah a fost înlă- 
turat în primul rând din cauză că el a infiltrat politica în armată pen- 
tru a putea să exercite un control mai strâns, atât asupra acesteia, cât 
şi asupra societăţii civile. Şi preşedintele ghanez nu este nici pe de- 
parte un exemplu izolat de guvernant civil care a încălcat domeniul 
rezervat militarilor pentru a-şi extinde controlul asupra lor. 

Adeziunea ofiţerilor la concepţiile şi valorile societăţii democrati- 
ce are un efect restrictiv asupra unui posibil comportament interven- 
ționist şi asigură un control eficient al civililor asupra instituţiei mi- 
litare. Dar atitudinile acestea nu pot fi însuşite peste noapte. De obi- 
cei e nevoie de cel puţin o generaţie pentru socializarea oamenilor 
într-un set dat de atitudini şi un timp considerabil mai lung, pentru 
ca aceste atitudini să devină o tradiție de grup. Interiorizarea valori- 
lor democratice depinde de guvernanţii civili, care au datoria de a 
promova un respect constant faţă de corpul ofiţerilor. Un corp ofiţe- 
resc care nu este înconjurat de guvernanţii civili cu cea mai înaltă 
consideraţie este puţin probabil că se va ataşa concepţiilor şi valori- 
lor democratice. Mai mult, chiar atitudinile ferm interiorizate nu dic- 
tează obligatoriu comportamentul aşteptat. Certitudinea că guverna- 
rea civilă face o rană ireparabilă naţiunii şi armatei poate fi suficien- 
tă să neutralizeze impactul restrictiv al valorilor democraţiei temeinic 
interiorizate. Deci, forța circumstanțelor poate depăşi chiar cele mai 
adânci atitudini interiorizate. 

Dar, dincolo de toate, modelul liberal are cele mai favorabile va- 
lenţe pentru a asigura supremaţia civililor asupra militarilor şi insti- 
tuţiei lor. El şi-a dovedit eficienţa în statele democratice, care au 
respectat cele două fundamente ale modelului: (1) interiorizarea de 
către militari a concepţiilor şi valorilor democratice şi (2) evitarea 
oricărei încălcări a domeniului rezervat militarilor, a autonomiei, 
onoarei şi demnităţii lor profesionale, prin depolitizarea totală a for- 
telor armate. 

O variantă a modelului liberal o aflăm de la sociologul Prudencio 
Garcia, colonel în armata spaniolă, acreditat în staff-ul NATO (apud 
C. Sinescu, 1992). Într-un studiu referitor la tranziţiile militare în 
Europa de Est prezentat la Colegiul Naţional de Apărare din Bucu- 
reşti, el şi-a început demersul printr-o interogaţie care de fapt a con- 

stituit genericul expunerii sale: „Cine îi supraveghează la rândul lor 
pe paznici?” Garcia a lansat această întrebare plecând de la constata- 
rea istorică că uneori puterea militară a fost folosită de un grup so- 
cial în scop personal, sau armata însăşi a preluat puterea politică. 

La modul general, arată sociologul spaniol, societăţile moderne 
soluţionează această problemă prin două modalităţi simultane şi 
complementare: prima se numeşte „limitarea imperativă” şi ea derivă 
direct din supremaţia legii. Acesta înseamnă limitarea comportamen- 
tului în instituţia militară, pornind de la nivelul cel mai înalt, Consti- 
tuţia, şi până la ultimele norme şi reguli disciplinare. A doua modali- 
tate, numită „autolimitarea morală” rezidă din convingerile morale 
ale membrilor armatei, din interiorizarea de către aceştia a principii- 
lor şi valorilor democraţiei. Observăm că cea de-a doua modalitate se 
suprapune cu una din premisele fundamentale ale modelului liberal 
al lui Nordlinger. Diferenţele dintre modelele celor doi sociologi 
constau în premisele subînţelese de fiecare, dar pe care nu le-au 
afirmat expres, însă într-o formă sau alta, le-au folosit în elaborările 
lor. Pentru Nordlinger este vorba de reglementarea cadrului legisla- 
tiv de funcţionare a instituţiei militare, iar pentru Garcia de asigura- 
rea autonomiei profesiei militare de către puterea civilă. 

Mai departe, sociologul spaniol precizează că în societăţile care 
beneficiază deja de o îndelungată şi stabilă democraţie (Franţa, An- 
glia, S.U.A. etc.) există o deplină concordanţă între limitarea impe- 
rativă şi autolimitarea morală. Această concordanţă se explică prin 
faptul că, în ţările respective, s-a dispus de timpul necesar pentru 
crearea cadrului legislativ adecvat, iar cadrele militare au fost instru- 
ite, generaţii de-a rândul, pe linia respectării valorilor democratice. 
Este şi motivul pentru care, în societăţile democratice consolidate, 
forţele armate nu intervin direct în politică prin lovituri de stat mili- 
tare. Nu acelaşi lucru se poate spune despre noile democraţii care, 
insuficient consolidate, sunt de obicei caracterizate prin existența 
unui serios dezechilibru între limitarea imperativă şi autolimitarea 
morală. Prin legi şi norme noi, limitarea imperativă dobândeşte un 
conţinut de tip democrat care intră în contradicţie cu convigerile, 
mentalităţile şi valorile de care sunt încă ataşaţi o parte din militarii 
formaţi în anii regimului comunist. 

Modelul penetraţiei Al treilea tip al controlului civil, în viziunea 

lui Nordlinger, poate să fie cel mai bine descris ca model al penetra- 
tiei. Guvernanţii civili obțin loialitate şi obedienţă prin penetrarea 
forțelor armate cu idei politice şi personal politic. În academiile şi 
şcolile militare, în centrele de instrucţie, cât şi în numeroasele ore 
afectate pentru îndoctrinare în programul de instruire al soldaţilor, 
se fac eforturi intense pentru formarea concepţiilor politice ale mili- 
tarilor. De aici rezultă congruența dintre ideile politice ale civililor şi 
cele ale militarilor, ce are drept consecinţă îndepărtarea unei surse de 
conflict dintre ei. În plus, acceptarea de către ofiţeri a ideilor politi- 
ce devine un criteriu semnificativ de promovare în ierarhia militară, 
alături de criteriul abilităţilor specifice. Conformarea politică este 
recompensată. Deoarece loialitatea şi concepţiile politice au fost tes- 
tate de nenumărate ori pe parcursul urcării ierarhiei militare, ofițerii 
superiori şi generalii sunt cei mai dispuşi să accepte controlul civil 
de tipul modelului penetraţiei. În acest fel, o bună parte din ei îşi 
găsesc locul în cercurile cele mai înalte ale puterii politice, intrând 
chiar în nomenclatura de vârf a acesteia. În China comunistă milita- 
rii ocupau în anii 70 unul din trei, iar în Cuba jumătate din posturile 
comitetului central. În acest fel ofiţerii de rang înalt exercită o putere 
considerabilă în elaborarea atât a deciziilor militare, cât şi a celor 
civile, confirmând tipul soldatului revoluţionar ca fiind coegal la 
guvernare. 

Împreună cu diseminarea până la ultimul nivel al organizaţiei mi- 
litare a ideilor politice, supremaţia civilă este susținută prin folosi- 
rea intensivă a controlului, supravegherii şi pedepsirii. „Ofițerii poli- 
tici” se găsesc în fiecare unitate şi subunitate, la fiecare palier al ie- 
rarhiei militare. În ultimă instanţă, ei răspund mai mult în faţa lideri- 
lor civili decât în faţa ofiţerilor comandanţi de rang superior. De cele 
mai multe ori ofiţerii politici au întâietate în promovarea şi dobândi- 
rea unor avantaje față de ceilalți ofiţeri cu grad echivalent. Supra- 
vegherea şi controlul sunt susţinute prin angajarea poliţiei secrete şi 
a reţelei sale de informatori din forţele armate. 

Regimurile politice comuniste, şi, în egală măsură - cu note speci- 
fice - cele fasciste, au aplicat modelul penetraţiei în forma lui cea 
mai dezvoltată. Controlul civil este proclamat puternic în faimoasa 
formulă a lui Mai Tse-tung că „puterea se află la ţeava puştii”, iar 
principiul director este că „partidul comandă cu puştile” şi este „ne- 

cesar să nu se ajungă niciodată în situaţia în care puştile să comande 
partidul.” (apud F. Chatelet, E. Pisier, 1994, p.382) 

Integrarea ideologică a sferelor militare şi civile este evidentă în 
denumirea dată ofiţerilor, care în variantă românească era exprimată 
de sintagma „specialist militar şi activist politic”. În acest fel armata 
este integrată de sfera civilă în termenii împărțirii aceleiaşi ideologii. 
Penetraţia ideilor politice în armată este edificatoare prin cele 20-40 
de procente din instruirea soldaţilor şi cadrelor militare ce sunt des- 
tinate „muncii” (îndoctrinării) ideologice. Spre exemplu, un soldat 
din armata română avea într-o săptămână 6 ore de învățământ politi- 
co-ideologic, o oră de informaţii politice, o adunare de partid sau 
U.T.C., plus obligativitatea vizionării la televizor a telejurnalului şi a 
emisiunii pentru armată; de asemenea, trebuia să audieze emisiunea 
radiofonică pentru militari şi să participe la orele culturale puternic 
îmbibate ideologic. Este de luat în consideraţie şi mediul de viaţă din 
cazarmă bine garnisit cu propagandă politică vizuală şi sonorizat cu 
emisiuni ale staţiei de radioamplificare a unităţii care transmitea ver- 
suri, cântece patriotice şi ostăşeşti închinate partidului şi „conducăto- 
rului iubit”. 

La un alt nivel de complexitate, toți ofițerii, maiştrii militari şi 
subofiţerii, nefiind uitat nici personalul civil, erau supuşi unui sis- 
tem foarte bine pus la punct de prelucrare ideologică. De la 8 la 12 
ore pe lună de învățământ politico-ideologic care era evaluat la sfâr- 
şitul anului. Calificativul obţinut era trecut în notarea de serviciu, el 
devenind totodată un important criteriu de promovare a tuturor cate- 
goriilor de cadre. Aproape toţi ofiţerii, maiştrii militari şi subofițerii, 
ca şi o bună parte a personalului civil, erau înregimentaţi în organiza- 
ţii de partid, de tineret sau sindicat care îşi ţineau cu regularitate dra- 
conică şedinţele, plenarele, activele etc. A nu fi membru de partid 
însemna lipsa oricărei şanse de a urca în ierarhia militară. 

Pentru ca acest sistem să funcționeze, exista o structură organiza- 
torică politică în armată cu ramificații la toate nivelurile, care desfă- 
şura, supraveghea şi controla întreaga munca politică de partid din 
armată, învăţământul şi propaganda politico-ideologică, activitatea 
culturală etc. Consiliul Politic Superior la nivelul Ministerului Apă- 
rării Naţionale, consilii politice la armate şi mari unităţi şi instituţii 
militare de învățământ, birourile organizaţiilor de baza la nivelul 

subunităților. 

Chintesenţa tuturor acestor aspecte o găsim în prevederile cu- 
prinse în regulamentele de luptă la capitolul „Munca de partid, orga- 
nizatorică şi politico-educativă“. Astfel în Regulamentul operaţiilor 
de uscat - A.N. 1 (1986,art. 89) al armatei noastre se preciza: 


Conducerea muncii de partid, organizatorice şi politico-educative se 
înfăptuieşte de către Comitetul Central al Partidului Comunist Ro- 
mân. Ea se desfăşoară pe baza Programului, Statutului şi hotărârilor 
partidului, instrucţiunilor şi regulamentelor aprobate de Comitetul 
Central al Partidului Comunist Român, criteriilor şi indicaţiilor data 
de către comandantul suprem al forţelor armate ale Republicii So- 
cialiste România. Aceasta activitate mai are în vedere ordinele mi- 
nistrului apărării naţionale şi dispoziţiunile Consiliului Politic Su- 
perior al Armatei. 


Regulamentele militare statuau că comandanții şi locţiitorii lor 
politici sunt responsabili de capacitatea de luptă şi pregătirea politi- 
co-ideologică a subunităţilor, unităţilor şi marilor unităţi. În princi- 
piu, comandanții erau răspunzători direcţi de executarea ordinelor şi 
desfăşurarea pregătirii de luptă, în timp ce ofiţerii politici erau res- 
ponsabili pentru problemele ce priveau munca politică. 

În general, problemele militare erau dominate de cele politice, iar 
prin stipulaţiile regulamentare totul pornea de la principii politice şi 
munca politică de aplicare a lor. În acelaşi regulament menţionat se 
stabilea: 


Obiectivele şi scopurile muncii de partid, organizatorice şi politico- 
educative constau în asigurarea înfăptuirii în armată a politicii par- 
tidului şi statului...(art.90). 


De asemenea, Directiva Comandantului Suprem reverberată în 
toate documentele, ordinele şi dispoziţiunile militare acoperea prac- 
tic întregul spectru al armatei incluzând organizarea, angajarea, 
transferul şi promovarea personalului, planurile pregătirii de luptă, 
logistica etc. Prin aceasta se extindea responsabilitatea, dar şi super- 
ioritatea factorilor politici din armată asupra comandanților. În toate 
domeniile importante, până la problemele de rutină, nu se puteau lua 
decizii fără aprobarea organelor politice sau a ofiţerilor politici. Toa- 
te deciziile trebuiau să fie în acord cu politica partidului. Exercitarea 

controlului prin ofițeri politici era asigurată prin responsabilitatea 
acestora de investigare şi evaluare regulată a loialității şi eficienţei 
tuturor comandanților indiferent de nivelul ierarhic. Semnificativ în 
acest sens este faptul că comandanții erau analizaţi şi traşi la răspun- 
dere la palierele corespunzătoare ale organelor politice. 

Modelul penetraţiei a fost puternic implementat în fosta Uniune 
Sovietică şi statele satelite din estul şi centrul Europei, în China, Co- 
reea de Nord, Vietnamul de Nord şi Cuba. El şi-a probat pe deplin 
viabilitatea în susținerea controlului civil. Edificator este faptul că nu 
a existat nici o încercare de lovitură de stat militară în nici una din 
țările în care a funcţionat acest model. Manifestarea acestuia în forma 
lui deplină aproximează modelul tradiţional care realizează, aşa cum 
am arătat, congruenţa între concepţiile civililor şi militarilor. Și unde 
conflictele de interes şi de idei politice sunt prevenite, civilii se bucu- 
ră de posibilitatea supravegherii şi controlului instituției militare. 

Există totuşi o excepţie care însă nu se încadrează în paradigma 
clasică a unei lovituri de stat militare. În Polonia, în faţa creşterii 
mişcării sociale a Solidarităţii şi pentru a contracara posibila inter- 
venţie militară directă a sovieticilor, aşa cum s-a întâmplat în august 
1968 în Cehoslovacia, generalul Jaruzelski a fost numit prim minis- 
tru în februarie 1981, iar în luna octombrie al aceluiaşi an, a devenit 
şi prim secretar al partidului comunist. Acest lucru reprezintă, după 
cum scrie Vladimir Tismăneanu, o „situaţie unică în blocul sovietic 
şi care prevestea lovitura de stat militară din Polonia” (1997, p. 119). 
La 13 decembrie 1981, armata a proclamat legea marțială urmată de 
interzicerea Solidarităţii şi întemnițarea militanţilor de frunte ai aces- 
teia. Dar cum ameninţarea unei agresiuni din partea Uniunii Sovieti- 
ce s-a dovedit a fi minimă, deoarece aceasta însăşi se angajase în pe- 
restroika lui Gorbaciov, liderul militar polonez a ridicat legea marţia- 
lă încercând să se angajeze pe un drum reformist, dar care, în cele din 
urmă, a demonstrat încă o dată incapacitatea sistemului totalitar co- 
munist de a se reforma din interior. 

Aplicabilitatea modelului penetraţiei este însă limitată. Chiar dacă 
este eficient în asigurarea controlului civil, în anumite circumstanţe 
speciale el nu funcționează. Penetraţia politică a instituţiei militare 
lezează autonomia acesteia, profesionalismul şi onoarea celor mai 
mulți ofiţeri, generând un sentiment de frustrare. Toate acestea cre- 

ează motive intervenţioniste sau, aşa cum s-a întâmplat în ţara noas- 
tră, trecerea armatei de partea populaţiei răsculate împotriva regimu- 
lui totalitar comunist. De asemenea, adoptarea modelului penctraţiei 
este limitat la un anumit fel de regim politic, cel în care există un 
singur centru de putere, ca în regimurile puternic centralizate prin 
existenţa unui singur partid sau în regimurile de dictatură personală. 
El nu poate fi aplicat unde există centre de putere competitive, în 
regimuri în care funcționează separarea puterilor în stat. Modelul nu 
poate fi implementat în astfel de regimuri din cauza logicii lui inter- 
ne, care cere ca armata să fie penetrată printr-un singur set de idei 
politice şi să fie controlată de un singur centru de putere. 

Mai mulţi lideri care au încercat să facă acest lucru într-un regim 
politic cu mai multe centre de putere, au divizat militarii, ridicând pe 
unii împotriva altora, favorizând şi declanşarea unui conflict între 
militari şi civili. De fapt, toate elitele civile preferă controlul civil 
asupra militarilor, dar ele vor să îl exercite în folosul lor propriu. Dar 
unde există două sau mai multe centre de putere, cel puţin unul din 
ele nu va accepta un model al penetraţiei care va fi favorabil rivalului 
său. De aceea, modelul penetraţiei are succes în realitate numai în 
regimurile cu un singur şi predominant centru al puterii. 

Luând în consideraţie limitele celor trei modele pe care le-am dis- 
cutat, controlul civil al armatei este o întreprindere mai mult sau mai 
puţin problematică. După cum am văzut, modelul tradițional este 
extrem de eficient, dar el este virtual inaplicabil în contextul contem- 
poran, dată fiind diferenţierea care se manifestă azi între sfera milita- 
ră şi civilă. Modelul liberal este potenţial eficient. Dar el este condi- 
ționat pe de o parte de interiorizarea de către militari a concepţiilor şi 
valorilor democratice, iar pe de altă parte acest proces trebuie să nu 
fie contracarat de tendinţele de politizare şi implicit de ingerința lide- 
rilor civili în instituţia militară. La rândul lui, modelul penetraţiei, 
odată implementat, este deosebit de eficient. Dar încercarea este pli- 
nă de risc şi ea, de fapt, nu se poate realiza decât în regimurile totali- 
tare de sorginte comunistă şi fascistă. 

În cele din urmă controlul politic al profesiei militare se întemeia- 
ză pe răspunsul la întrebarea: De ce luptă ofiţerii? În societatea feu- 
dală, controlul politic este şi un control civil, deoarece există o iden- 
titate de persoane şi interese între grupurile aristocratice şi liderii mi- 

litari. Ofițerul luptă deoarece este conştient, simte că trebuie să înde- 
plinească ordinul. Sub controlul totalitar, ofiţerul luptă deoarece el 
nu are altă alternativă. Ajungând la putere, liderii politici totalitari 
fac alianţe temporare cu liderii militari, dar, în final, ei distrug auto- 
nomia profesiei militare, slăbesc profesionalismul acesteia. 

Democraţiile politice presupun că ofiţerii pot fi motivaţi eficient 
prin ideologia profesională şi prin interiorizarea de către aceştia a 
valorilor democraţiei. Ofiţerul luptă datorită încrederii în cariera lui. 
El este un profesionist cu un simţ puternic al autoaprecierii şi al valo- 
rii morale. Societatea civilă îi permite să-şi susțină codul de onoare şi 
îl încurajează să îşi dezvolte capacitatea profesională. Ofiţerul se su- 
pune controlului politic civil deoarece realizează că civilii apreciază 
şi înţeleg sarcinile şi responsabilitățile lui. El este bine integrat în 
societatea civilă deoarece împărtăşeşte valorile ei comune. 

2. Huntington: controlul prin profesionalizare ma- 
ximă 


U: alt model care s-a impus în literatura de specialitate este cel 
al lui Samuel P. Huntington. El a fost elaborat în lucrarea 
The Soldier and the State devenită clasică în sociologia militară. 
Modelul este întemeiat pe implicațiile profesionalizării asupra con- 
trolului civil al instituției militare. 

Teza lui Huntington este dezvoltată pe baza a două concepte con- 
trarii ale controlului civil: „subiectiv” şi „obiectiv”. Controlul „sub- 
iectiv” implică maximizarea puterii unuia sau mai multor grupuri 
civile (o instituţie guvernamentală sau un partid politic) asupra arma- 
tei, în felul acesta restrângându-se autonomia ei. Dar să apelăm la 
textul lui Huntington (1957, p. 80-81): 


Cel mai simplu mod al minimizării puterii militare poate părea a fi 
maximizarea puterii grupurilor civile în relaţia cu armata... Maximi- 
zarea puterii civile înseamnă întotdeauna maximizarea puterii unui 
grup sau unor grupuri particulare... Conceptul general al controlului 
civil este identificat cu interesele specifice ale unuia sau mai multor 
grupuri civile. În consecință, controlul civil subiectiv implică relaţii 
de putere între grupurile civile. El este promovat de un grup civil ca 
un mijloc de sporire a puterii sale față de expansiunea puterii altor 
grupuri civile... În manifestările lui istorice variate, controlul civil 
subiectiv a fost identificat cu maximizarea puterii instituţiilor guver- 
namentale particulare, claselor sociale şi formelor constituţionale 
particulare”. 


Pe de altă parte, controlul „obiectiv” are drept ţintă eliberarea ar- 
matei de presiunile şi contrapresiunile care pot apărea din lupta din- 
tre grupurile politice civile. Acest lucru se poate realiza deoarece 
profesionalismul face armata să devină neinteresată în alte probleme 
decât cele care sunt strict profesionale. Din nou autorul american: 


Controlul civil în sens obiectiv constă în maximizarea profesiona- 
lismului militar. Mai precis, el este acea distribuţie a puterii politice 
între grupurile militare şi civile care este mult mai favorizantă pentru 
apariţia atitudinilor şi comportamentelor profesionale printre mem- 

brii corpului ofițerilor. Controlul civil obiectiv este astfel direct opus 
controlului civil subiectiv. Controlul civil subiectiv îşi realizează fi- 
nalitatea prin civilizarea militarilor, făcându-i oglinda statului. Con- 
trolul civil obiectiv îşi realizează finalitatea prin militarizarea milita- 
rilor, făcându-i instrumentul statului. (p.83) 


Controlul obiectiv înseamnă neutralizarea politică a militarilor. 

„Antiteza controlului civil obiectiv este participarea militarilor în 
politică”; invers, potrivit lui Huntington, controlul subiectiv presu- 
pune această implicare a militarilor. 
Pe scurt, controlul subiectiv implică efortul grupurilor civile de a 
restrânge autonomia armatei, în timp ce controlul obiectiv este în- 
dreptat spre lărgirea ei. În primul caz, controlul civil este asigurat 
prin presiune politică de grupurile civile; în al doilea, controlul este 
garantat de armata însăşi, cu condiţia că ea să fie corespunzător pro- 
fesionalizată. 

Pentru discuţia în marginea ideilor lui Huntington ne va fi de ma- 
re folos analiza critică a acestora făcută de sociologul suedez Bengt 
Abrahamsson (1972). Acesta remarcă pe bună dreptate că 
Huntington îşi construieşte argumentele în sprijinul controlului „obi- 
ectiv”, întemeiat pe neîncrederea fundamentală al lui Huntington în 
acele forme ale controlului care izvorăsc din preocuparea publică 
asupra rolului politic jucat de instituţia militară. „Controlul subiec- 
tiv” exprimă plângerile grupurilor care nu au motive legitime să le 
preocupe puterea politică a militarilor; chiar termenul „control civil” 
poate deveni un „slogan” 


utilizat de grupurile cărora le lipseşte puterea asupra forţelor armate 
în lupta lor cu alte grupuri civile care au astfel de putere. 
(Huntington, 1957, p.81) 


Teoretic vorbind, această formulare este extrem de nesatisfăcătoa- 
re, deoarece ea postulează ceea ce argumentul lui Huntington presu- 
pune să demonstreze şi anume, că există grupuri sau instituţii care 
pot avea suficientă putere asupra armatei. Pe de altă parte, raţiunea 
pentru care civilii exprimă interes în controlul politic rezidă în suspi- 
ciunea lor că organele guvernamentale nu sunt eficiente în verificarea 
ingerinţei armatei în viaţa publică. Evident, dacă suspiciunile lor sunt 
corecte, preocupările acestora pot fi cu greu numite „slogane”. 

A doua obiecţie se referă la utilizarea de către Huntington a ter- 
menului „„profesionalism”. Un corp de ofiţeri este profesionist în mă- 
sura în care arată specializare, responsabilitate şi spirit de corp. De 
asemenea, la Huntington „profesionalismul” implică neutralitate po- 
litică; rezultă că „profesionalismul” şi „controlul obiectiv” sunt două 
concepte teoretice inseparabile. Din punct de vedere sociologic, con- 
secința imediată a acestui lucru este că exclude posibilitatea empirică 
a stabilirii relaţiei între gradul de profesionalism şi gradul neutralită- 
ţii politice. Aceasta pentru că teza lui Huntington presupune că ofiţe- 
rii nu intervin în politică; dacă ei fac acest lucru, nu sunt profesionişti 
adevăraţi. 

Huntington are dificultăţi serioase în a reconcilia evaluarea istori- 
că a relaţiilor dintre civili şi militari cu propria schemă conceptuală. 
Spre exemplu, aprecierea lui cu privire la corpul de ofiţeri puternic 
profesionalizat al Wehrmachtului celui de-al treilea Reich intră în 
serioasă contradicţie cu pactizarea acestora cu naziştii, ceea ce în- 
seamnă „că au abandonat profesionalismul pentru politică”; sub ace- 
eaşi judecată intră şi grupul conspiratorilor din 20 iulie care au încer- 
cat să îl asasineze pe Hitler. Putem adăuga contraexemple la teza lui 
Huntington, mai apropiate zilelor noastre. În nenumărate ţări unde 
armata a luat puterea prin lovituri de stat militare (Nigeria, Ghana, 
Algeria, Libia ş.a.), acestea au fost conduse de ofiţeri înalt profesio- 
nalizaţi, care au fost instruiți în şcolile militare celebre din fostele 
puteri coloniale, fie cea britanică de la Sandhurst, fie cea franceză de 
la Saint-Cyr. 

În sfârşit, a treia obiecţie a sociologului suedez se referă la propu- 
nerea lui Huntington pentru o sferă militară independentă, sau, cu 
alte cuvinte, separarea netă a politicii de armată. Dar cum am arătat 
mai înainte, problemele politice şi cele militare sunt adesea dificil, 
dacă nu imposibil de separat. 

Ca o concluzie generală, controlul civil nu poate să se sprijine pe 
extinderea autonomiei militare, datorită înaltei ei profesionalizări; 
din contră, trebuie să lucreze pentru restrângerea ei în sensul „limită- 
rii imperative” ce derivă din supremaţia legii. Scopul controlului ci- 
vil trebuie să fie exprimat în limite impuse mai mult decât în termeni 
utopici. Problema majoră este de a realiza acel nivel al controlului 
care să permită guvernelor civile să aleagă corect între metodele mili- 

tare sau cele nemilitare care se cer aplicate în soluţionarea crizelor şi 
conflictelor internaţionale. Aceasta, deoarece prin prezenţa unei in- 
stituţii militare puternice, unele guverne găsesc adesea opţiunile lor 
restrânse de activitatea politică şi socială bine organizată a armatei. 
Pentru a spori şi a fi eficient, controlul civil trebuie să ia în calcul 
caracteristicile profesionale ale armatei şi să caute mijloace de a adu- 
ce la bun sfârşit consecinţele lor. În această strădanie, trebuie să fie 
estimate cu grijă metodele curente de control şi supervizare a institu- 
tiei militare. 

Unul din mijloacele principale pentru realizarea controlului civil 
în statele multipartidiste este supervizarea legislativă, rezolvată de 
parlament şi comisiile lui specializate, care examinează primordial 
aspectele variate ale bugetului militar. Una din presupoziţiile acestei 
metode este că membrii corpului legislativ sunt motivaţi suficient şi 
au timpul necesar să evalueze cu grijă destinațiile diverse ale bugetu- 
lui, în mod deosebit cele legate de obiectivele pe termen lung ale for- 
telor armate. 

Dar această presupoziţie nu pare să se confirme, din următoarele 
motive. Primul: în statele cu sistem multipartidist, politicienii desco- 
peră în mod invariabil că electoratul este dezinteresat de problemele 
de politică a securităţii şi sunt astfel tentaţi să etaleze alte preocupări, 
care le pot aduce voturile alegătorilor. Al doilea: politicienii sunt 
adesea ţinta unor atacuri din partea competitorilor politici şi chiar a 
armatei, fiind consideraţi insuficient de „patrioţi”. Al treilea şi cel 
mai important, examinarea unui buget de multe miliarde este o între- 
prindere extrem de complexă pentru care politicienii nu sunt sufici- 
ent de bine pregătiţi tehnic. 

În această lumină trebuie să invocăm propunerea lui Galbraith 
(1969) pentru formarea unui grup de experţi şi oameni de ştiinţă ci- 
vili ca sfătuitori ai organelor politice şi legislative, asigurând în acest 
fel o alternativă la experții armatei care domină informaţia militară. 
Un astfel de grup, dacă este organizat adecvat, poate constitui un fac- 
tor complementar foarte important pentru cele mai tradiţionale mij- 
loace ale controlului civil. El poate elabora soluţii alternative la pro- 
blemele securităţii naționale, fără a face apel la înclinația alarmistă a 
militarilor. 

În general, o astfel de organizaţie ca cea schiţată de Galbraith, ar 

putea controla exercitarea directă a puterii politice a armatei prin par- 
ticiparea activă la procesul decizional guvernamental. Astfel, institu- 
ționalizarea întâlneşte contrainstituţionalizarea, expertiza trebuie să 
facă față contraexpertizei şi organizaţia este întâmpinată de 
contraorganizaţie. 

În final, pentru a oferi un instrument operaţional teoretic şi practic 
al controlului civil al armatei, apelăm la o concepţie modernă şi ex- 
trem de riguroasă . Ea este oferită de o lucrare care a acoperit semi- 
narul româno-american desfăşurat sub genericul Program Executiv 
pentru Operaţiuni Disciplinate şi Justiţie militară (1995, p.3-2.3- 
3) şi care exprimă principiile SUA în acest domeniu extrem de im- 
portant. 

Chiar dacă seminarul în mod esenţial a abordat modul de angajare 
a operaţiunilor militare în raport cu reglementările juridice interne şi 
internaţionale, este semnificativ că la început s-a dezbătut tema Ro- 
lul armatei într-o democraţie, în care problema controlului civil al 
armatei a ocupat un spaţiu important. Vom prezenta aspectele esenţi- 
ale ale acestei concepţii aşa cum le găsim în lucrarea amintită: 
Controlul civil asupra armatei constituie o garanţie a faptului că: 

e Cei abilitaţi cu putere de control asupra forțelor militare nu 
vor folosi această putere în interesul lor propriu sau al unui singur 
segment al populaţiei. 

e Deciziile privitoare la mărimea, alcătuirea şi folosirea forţelor 
armate sunt luate de lideri care de cele mai multe ori vor înţelege mai 
bine decât militarii de profesie implicaţiile politice, economice şi 
sociale ale acestor decizii. 

e Liderii militari se pot axa pe îndeplinirea misiunii militare, ne 
mai fiind nevoiţi să-şi îndrepte atenţia spre consideraţii de altă natură 
decât cele militare. 

Pentru ca acest control civil să dea rezultate, este nevoie ca: 

> Forțele armate să nu domine guvernul şi să nu-şi impună va- 
lorile lor proprii asupra instituţiilor şi organizaţiilor civile. 

> Forțele armate trebuie să se considere slujitori ai tuturor cetă- 
ţenilor, nu doar ale propriilor lor interese sau ale unui segment al so- 
cietății. 

> Structura sau modul de alcătuire a guvernului trebuie să cu- 
prindă mecanisme care să împiedice armata de a prelua controlul po- 

litic de la liderii civili. Trebuie să existe de asemenea prevederi con- 
stituționale care să prevină căderea puterii militare în mâna unui sin- 
gur lider sau grup politic. 

> Publicul şi liderii civili trebuie să fie informaţi corect şi com- 
plet cu privire la armată. Prin urmare, forţele armate trebuie să le pu- 
nă acestora la dispoziţie informaţii exacte şi în timp util, precum şi 
recomandări legate de aceste chestiuni. 

> Forțele armate trebuie să înţeleagă care decizii urmează să fie 
luate de liderii politici şi care pot fi delegate corespunzător liderilor 
militari. 

> Forțele armate trebuie să fie în stare să-şi modifice mărimea, 
compoziţia, instruirea şi dotarea tehnică, în funcție de cerinţele me- 
reu noi ale misiunilor. În ultimă instanţă, liderii civili vor stabili care 
trebuie să fie misiunile armatei. 

Concluzii: 

- Controlul civil asupra armatei este esenţial, pentru a se asigu- 
ra faptul că armata va răspunde la voinţa poporului şi va fi gestionată 
corespunzător, pentru a realiza obiectivele globale ale ţării. 

- Existenţa unui guvernământ în care puterile sunt împărţite în- 
tre ramura executivă, cea legislativă şi cea judiciară va garanta faptul 
că armata va sluji interesele supreme ale poporului, şi nu doar intere- 
sele celor ce deţin rol conducător asupra armatei la un moment dat 
din istoria acelei țări. 

Datorită puterii pe care o are, a impactului ei social, politic şi 
economic, instituţia militară va continua să fie una din problemele 
principale de studiu şi dezbatere. Ca şi alte grupuri de presiune, ar- 
mata se va strădui să-şi promoveze valorile şi să-şi realizeze obiecti- 
vele pe care le consideră esenţiale pentru propria prezervare. Aceasta 
este realitatea căreia societatea civilă trebuie să-i facă faţă şi pentru 
care trebuie prevăzute mijloace adecvate de control. 

În acest sens sunt pline de semnificaţie spusele lui Atanasiu Alexe 
(1988 p. 36), autor militar român, într-o lucrare publicată imediat 
după primul război mondial: 


Organica militară a unui stat, ca şi conducerea sa politică militară, 
trebuie supusă nu în amănuntele ei tehnice, desigur, dar în principiile 
sale, în metodele sale, în obiectul său, controlului naţiunii... Dar as- 
tăzi, când atâtea prefaceri mari sociale au avut loc şi când atâtea 

probleme noi politico-sociale frământă omenirea, problemele de te- 
melie organică ale armatei, instituţie socială de mâna întâi în stat, nu 
mai pot fi soluționate numai de câţiva profesionişti militari. În prea- 
labil, ele trebuie dezbătute public, întrucât aparţinând întregii socie- 
tăți, întregului popor, sunt realmente chestiuni de domeniul public. 


Capitolul 3 


PROFESIE ŞI PROFESIONALISM 


n orice sistem social-politic modern, atribuirea calificativului de 

Deon este un semn al distincției. Nu numai că acest lucru 
indică o anumită competență deosebită, dar, de asemenea, sugerează 
încredere pentru o carieră pe viață. O profesie, de aceea, înseamnă 
ceva mai mult decât o ocupație. Ea presupune ca instituția ori grupul 
care este identificat cu o profesie are un scop legat de binele public 
deasupra şi dincolo de considerațiile financiare. 

Ocupaţia este definită în termenii pieței şi arată că prevalează re- 
compensele băneşti în raport de calificare şi serviciile făcute. Ea este 
un „tip de activitate socială aducătoare de venit,...,ceea ce îi asigură 
individului sursele de existenţă.” (Dicţionar de sociologie, 1993, p. 
404). Mai explicit, ocupaţia implică o inerentă prioritate a 
autointeresului mai mult decât sarcina însăşi sau organizaţia care l-a 
angajat pe individ. În schimb, o profesie este definită prin raportarea 
la notele de conţinut ale termenului de expert şi, totodată, arată că are 
un scop ce transcede interesul individual în favoarea unui bine pre- 
zumabil mai înalt. Astfel, profesiile şi profesioniştii îşi câştigă statu- 
sul ridicându-se deasupra activităţilor de zi cu zi ale pieţei datorită 
implicării intr-o nevoie publică esenţială şi a motivaţiilor eticii profe- 
sionale. 

O parte importantă a statusului unei profesiuni se bazează pe 
aprecierea şi acceptarea publică a vocației sociale a profesiei, lucru 
ce asigură perpetuarea grupului sau afirmarea instituţiei cu un astfel 
de status. În acest sens, profesia poate reprezenta şi împlinirea voca- 

ţiei unui individ, predispoziția, chemarea, înclinarea lui specială pen- 
tru o profesie sau alta. După Weber, coincidenţa dintre profesie şi 
vocaţie îi permite individului să-şi afle echilibrul intern şi să-şi ex- 
prime valoarea personală punându-se în serviciul unei cauze care dă 
sens vieţii sale. 

Pentru demersul nostru, abordarea sociologică a profesiei, în par- 
ticular a profesiei militare, vizează analiza influenţei acesteia în con- 
stituirea aspirațiilor, idealurilor şi intereselor specifice militarilor, 
orientarea, recrutarea şi selecția profesională in organizaţia militară, 
dinamica profesiei militare în condiţiile contemporane şi - nu în ul- 
timul rând - impactul caracteristicilor profesiei militare asupra perso- 
nalităţii, conştiinţei, atitudinilor şi comportamentelor militarilor, mai 
ales în manifestarea acestora în sfera politicii. De aceea, în cele ce 
urmează ne propunem să explorăm concepte şi definiţii variate ale 
profesiei şi profesionalismului”, să le aplicăm la armată şi să anali- 
zăm implicaţiile lor pentru instituţia militară şi membri acesteia. 


1. Conceptul de profesie; o trecere în revistă a 
abordărilor semnificative 


p” Samuel P. Huntington (1957) caracteristicile distinctive 
ale unei profesiuni ca tip special al vocației sunt: calitatea de 
expert, responsabilitatea şi spiritul de corp constituit. 

Profesionistul este un expert cu cunoştinţe şi calificare specializa- 
tă într-un domeniu semnificativ al strădanie umane. Specializarea lui 
este dobândită numai printr-o educație şi experiență prealabilă. 
Această specializare se bazează pe standarde obiective şi competență 
profesională care separă profesionistul de nespecialist şi măsoară 
competenţa relativă a oamenilor care practică profesia. În acest mod 


® Poate ar trebui să procedăm la o cercetare mai detaliată a noţiunilor de profesie, 
profesional, profesionalism, profesionist şi profesionalizare, dar considerăm că acest 
lucru nu reprezintă aici problema principală. De aceea, ni se pare acceptabil să spu- 
nem doar că profesia se bazează pe definirea criteriilor şi cerinţelor ei specifice; 
profesional sau profesionist este cineva care practică o anumită profesie; profesio- 
nalismul este gradul la care profesioniştii şi profesia realizează criteriile şi cerinţele 
profesiunii date; profesionalizarea este procesul prin care profesioniştii dobândesc 
calificarea ( deprinderile) inerente profesiei lor. 

standardele sunt universale. Ele rezidă în cunoştinţe şi calificări ca- 
pabile să fie aplicate în mod general, indiferent de loc şi timp. Mese- 
ria sau calificarea comună există numai în prezent şi este stăpânită 
prin învățarea tehnicii existente, fără referire la ce a fost înainte. În 
schimb, cunoştinţele profesionale sunt în esenţă de natură intelectua- 
lă şi sunt prezervate in scris. Ele au o istorie şi unele cunoştinţe des- 
pre această istorie sunt esenţiale pentru competenţa profesională. In- 
stituţiile de cercetare şi educaţie au drept obiectiv extinderea şi 
transmiterea cunoştinţelor şi calificării profesionale. Există un con- 
tact susţinut între latura academică şi cea practică a unei profesiuni 
prin publicaţii diverse, conferinţe, simpozioane şi prin circulaţia per- 
sonalului între practică şi învăţământ. 

Profesionistul este un expert practician care lucrează într-un con- 
text social şi execută un serviciu cum ar fi asigurarea sănătăţii, edu- 
caţie, justiţie, apărare ş.a., esenţiale pentru funcționarea societăţii. 
Deţinând un monopol al calificării, profesionistul are responsabilita- 
tea de a executa serviciul său când societatea o cere. 

Motivația profesională a oamenilor care practică o profesie rezidă 
în responsabilitatea serviciului prestat şi devotamentul pentru califi- 
carea pe care o au. Cu alte cuvinte, remuneraţia financiară nu poate fi 
ţinta primară a profesionistului. Prin urmare, competenţa profesiona- 
lă este numai parţial determinată de negocierea pe piaţa liberă şi ea 
este în bună măsură reglementată prin lege şi tradiție profesională. 
Profesia devine astfel o unitate morală care posedă anumite valori şi 
idealuri, care ghidează profesioniştii ei în tratarea nespecialiştilor. 
Acest ghid poate fi un set de norme nescrise transmise prin interme- 
diul educaţiei profesionale ori el poate fi scris într-un cod al moralei 
profesionale. 

Cei de aceeaşi profesie împărtăşesc convingerea că ei formează 
un grup aparte față de nespecialişti. Această convingere îşi are origi- 
nea în necesara şi îndelungata instruire la care au fost supuşi pentru 
dobândirea competenţei lor profesionale, în munca comună desfăşu- 
rată şi în împărţirea unei resposabilităţi sociale comune. Manifestarea 
acestei convingeri se realizează într-o organizaţie profesională care 
formalizează şi aplică standardele competenţei profesionale şi institu- 
ie criteriile responsabilităţii profesionale. În acest fel, pe lângă pose- 
sia unei calificări speciale şi acceptarea responsabilităţii sociale, a fi 

membru într-o organizaţie profesională devine un criteriu al statusu- 
lui profesional care distinge în mod public profesionistul de amator. 
În general, organizaţiile profesionale au multe elemente comune cu 
formele birocratice organizaționale, în literatura de specialitate 
vorbindu-se deseori de profesiuni birocratice. 

Potrivit lui Greenwood (1957, p.10) 


o profesie este caracterizată prin autoritate, un corp teoretic sistema- 
tizat, aprobarea comunităţii, un cod etic şi o cultură profesională. 


Competența profesională se întemeiază pe un fond de cunoştinţe 
organizat într-un sistem intern consistent, numit corp teoretic, lucru 
ce asigură profesioniştilor un „tip de cunoaştere care străluceşte în 
comparaţie cu ignoranţa nespecialiştilor”, iar într-o relaţie profesio- 
nală „profesioniştii dictează ce e bine ori rău pentru client, care nu 
are şansa să acceadă la judecata profesionistului”. În acest fel, autori- 
tatea şi calificarea profesioniştilor dau acestora un virtual monopol 
ciale. Această caracteristică conduce direct la recunoaşterea profesiei 
de către societate, fapt ce dă acesteia putere şi privilegii într-un anu- 
mit domeniu. Acest lucru include, pe lângă altele, controlul recrutării 
membrilor profesiei, instruirii şi licenţierii lor. Pentru a menţine au- 
toritatea profesională şi sprijinul comunităţii, profesiile dezvoltă un 
cod al eticii cu rol de reglator al activităţii profesionale. Prin el se 
stabilesc norme profesionale de comportare în relațiile client- 
profesionist şi coleg-coleg. În sfârşit, conceptul profesiei înglobează 
o cultură profesională cu ajutorul căreia valorile, normele şi simbolu- 
rile profesiei sunt transmise printr-o reţea a grupurilor formale şi in- 
formale. 

La rândul lui, Morris L. Cogan (1953 p, 48-49) descrie caracteris- 
ticile profesiei astfel: 


O profesie este o vocaţie a cărei practică este întemeiată pe înțelege- 
rea structurilor teoretice ale unor domenii ale învățământului sau şti- 
inţei şi pe abilităţile care însoțesc o astfel de înţelegere. Această înţe- 
legere şi aceste abilități sunt aplicate pentru rezolvarea problemelor 
vitale ale omului. Practicile profesiei sunt modificate de noi cunoş- 
tinţe, de înţelepciunea acumulată şi de experienţa omenirii, care ser- 
vesc la corectarea erorilor...Profesia, servind nevoilor vitale ale 

omului, consideră că primul ei imperativ etic este serviciul altruist 
faţă de client. 


G. Millerson (1964) listează caracteristicile profesiei astfel: (1) 
foloseşte abilităţile practice bazate pe cunoştinţe teoretice; (2) reali- 
zează educaţia şi instruirea pentru calificările necesare profesiei, (3) 
competenţa profesioniştilor este asigurată prin examinări; (4) posedă 
un cod de conduită menit să asigure identitatea profesională; (5) exe- 
cută un serviciu pentru binele public; şi (6) are o asociaţie profesio- 
nală care organizează membri săi. 

Din aceste abordări diverse putem decanta un set de caracteristici 
care pot fi considerate ca imperative şi constante pentru profesie. 
Bineînţeles că ele pot fi extrapolate, cu nuanţări specifice, la profesia 
militară. Aceste caracteristici sunt următoarele : 

> Controlul de monopol asupra unui corp bine definit de cunoş- 
tinţe teoretice şi abilităţi practice care însoțesc cunoştinţele. 

> Instruirea şi educarea practică formală intensivă şi de durată a 
aspiranţilor la profesie; evaluarea performanţelor, competenţelor şi 
priceperilor învăţate prin examinări formale realizate de membri cali- 
ficați; recompense profesionale şi calificare socialmente recunoscută. 

> Activitățile profesiei sunt plasate in domenii de interes vital 
pentru societate. 

> Serviciu altruist al profesiei pentru societate. 

> Grad considerabil de autonomie în chestiuni cum ar fi recruta- 
rea, practica instruirii, comportamentul aşteptat şi stabilirea standar- 
delor profesionale. 

> Organizarea profesiei intr-o formă de existență comună; da- 
torită acestui lucru conştiinţa profesională se exprimă adesea prin 
organizaţii şi asociaţii profesionale. 

> Profesia este un timp care ocupă deplin şi permanent cariera 
individului. 

> Societatea aprobă activităţile profesiei ca fiind morale şi le 
preţuieşte valoarea; ea acordă profesiei un status apreciat, încredere, 
respect, prestigiu şi drepturi. 

Trebuie să remarcăm că aceste trăsături pot de asemenea să fie 
folosite ca criterii de măsură pentru gradul în care ocupațiile sunt 
profesionalizate. În acest scop, pentru a delimita conceptul de profe- 
sie şi, mai ales de profesionalizare, de clasele ocupaţionale, problemă 

tratată sumar la începutul demersului nostru, analizăm „abordarea 
tipologică versus graduală” ce aparţine sociologului suedez Bengt 
Abrahamsson (1972). Potrivit autorului suedez, scrierile sociologice 
în domeniul profesionalizării pot fi diferenţiate în raport de abordări- 
le alese în definirea conceptului cheie de „profesie”. 

Prima abordare poate fi numită calitativă sau tipologică. Ea în- 
cearcă să identifice caracteristicile majore prin care separăm clasele 
ocupaţionale unele de altele şi se străduiesc să găsească criterii 
suficent de clare care disting clasa profesiilor de aceea a 
nonprofesiilor. Aceasta este evident o abordare de tip structuralist şi, 
în acest sens, Abrahamsson (1972, p.14) scrie: 


Cea mai rodnică abordare tipologica se sprijină pe posibilitatea găsi- 
rii caracteristicilor care delimitează clar o clasă a ocupaţiilor de alta. 


Dacă caracteristicile alese nu sunt exclusive unele de altele, atunci 
clasificarea cu siguranţă va fi confuză şi va ridica îndoieli privind 
utilitatea ei practică. 

A doua şi mai rodnică abordare, poate fi numită cantitativă_sau 
graduală, care concepe toate ocupațiile ca fiind mai mult sau mai 
puţin profesionalizate. Care dintre ele este o profesie şi care nu este, 
se determină prin tăietura pe continuumul profesionalizării la un 
anume punct ce etichetează ocupațiile ca profesiuni. Dimensiunea 
profesionalizării reprezintă un număr al variabilelor universal aplica- 
te, variabile pe care teoreticianul le consideră importante pentru ana- 
liza ocupaţiilor. Acestea pot fi câteva din setul de caracteristici pre- 
zentate mai sus cum ar fi : un corp bine definit de cunoştinţe şi abili- 
tăți practice, instruirea de durată a aspiranţilor la profesie şi evaluarea 
performanţelor acestora. 

Abordarea tipologică (calitativă) este deterministă, totdeauna atri- 
buind valori unei anumite variabile față de o anumită ocupaţie; efor- 
tul ei major este direcționat către găsirea unui număr de astfel de va- 
riabile permiţând gruparea ocupaţiilor în „familii” şi „specii”. Abor- 
darea graduală este statistică, ea selectând un număr mic de variabile 
universale şi apoi atribuind valori între 1 şi 0 acelor variabile la ocu- 
paţii diferite. Utilizând abordarea graduală prin angajarea celor trei 
variabile indicate mai sus, putem găsi la capătul de jos al 
continumului profesionalizării un număr de grupe ocupaţionale cu 

capacităţi scăzute, astfel ca muncitorii agricoli, vânzătorii ambulanți, 
spălătorii de maşini şi, la capătul de sus, ocupațiile înalt profesionali- 
zate ca medicina, justiţia, armata etc. 

Unele virtuţi ale abordării graduale sunt: (1) ea face profesionali- 
zarea independentă de aspiraţiile sau dorinţele membrilor profesiei, 
permiţând clasificarea lor fără utilizarea datelor subiective; (2) clasi- 
ficarea este independentă de relaţiile de autoritate în profesie; şi (3) 
clasificarea poate fi făcută independent de atitudinea publicului față 
de profesia dată (problemă parțial implicată în termenul „profesie 
instituţionalizată”). 

Urmând strategia graduală (cantitativă), Abrahamsson înţelege 
prin „profesie“ o ocupaţie ai cărei practicanți: (a) posedă un grad 
înalt de specializare, cunoştinţe teoretice, plus anumite metode şi 
procedee pentru aplicarea acestor cunoştinţe în practica lor zilnică; 
(b) este de aşteptat ca ei să-şi rezolve sarcinile dând atenţia cuvenită 
anumitor reguli etice şi (c) sunt susținuți împreună de un grad înalt al 
spiritului de corp constituit izvorât din instruirea lor comună şi din 
ataşamentul colectiv la anumite doctrine şi metode. 

2. Caracteristicile profesiei militare 


acă ne raportăm numai la sumele uriaşe destinate în întreaga 

lume forţelor armate şi la resursele impresionante de care ele 
dispun” , atunci studiul aspectului profesional al management-ului 
acestora dobândeşte o importanţă deosebită pentru înţelegerea socie- 
tății contemporane. Faptul că în mod nemijlocit, zi de zi, controlul 
celei mai mari părți a acestor resurse este realizat de profesionişti 
militari, reprezintă fenomenul major care a făcut conceptul de profe- 
sie militară să devină central în sociologia militară. În plus, profesia 
militară este asociată cu, sau, mai bine spus, reprezintă suportul solid 
al uneia din cele mai importante grupuri de presiune politică din so- 
cietate, corpul ofiţerilor, fapt ce în economia lucrării noastre ne inte- 
resează în cel mai înalt grad. 

Dezbaterile sociologice curente referitoare la profesia militară au 
apărut în literatura americană la sfârşitul deceniului al 5-lea. O con- 
cepţie timpurie şi larg răspândită, elaborată din perspectivă structura- 
listă, a produs un model bazat pe atribute. Potrivit modelului, ocupa- 
ţia de ofiţer a fost definită printr-un complex de atribute esenţiale 
care o diferenţiază de alte profesiuni şi ocupaţii. Bineînţeles că selec- 
ţia atributelor variază în raport de autori diferiţi, dar care, în cele din 
urmă, sunt grupaţi în jurul a două viziuni: acelea ale lui Samuel P. 
Huntington (1957) şi Morris Janowitz (1972). 

Al doilea model al profesiei de ofițer este modelul procesual, 
acesta fiind parţial o critică a abordării structuraliste, care este apre- 
ciată că nu ţine cont suficent de procesul formativ al profesiunii. Din 
acest punct de vedere, ocupaţia de ofiţer este studiată în termenii 
procesului profesionalizării şi ai cerinţelor ei de legitimitate socială. 
În acest sens, reprezentativ este modelul lui Feld (1977), cât şi de- 
mersul lui Abrahamsson (1972) care examinează socializarea indivi- 
dului intrat în profesia militară. Vom vedea acest lucru din definiția 
dată de sociologul suedez profesiei militare. 

Pentru alţi autori (Van Door, 1965) profesionalizarea corpului 


®© În ultimii ani, s-a cheltuit aproape un trilion de dolari anual în scopuri militare, 
mai ales din partea superputerilor şi a aliaţilor lor. 

ofițerilor nu poate fi studiată separat de instituţia sau organizaţia în 
care se desfăşoară. Ipoteza fuziunii între profesie şi organizaţie în 
studiul corpului ofițerilor ni se pare cea mai benefică. De fapt, ea 
converge, aşa cum am arătat, cu ideile lui Huntington despre birocra- 
ţia profesională, idei care facilitează o concepţie dialectică asupra 
profesiei militare ca fiind structurată într-un echilibru dinamic între 
profesionalizare şi birocratizare. (Conform lui P. Blau şi W. Richard 
Scott, 1980, B. Barber, 1980, G. Caforio, 1991, s. a.). 

În consonanţă cu un proces tipic societăţii moderne, forma profe- 
sională a vieţii ocupaţionale a fuzionat şi în armată cu forma birocra- 
tică a administraţiei organizaționale. În general, principiile profesio- 
nale împart multe elemente cu cele birocratice, după cum există şi 
unele care nu le sunt comune. Spre exemplu, deciziile şi acţiunile 
militare se bazează şi sunt derivate dintr-un corp de cunoştinţe speci- 
alizate. Stăpânirea acestui corp de cunoştinţe şi dobândirea calităţilor 
potrivite, cere o instruire specializată. La rândul ei, caracterul admi- 
nistraţiei birocratice nu diferă prea mult în această privinţă. Activita- 
tea birocratică pe care liderul militar este chemat să o facă este şi ea 
guvernată de principii abstracte care presupun aplicarea lor la cazuri- 
le particulare, lucru pentru care ofiţerul, la fel ca pentru însuşirea 
profesiei, trebuie să urmeze o perioadă de instruire. 

Şi celelalte dimensiuni generale ale profesionalismului au cores- 
pondenţă în sfera birocratică organizaţională caracteristică armatei, 
cu două excepţii. Prima: absenţa propriului interes al profesionistului 
militar în relaţia cu clientul său; a doua: modul de exercitare a con- 
trolului. Datorită acestor aspecte, organizația militară se diferențiază 
de alte organizaţii birocratice profesionale, cum ar fi cea a medicilor, 
juriştilor sau a oamenilor de afaceri. Se impune o argumentare mai 
largă a acestei afirmaţii. 

Dacă structura unei profesiuni ca cele amintite mai sus tinde să 
facă interesele proprii ale profesionistului determinate de servirea în 
cele mai bune condiţii a clienţilor săi în scopul obţinerii unui avantaj 
economic, lipsa propriului interes de acest gen, guvernează membrii 
organizaţiilor bunăstării comune. Aşa cum am mai spus, P. Blau şi 
W. D. Scott (1980) consideră organizaţia militară ca una a bunăstării 
comune, a cărui prim beneficiar este publicul larg. Militarul, care 
este un profesionist cu salariu fix, nu este dependent de sumele de 

bani primite de la clienţi. În aceste condiţii el promovează un servi- 
ciu dezinteresat față de singurul său client, statul, ca reprezentant al 
publicului larg. 

După cum ştim, la fel ca şi alte profesiuni, cea de ofiţer cere in- 
struire avansată şi specializată. Instruirea profesională necesită reali- 
zarea şi menţinerea unor standarde potrivit regulilor profesiei milita- 
re care sunt impuse fie de opinia concertată a colegilor, fie de orga- 
nizaţia care patronează profesia. În general, menţinerea standardelor 
este preocuparea profesioniştilor înşişi; la aceasta se adaugă controlul 
procesului de instruire, a studiului îndeplinirii cerinţelor profesionale 
şi realizarea performanţelor. Controlul intern este exercitat de profe- 
sionişti, care în virtutea instruirii lor specializate arată o autoritate 
considerabilă în relaţiile cu clienţii lor. Dar în unele cazuri, controlul 
poate fi exercitat din exterior de clienţii profesiei. În cazul organiza- 
tiei militare moderne, controlul extern este condus şi realizat de stat, 
clientul acesteia. (Deşi, cum am văzut în cazul soldaţilor pretorieni şi 
revoluționari, profesioniștii militari pot de asemenea să servească alţi 
clienţi decât statul şi anume un partid, un grup etnic, un trib etc.). În 
acest punct, cel al controlului extern, organizaţia militară se diferen- 
țiază de alte organizaţii birocratice. 

În esenţă, cele două chei interne ale variabilelor calitative ale pro- 
fesionalismului militar într-o organizaţie birocratică sunt exercitarea 
controlului şi capacităţile soldatului profesionist. 

Armata este controlată pe două niveluri organizaționale. În inter- 
ior există un grup de colegi care supraveghează coeziunea internă a 
corpului ofiţerilor ca profesionişti şi ca un grup social. Grupul de 
colegi stabileşte standardele de comportament personal şi profesional 
al corpului ofiţerilor. Sursa externă a controlului şi a disciplinei este 
ierarhia autorității. Succesul în capacitatea şi conduita profesională 
este evaluat după criteriul îndeplinirii ordinelor şi directivelor venite 
de sus. Statusul profesional şi avansarea sunt derivate din comporta- 
mentul ofițerului pe cele două niveluri la care activitatea lui este eva- 
luată, ca un profesionist şi ca un birocrat. 

Privite din perspectivă istorică, atributele cele mai valoroase ale 
soldatului profesionist erau curajul şi disciplina. Dar profesionistul 
de astăzi trebuie să fie tot atât de mult un birocrat, cât şi un erou şi el 
trebuie să dobândească capacităţile moderne ale management-ului. În 

acest fel, profesionalismul şi birocraţia organizaţiei militare au lărgit 
orizontul social şi politic al armatei. Făcând parte dintr-un grup pro- 
fesional distinct, profesioniştii militari trebuie să prezerve valorile şi 
standardele acestuia, care sunt, în ansamblu, conservatoare, protecţi- 
oniste şi exclusive. 

Ca birocraţi, profesioniştii militari sunt legaţi strâns de statul mo- 
dern, care este orientat către angajarea tehnologiei avansate atât în 
domeniul management-ului, cât şi în cel al strategiei. Potenţialul 
conflict apare, de aceea, între standardele autoimpuse de colegi, care 
în general sunt conservatoare şi exclusiviste, şi orientarea manageria- 
lă birocratică a statului modern, care este ştiinţifică şi tehnologică. 
Integrarea acestor capacități noi este o provocare pentru identitatea 
de corp constituit al profesioniştilor militari, care sprijină continuita- 
tea şi tradiţia, detestând inovaţia. lată ce spun în acest sens Alvin şi 
Heidi Tofler (1995, p. 66): 


Armata, la fel ca orice enormă birocraţie modernă, se opune inova- 
ţiei - mai ales dacă schimbarea implică coborâre în grad a anumitor 
unităţi şi nevoia de a învăţa noi îndeletniciri şi a transcede rivalități 
în serviciu. 


Restructurarea armatei române evidenţiază perfect acest lucru, 
mulți ofiţerii aflaţi pe trepte ierarhice mai mult sau mai puţin înalte 
au frânat acest proces prin forme diverse, căutând soluţii care să le 
servească interesele şi nu raţiunile de eficenţă profesională. De la 
unităţile şi subunitățile luptătoare la formațiunile de logistică sau 
instituţiile de învăţământ militar, sau inventat tot felul de formule 
pentru păstrarea funcţiilor, ajungându-se câteodată în situaţii parado- 
xale cum ar fi aceea în care un general răspundea de producţia vege- 
tală din gospodăriile anexe ale armatei. 

Oricum, revoluţia tehnologică în management şi strategie a con- 
dus la adoptarea de către militari a unor capacităţi noi. O schimbare 
mult mai subtilă adusă de această revoluţie a fost politizarea militari- 
lor. 

Propensiunea profesionistului militar de a interveni în politică 
este legată de spiritul lui de corp şi orientarea birocratică; pe de altă 
parte, ca un corp constituit, organizaţia urmăreşte realizarea controlu- 
lui intern al profesiei şi se străduieşte să protejeze instituția militară 

de manipularea politică ce poate veni din exteriorul ei. Aşa cum am 
văzut, pentru a realiza obiectivele organizaţiei, militarii încearcă să 
influenţeze procesul politic, lucru care îi împinge în arena politică. În 
plus, fiind o profesie birocratică, armata este prezentă in politică în 
sensul că ea este un partener favorit al politicenilor şi birocraţilor 
civili în elaborarea şi implementarea politicii de securitate națională. 
Pe scurt, are loc o fuziune între birocrația militară şi cea politică. 

În statele democratice, profesionistul militar, ca urmare a sociali- 
zării sale politice în spiritul valorilor democraţiei, înțelege să împartă 
cu autorităţile nu numai formularea strategiei şi susţinerea sistemului 
birocratic ierarhic, dar şi să participe la elaborarea politicii de securi- 
tate naţională. Astfel, antagonismul dintre profesie şi birocraţie este 
atenuat. Spre deosebire de acest mod de manifestare, în statele preto- 
riene tocmai această fuziune stimulează armata să intervină direct în 
politică. 

Putem conchide că profesia militară este esențialmente birocratică 
în orientare. Deciziile, acţiunile, specializarea, relaţia cu clientul şi 
procedurile decizionale sunt colegiale, ierarhice şi direcționate de 
standarde autoimpuse sub supravegherea strânsă a membrilor grupu- 
lui şi a clientului-patron, statul. Fuziunea dintre profesionalism şi 
birocraţie determină influenţa sau intervenţia armatei în sfera politi- 
cului. 

Având în vedere interesul major al problemei tratate, considerăm 
că nu este lipsit de importanţă să prezentăm un tabel preluat de la G. 
Caforio (1991, p. 58-59), care precizează lista variabilelor şi indica- 
torilor birocratizării şi profesionalizării specifici organizaţiei militare. 
Considerăm că o cercetare empirică folosind aceşti indicatori ar fi 
extrem de profitabilă pentru armata română. 


Tabelul 3.1 Indicatorii profesionalizării şi birocratizării. Lista varia- 


bilelor 
Variabila Indicator al birocrati- | Indicator al profesiona- 
zării lizării 
Scopul activităţii Aplicarea concepţiilor Acţiunea potrivit cunoştin- 


ofițerului persoanei cu grad şi func- | telor profesionale proprii 

ţie mai mare pentru a 

obține aprobarea acestuia 
Direcţii de acțiune Mentinerea strictă în limi- 
tele normelor şi pe cât 
posibil, bazat pe „prece- 
dente“ 


pentru realizarea rezultate- 
lor optime în folosul institu- 
tiei 

Adaptarea normelor la situ- 
ația concretă; crearea de 
modele noi de comporta- 
ment în care există loc pen- 
tru inițiativă 


Prevalența normati- | Legi, reguli, ordine ofi- Codul etic profesional 
vă, referința etică ciale 


Sursele prevalente Publicaţii şi circulare 

ale direcțiilor gândi- | interne, studii şi articole 
rii oficiale 

Stil de conducere Conducerea este bazată pe 
grad sau autoritatea func- 
tiei 

Securitatea economică; 
avansarea reglementată în 
carieră 


Motivația pentru 
alegerea carierei 


Tipurile de satisfac- | Avansarea în carieră sau 
tie factorii favorizatori ai 
acesteia (lauda; îndatoriri 
prestigioase mai mult de 
cât responsabilitate reală) 
Comportarea ofițerilor cu 
rang mai înalt; tendințele 
prevalente ale mediului de 
activitate 


Referinţa sociocul- 
turală 


Grupul de referinţă | Mai mult pe verticala din 


interiorul instituţiei 


Spectrul larg al studiilor şi 
publicaţilor speciali-zate in 
domeniul său 

Conducerea este bazată pe 
competenţă profesională 
înaltă 

Tipul de activitate specifică 
al ofițerului; aprecierea 
valorilor şi eticii profesio- 
nale 

Cerinţa de a îndeplini sar- 
cini, obligaţii şi activităţi în 
domenii dificile şi sensibile 


Comportamentul inovativ şi 
colegial; stimul pentru sub- 
ordonaţi;, comportarea celor 
care îndeplinesc o activitate 
similară 

Atât pe orizontală în inter- 
iorul instituţiei, cât şi în 
afara ei; pe verticală in 
interiorul instituţiei în am- 
bele sensuri 


Abordând acum nemijlocit caracteristicile profesiei militare, tre- 
buie să spunem că Samuel P. Huntington, un pionier al ştiinţelor so- 
ciale in domeniul relațiilor civili-militari, a integrat în conceptul de 
profesie ocupaţia militară. În clasica sa lucrare The Soldier and the 
State (1957), el introduce conceptul modern al ocupaţiei de ofiţer ca 


profesie. 


Pentru Huntington, corpul ofiţerilor moderni este un corp profesi- 

onal şi ofiţerul modern este un profesionist. Profesionalismul distin- 
ge ofiţerul de astăzi de luptătorii epocilor trecute. Plecând de la 
această aserţiune, prima etapă a analizei sale o reprezintă definirea 
profesionalismului. Demersul lui l-am prezentat mai înainte, dar este 
necesar să rezumăm: profesionalismul are câteva caracteristici dis- 
tinctive: calitatea de expert, responsabilitatea şi spiritul de corp con- 
stituit. Deoarece ocupaţia de ofiţer întruneşte toate aceste trăsături, 
caracterul ei de profesie este de netăgăduit. În practică, profesia de 
ofiţer este puternică şi eficientă când aproximează idealul profesional 
Şi, invers, ea este slabă şi ineficientă când nu reuşeşte să se apropie 
prea mult de acest ideal. 

Urmându-l pe Huntington, să vedem particularizarea celor trei 
caracteristici în sfera profesiei militare. 

Calitatea de expert are în vedere răspunsul la întrebarea: „există o 
calificare comună tuturor ofiţerilor şi pe care aceştia nu o împart cu 
nici un alt grup de civili?” La prima vedere pare greu de găsit aşa 
ceva. Astfel, corpul ofiţerilor conţine o varietate de specialişti din 
care un număr mare îşi găsesc dublurile în viaţa civilă. Ingineri, me- 
dici, piloţi, specialişti în comunicaţii se află în corpul ofiţerilor mo- 
derni cât şi în afara lui. Lăsând la o parte aceşti specialişti, vom des- 
coperi că fiecare ofiţer are nişte cunoştinţe care diferenţiază grupul 
ofițerilor din trupele de uscat de cele din trupele aeriene sau navale, 
cunoştinţe care arată diferenţe vaste în executarea funcţiilor specifi- 
ce. Este evident că comandantul unui batalion de infanterie şi căpita- 
nul unui distrugător trebuie să facă faţă unor probleme diferite care 
reclamă abilităţi puternic diferenţiate. 

Cu toate acestea, există o sferă distinctă a competenţei ofiţerilor 
care este comună tuturor sau aproape tuturor ofiţerilor şi care îi sepa- 
ră de toţi, sau aproape de toți civilii. Această calitate centrală este 
management-ul violenţei. După cum ştim, funcţia unei forţe armate 
este dobândirea victoriei în luptă. Pentru aceasta, obligațiile ofiţerilor 
includ: (1) organizarea, echiparea şi instruirea acestei forțe; (2) plani- 
ficarea activităţii ei; şi (3) conducerea operaţiunilor desfăşurate de ea 
în luptă şi în afara ei. În esenţă, conducerea, activitatea şi controlul 
unei organizaţii a cărei funcţie primară este aplicarea violenţei, re- 
prezintă trăsătura calitativă particulară a ofițerului. Ea este comună 
activităţii ofiţerilor din cele trei mari categorii de arme: terestră, aeri- 

ană şi navală. Această calitate distinge ofițerii de comandă de toţi 
ceilalți ofiţeri specialişti care există în serviciile armatelor moderne. 
Desigur, calităţile acestor experţi sunt necesare pentru realizarea obi- 
ectivelor forțelor armate. Însă ele sunt vocaţii auxiliare, având ace- 
leaşi relaţii faţă de specializarea ofițerului de comandă, precum cali- 
tățile de soră, asistent, laborant, farmacist faţă de calitatea de medic. 
Nici unul din specialiştii auxiliari care sunt în serviciul profesiei mi- 
litare nu este capabil de „management-ul violenţei”, aşa cum nici 
unul din specialiştii care ajută profesia medicală nu este capabil să 
diagnosticheze şi să conducă tratamentul bolnavilor. 

Profesioniştii precum medicii care nu sunt competenţi să conducă 
violența, dar care sunt membrii ai corpului ofițerilor, se disting în 
mod firesc prin titluri şi însemne speciale şi sunt bineînţeles excluşi 
de a ocupa poziţii de comandă. Ei aparţin corpului ofiţerilor pentru 
calitatea lor de membri într-o organizație administrativă a statului, 
dar nu în calitatea lor de membri ai unui corp profesional distinct. 

În profesia militară există specialişti în management-ul violenţei 
pe uscat, pe mare şi în aer, la fel cum există în medicină specialişti în 
bolile de inimă, de stomac şi de ochi. Un ofiţer este un expert în con- 
ducerea violenţei în raport cu anumite condiţii precise. Varietatea de 
condiţii sub care poate fi angajată violenţa şi formele diferite în care 
ea poate fi aplicată formează bazele pentru evaluarea gradului de 
competenţă al ofițerilor. Mai exact, cu cât sunt mai mari şi mai com- 
plexe organizaţiile pe care un ofiţer este capabil să le conducă în con- 
textul unui mare număr de situaţii, cu atât mai înaltă este competenţa 
lui profesională. Un ofiţer care este capabil să conducă numai activi- 
tatea unui pluton de infanterie se găseşte la un nivel scăzut al abilită- 
ţii profesionale. Un ofiţer care poate manevra operaţiunile unui bata- 
lion aeropurtat sau ale unui divizion de vedete rapide se află la un 
nivel înalt de competenţă profesională. După cum un ofiţer care poa- 
te conduce activităţile complexe ale unei operaţii de amploare pe us- 
cat, aer şi apă, este în vârful vocației sale profesionale. 

Apare cu claritate că profesia militară reclamă o înaltă specializa- 
re. Nici un individ, oricâtă abilitate intelectuală, calităţi de caracter şi 
de conducător dispune, nu poate executa aceste funcţii cu eficiență 
fără o instruire şi experienţă considerabile. Management-ul violenței 
a devenit o sarcină deosebit de complexă şi numai persoana care se 

devotează complect muncii sale poate să se dezvolte la un nivel re- 
zonabil al competenţei profesionale. 

Trebuie să subliniem că profesia de ofiţer nu este nici o meserie 
(care este mecanică în primul rând), nici o artă (care cere un talent 
unic şi netransferabil). Ea cere în schimb o calificare intelectuală ex- 
traordinar de complexă, instruire şi studiu intensiv. Reamintim că 
specificul calităţii ofițerului este management-ul violenţei, nu acţiu- 
nea violentă însăşi. De exemplu, tragerea cu pistolul mitralieră se 
face pe baza unei deprinderi mecanice, pe când conducerea acţiunilor 
unei companii de infanterie cere un tip absolut diferit de abilitate ca- 
re, în parte, poate fi învăţat şi din cărţi şi, în parte, din practică şi ex- 
perienţă. Conţinutul intelectual al profesiei militare cere ofițerului 
modern să destine o parte însemnată din viaţa lui profesională şcola- 
rizării formale. Astfel, aproape fiecare funcţie nouă pe care urmează 
să o ocupe un ofiţer impune ca acesta să treacă printr-o formă de pre- 
gătire profesională instituționalizată. Acest lucru reflectă în parte 
faptul că ofițerul are oportunități limitate de a dobândi experiență 
practică in aspectele esenţiale ale vocației lui, conducerea luptei ar- 
mate ca atare la diferite eşaloane la care el accede treptat la comandă. 
Dar este tot atât de adevărat că acest lucru reflectă şi extrema com- 
plexitate a calităţii de expert militar. În principiu, calificarea particu- 
lară a ofițerului este universală, dar însuşirea şi practicarea acesteia 
este condiţionată de organizarea şi dotarea armatei. 

Specializarea îi impune ofițerului o responsabilitate socială spe- 
cială. La fel ca şi în practicarea medicinii, societatea impune ca ma- 
nagement-ul violenţei să fie utilizat numai pentru scopurile care au 
aprobare socială. Societatea are un interes general, continuu şi direct 
în angajarea calificării esenţiale a ofițerului pentru asigurarea securi- 
tății militare proprii. 

Dar trebuie să spunem că in timp ce toate profesiile sunt numai în 
unele aspecte reglementate de stat, profesia militară este monopoliza- 
tă de stat. Competența calificată a medicului este diagnosticul şi tra- 
tamentul corespunzător; responsabilitatea lui este sănătatea clienţilor 
lui. Calificarea ofițerului este management-ul violenţei; responsabili- 
tatea lui este securitatea clientului său - societatea. Îndeplinirea res- 
ponsabilităţii cere stăpânirea calificării; stăpânirea calificării impune 
acceptarea responsabilității. Amândouă, calificarea şi responsabilita- 

tea disting ofițerul de alte tipuri sociale. Toţi membri societății au 
interes în asigurarea securităţii ei; conducerea politică a statului are 
responsabilitatea directă pentru realizarea acesteia împreună cu alte 
valori sociale, iar corpul ofiţerilor este angajat pentru asigurarea 
practică a securităţii militare a ţării. 

Este momentul să răspundem la întrebarea dacă ofițerul are o mo- 
tivaţie profesională. În mod sigur, el nu acţionează primar pentru in- 
terese economice mai mari. Chiar în societatea occidentală, ocupaţia 
de ofiţer nu este una din cele mai bine plătite. De aceea, ofițerul nu 
este un mercenar care îşi oferă serviciile oriunde este mai bine plătit, 
nici nu este cetăţeanul-soldat temporar, inspirat de obligaţie şi patrio- 
tism, dar evident, fără dorinţa permanentă să se perfecţioneze în ma- 
nagement-ul violenţei. Motivaţiile ofițerului constau în dragostea lui 
pentru profesie şi sensul obligaţiei sociale să utilizeze această mese- 
rie în beneficiul societăţii. Pe de altă parte, societatea, dacă vrea să 
asigure această motivaţie, trebuie să ofere ofițerului o plată suficientă 
atât în timpul activităţii, cât şi atunci când se retrage. 

Ofiţerul posedă o calificare intelectuală dobândită prin studiu in- 
tens. Dar la fel ca avocatul, medicul sau profesorul, el are continuu 
de-a face cu oameni. Aici el îşi dă testul abilității lui profesionale 
prin aplicarea cunoştinţelor tehnice într-un context uman. Compor- 
tament lui în acest context este reglementat de reguli, obiceiuri şi 
tradiţii. Dar ofiţerul, aşa cum am văzut, are o relaţie specială cu soci- 
cetatea, relaţie guvernată de înţelegerea conştientă a faptului că utili- 
zarea calificării lui nu poate fi făcută decât în scopurile aprobate de 
societate prin agentul ei politic, statul. În timp ce responsabilitatea 
primară a medicului este cea faţă de pacient şi a avocatului faţă de 
client, responsabilitatea primară a ofițerului este faţă de stat. Respon- 
sabilitatea lui faţă de stat este responsabilitatea consilierului expert. 
Ca şi avocatul sau medicul, el este interesat numai de un segment al 
activităţilor clientului lui. În consecinţă, el nu poate impune clientu- 
lui său decizii care au implicaţii dincolo de domeniul lui de compe- 
tenţă specială. El poate numai explica clientului nevoile pe care le 
are în acest domeniu, să îl sfătuiască cum se pot rezolva aceste nevoi 
şi apoi, când clientul a luat decizia, să treacă la executarea ei. 

Ocupaţia de ofiţer este o profesie birocratică publică. Dreptul le- 
gal de a practica profesia este limitat la membri unui corp delimitat 

cu grije. Licenţa este pentru ofiţer la fel de importantă ca pentru un 
medic. Dar organic, în articulațiile lui esenţiale, cât şi în manifestări- 
le nuanţate, corpul ofiţerilor este mai mult decât o simplă creaţie a 
statului. Imperativele funcţionale ale securității naționale aduc insti- 
tuţiei care o realizează o vocaţie complexă, care modelează corpul 
ofiţerilor într-o unitate socială autonomă. Intrarea în această unitate 
este permisă numai începând de la cel mai jos nivel al competenţei 
profesionale, urmând ca pe măsura dobândirii gradelor de competen- 
tă mai ridicate, ofiţerul să urce şi treptele ierarhice corespunzătoare. 
Structura de corp constituit al ofiţerilor include nu doar birocrația 
oficială, dar, de asemenea, diferite asociaţii, societăţi, instituţii şi 
şcoli, jurnale, obiceiuri şi tradiţii. Lumea profesională a ofițerului 
conţine o proporţie neobişnuit de mare de activităţi, începând cu cele 
de instrucţie şi terminând cu manifestările culturale şi sportive sau tot 
felul de ceremoniale. Într-un fel, el trăieşte şi munceşte aparte de res- 
tul societăţii; probabil ofițerul are mai puţine contacte sociale nepro- 
fesionale decât cei mai mulţi dintre ceilalți profesionişti. 

Corpul ofițerilor este atât o profesie birocratică, cât şi o organiza- 
tie birocratică. În profesie, nivelele de competenţă sunt delimitate 
prin ierarhia gradelor; în organizaţie sunt distinse de ierarhia funcții- 
lor. Gradul aparţine individului şi reflectă măsura realizării lui profe- 
sionale în termenii educaţiei, abilității şi experienţei. Acordarea gra- 
delor, în mod normal, este făcută de însuşi corpul ofiţerilor în con- 
cordanţă cu principiile stabilite de stat. Numirile în funcţii sunt în 
mod obișnuit ceva mai mult subiect de influenţe din afară. În toate 
birocraţiile, autoritatea derivă din funcţie; într-o birocraţie profesio- 
nală alegerea pentru a ocupa o funcţie izvoreşte din grad. Unui ofițer 
îi este permis să execute anumite tipuri de sarcini şi funcţii în virtutea 
gradului său; el nu primeşte gradul deoarece a fost numit în funcţie. 
Deşi în practică există excepţii la acest principiu, caracterul profesio- 
nal al corpului ofițerilor se bazează pe prioritatea ierarhiei gradului 
asupra ierarhiei funcţiei. 

În mod normal corpul ofiţerilor include un număr de ofiţeri de 
rezervă. Acesta este rezultatul fluctuaţiei nevoii de ofiţeri şi al impo- 
siunea necesară pentru acţiune în caz de criză. Ofițerii rezervişti sunt 
instruiți corespunzător pentru gradul şi funcţia pe care o ocupă. În 

timp ce sunt membri ai corpului ofițerilor, ei posedă toate prerogati- 
vele şi responsabilitățile profesioniştilor activi de acelaşi grad şi 
funcție. Rezervişti ajung mai rar la nivelurile profesionale la care au 
acces ofițerii de carieră; în consecință, cei mai mulți rezervişti au 
grade şi funcții mai mici, în timp ce profesioniştii de carieră le ocupă 
pe cele mai mari. Datorită superiorității lor profesionale, ofiţerii ac- 
tivi sunt în mod firesc însărcinaţi cu instruirea şi educaţia ofiţerilor 
de rezervă. Trebuie să menţionăm că ofițerul de rezervă îşi asumă 
numai temporar responsabilităţi profesionale militare. Funcţia lui 
principală în societate se află în alt domeniu. Drept rezultat, motivaţi- 
ile, valorile şi comportamentul său diferă într-o anumită măsură de 
acelea ale ofițerului de carieră. 

Huntington concluzionează că ofiţerul modern se distinge de pre- 
decesorii săi din secolele trecute tocmai prin faptul că este membru al 
unui grup profesional solid constituit care îl impune în viaţa social- 
politică ca un tip social nou cu rol şi status distinct, cu influență şi 
putere semnificative în sistemul politic al societăţii. 

În consonanţă cu strategia graduală folosită pentru a distinge ocu- 
paţiile de profesiuni, pentru Bengt Abrahamsson (1972, p. 12) 


profesia militară apare în forma ei cea mai pură, ca un grup de ex- 
perți instruiți tehnic şi organizaţional în management-ul violenţei, 
susținuți împreună de corpuri de educaţie comună, practica de corp 
constituit şi ideologie profesională. 


După această definiţie, care ni se pare că sintetizează pe deplin 
cele spuse până aici, este momentul să operaționalizăm setul de trăsă- 
turi esenţiale ale profesiei pe care le-am prezentat ceva mai înainte la 
specificul profesiei militare. Considerăm (M. Agabrian, 1993, a, p. 3) 
ca fiind definitorii acesteia următoarele caracteristici: 

> Profesia militară este o activitate a cărei realizare practică este 
bazată pe structurile teoretice ale ştiinţei militare şi pe abilitățile care 
însoțesc înţelegerea lor. 

> Profesioniştii militari aplică cunoştinţele ştiinţei militare şi 
abilităţile dobândite la o activitate umană vitală, asigurarea securității 
statului. 

> Practica profesiei militare este modificată prin noi cunoştinţe 
acumulate de dezvoltarea ştiinţei militare şi experienţa conflictelor 

armate. 

> Oamenii care practică profesia militară instituie standarde de 
competenţă care sunt impuse prin organizaţia profesional-birocratică 
militară. 

> Profesia militară are un grad înalt de autonomie, atât la nivel 
individual cât şi la nivelul organizaţiei. 

>  Profesionişti militari se disting printr-o etică şi mentalitate 
profesională specifice (the „military mind”). 

> Motivul determinant al activităţii profesioniştilor militari este 
servirea exemplară a statului lor şi nu câştigul economic. 

> Profesia militară beneficiază din partea societăţii de un status 
apreciat, încredere, respect, prestigiu şi drepturi. 

Câteva reflecţii în marginea acestor caracteristici ale profesiei 
militare par necesare. Observăm că mai ales ofiţerii, dar şi maiştrii 
militari şi subofiţerii, sunt experţi care primesc o instruire şi educaţie 
specială. Concomitent cu aceasta, au competenţă socială generală, 
bazată, în mare parte, pe o educaţie la nivelul învățământului super- 
ior sau după caz, a colegiului. Această instruire şi educaţie includ 
mai mult decât specializarea care distinge ofiţerii de ingineri, avocaţi 
sau alţi profesionişti. Într-adevăr, există un stres considerabil in pro- 
cesul însuşirii disciplinelor militare faţă de cele ce se referă la natură 
sau la înţelegerea societății. Această particularitate a formării cadre- 
lor din armată corespunde specializării unice a ofiţerilor, care constă 
în „management-ul violenţei”. Prin această subliniere putem identi- 
fica sensul specific, esenţa relaţiei dintre profesioniştii militari şi so- 
cietate. Ea constă in responsabilitatea specială a corpului ofiţerilor 
pentru asigurarea securității naționale. 

Expresia imediată a acestei responsabilități rezidă în subordona- 
rea profesionistului militar faţă de stat şi guvern, care reprezintă inte- 
resele societăţii. Ea se manifestă in obligaţia socială de a utiliza ca- 
pacitățile profesiei militare numai in beneficiul societăţii. Acest lucru 
cere profesionistului militar aderență necondiționată la un set de 
standarde etice şi valori caracteristice sistemului social-politic al so- 
cietății. 

Desigur că motivul principal al activităţii profesionistului militar 
nu îl reprezintă câştigul financiar, ci servirea interesului vital al soci- 
cetăţii pentru asigurarea securităţii naţionale. Dar înţelegerea corectă a 

acestei probleme trebuie să aibă în vedere şi necesitatea ca, la rândul 
ei, societatea să asigure cadrelor militare mijloacele financiare pentru 
o viaţă la un standard de civilizaţie la care le dă dreptul rolul şi sta- 
tusul lor social. 

În acord cu punctul de vedere al lui B. Abrahamsson (1972), pre- 
cizăm că atunci când vorbim de „profesia militară” trebuie să înţele- 
gem partea cea mai profesională a grupului militar ocupaţional, cor- 
pul ofiţerilor. Dar deoarece aceasta reprezintă o tăietură relativă în 
spectrul ocupaţional militar este necesar să distingem între nivele 
diverse de militari profesionalizaţi potrivit gradului în care ei deţin 
caracteristicile precizate mai sus. De aceea, întregul nostru demers va 
fi mai mult sau mai puţin aplicabil la alte straturi de personal militar 
decât la corpul ofiţerilor. De exemplu, setul particular al valorilor şi 
concepţiilor oamenilor care practică profesia militară pot fi atribuite 
ca fiind prevalente printre ofiţeri, ceva mai puţin printre maiştrii mili- 
tari şi subofiteri şi evident, mult mai puţin printre militarii angajaţi pe 
bază de contract pentru o anumită perioadă de timp sau printre mili- 
tarii în termen. Confirmată empiric, această situaţie a evidenţiat toto- 
dată că dimensiunea comună a acestor grupuri o reprezintă relaţia 
dintre procesul profesionalizării şi gradul în care ele deţin valorile şi 
concepţiile specifice profesiei. Această precizare ne deschide drumul 
spre abordarea profesionalizării militare. 

Conceptul profesionalizării a fost angajat în literatura de speciali- 
tate cu două înţelesuri diferite, din care amândouă sunt importante 
pentru discuţia prezentă. În cea mai comună utilizare, profesionali- 
zarea este echivalentă cu socializarea profesională, adică procesul 
prin care indivizii trec de la starea de necunoaştere a problemelor 
teoretice şi practice ale unei profesiuni, la starea de conştientizare 
profundă a acestor probleme. Mai riguros spus, socializarea profesi- 
onală este un proces de transmitere-asimilare a atitudinilor, concep- 
țiilor sau modelelor de comportament specifice grupului profesional 
în vederea adaptării şi integrării indivizilor în acest grup. Ea se în- 
temeiază pe un proces de învăţare socială ca mecanism fundamental 
de realizare, finalizându-se în formarea acelor capacităţi care îi per- 
mit individului integrarea, participarea şi realizarea unor activităţi în 
cadrul organizaţional-profesional. Acest proces este denumit sociali- 
zare adaptativă care se distinge de socializarea anticipatoare, frec- 

ventă la mulţi indivizi care doresc să devină profesionişti militari şi 
care constă în „asimilarea acelor norme, valori şi modele de compor- 
tament care facilitează adaptarea sau integrarea într-un cadru institu- 
tional sau organizaţional viitor.” (Dicţionar de sociologie, 1993, p. 
556) 

Ca interes manifest pentru profesia militară, socializarea anticipa- 
toare apare la tineri ca urmare a influențelor mediului social în care 
trăiesc (părinţi, rude, prieteni care au îmbrățișat cariera armelor), a 
propagandei pe care instituţia militară o face pentru recrutarea de noi 
membri sau datorită impactului pe care simbolurile de statut ale pro- 
fesiei le au asupra tinerilor. Dar, uneori, socializarea anticipatoare 
poate conduce în plan personal la situaţii de conflict valoric şi nor- 
mativ. În acest sens sunt tineri care se confruntă cu acest fenomen şi, 
mai devreme sau mai târziu, părăsesc profesia militară. 

Socializarea profesională determină ca indivizii să internalizeze 
normele de comportament şi acţiune specifice profesiei, astfel ca ele 
să devină mai mult autoimpuse decât impuse prin mijloacele de re- 
glementare ale organizaţiei. În acest mod, regulile profesionale trebu- 
ie să devină parte a personalităţii individului. În concluzie, profesio- 
nalizarea înţeleasă ca socializare profesională se referă la individ, la 
schimbările la nivel micro-structural produse în concepţiile şi com- 
portamentul membrilor profesiei. 

Într-o utilizare mai puţin comună, profesionalizarea se referă la 
transformările istorice ale unui grup ocupaţional particular sub im- 
pactul dezvoltărilor majore de ordin politic, economic şi tehnologic. 
Din perspectiva acestei a doua accepțiuni, în timpul ultimelor două 
sute de ani, un număr mare de schimbări semnificative s-au produs în 
profesia militară, cea mai importantă fiind transformarea corpului 
ofiţerilor dintr-un grup angajat numai pentru un anumit timp, într-un 
corp permanent de experţi bine educați, instruiți tehnic şi managerial 
şi recrutaţi pe baza capacităţilor şi realizărilor lor. Aceste transfor- 
mări sunt determinate de schimbările sociale majore cum ar fi apari- 
ţia statelor naţionale, revoluţia industrială, declinul nobilimii şi dez- 
voltării tehnologice variate (arme noi, inovaţii în comunicaţii şi 
transport etc.). Analize similare, folosind surse istorice, pot fi făcute 
şi evoluţiei altor grupuri profesionale (astfel ca profesiile de medic, 
preot, judecător, inginer sau jurnalist). 


Profesie şi profesionalism 81 


Pentru demersul nostru în continuare convenim, urmându-l pe 
Bengt Abrahamsson (1972), să denumim transformările istorice ale 
profesiei militare, profesionalizarel (pe scurt, pl) şi procesul trans- 
formării indivizilor, profesionalizare 2 (p2). Caracteristicile unei 
profesiuni la un timp dat vor fi o funcţie a ambelor procese. Modifi- 
cările la nivel macro-structural (p1) vor avea consecinţe pentru nive- 
lul micro-structural al socializării (p2). Astfel, concepţiile şi compor- 
tamentele oamenilor care practică profesia vor fi o reflectare a forțe- 
lor sociale ce afectează profesia. Putem pune ideile de mai sus într-o 
imagine a conexiunilor dintre forţele sociale majore, profesionaliza- 
rea 1, profesionalizarea 2 şi feed-back-ul proceselor aşa cum sunt 
arătate în diagrama 3.1. 

Trebuie să subliniem că o caracteristică a unui grup profesional 
este aceea că el realizează mai mult decât o simplă adaptare la astfel 
de forţe; el încearcă de asemenea să le anticipeze, să le influenţeze şi 
să le regleze, pentru ca să devină cât mai compatibile cu interesele 
grupului profesional. Datorită specializării lor, prestigiului social 
înalt şi conexiunilor sociale, profesiile sunt mult mai capabile decât 
alte grupuri ocupaţionale să exercite influenţă asupra altor elite so- 
ciale şi să afecteze forţele politice, economice şi tehnologice dintr-o 
societate. 


Diagrama 3.1 Conexiunile dintre forţele sociale majore şi profesiona- 
lizarea armatei 


Forțe Forțe Forțe 
tehnologice economice politice 


Recrutare, echipament, organizare 
(profesionalizare 1) 


Socializare profesională 
(profesionalizare 2) 

Perioada de tranziţie pe care o străbat fostele ţări comuniste re- 
prezintă un bun exemplu pentru a ilustra cele arătate până aici şi de a 
aduce un argument consistent în sprijinul tezei lui Talcott Parsons 
(1970) că profesiile au devenit elementul component cel mai impor- 
tant în structura societăților moderne. Astfel, schimbarea fundamen- 
tală a forţelor politice din aceste ţări (de la partidul unic la sistemul 
politic pluripartidist), a forțelor economice (de la planificarea eco- 
nomică centralizată la economia de piaţă) şi a forţelor tehnologice 
(de la industrializare la informatizare), determină schimbări atât la 
nivel macro-structural (profesionalizare 1) cât şi la nivel micro- 
structural (profesionalizare 2), dar şi puternice influenţe din partea 
profesiilor asupra forțelor sociale. Sintagme curente de genul „res- 
tructurarea industriei”, „restructurarea armatei” ş. a. nu sunt decât 
expresii ale acestui proces. 

La diagrama prezentată adăugăm câteva teze simple pentru adân- 
cirea analizei profesionalizării militare. Astfel, profesionalizarea 1 
presupune crearea şi susținerea unei instituţii militare complexe, bine 
organizate şi eficiente. Profesionalizarea 2 implică interiorizarea de 
către militari a unor valori, concepţii şi comportamente. În acest sens, 
profesionalizarea 1 creează o structură socială relativ independentă, 
cu putere şi influenţă politică considerabile, iar profesionalizarea 2 
formează caracteristicile indivizilor (ofiţerilor) care devin membri ei. 
Cele două procese conjugate ale profesionalizării militare eficiente 
generează, într-o oarecare măsură, diferenţe între valorile şi obiecti- 
vele militare şi civile, lucru care afectează controlul civil al instituţiei 
militare. Acest lucru se întâmplă mai ales atunci când autoritățile ur- 
măresc politici care sunt în dezacord cu interesele şi preferinţele ofi- 
țerilor. Gradul de profesionalizare a ofițerilor reprezintă variabila 
care determină un nivel mai înalt sau mai scăzut de rezistenţă a aces- 
tora faţă de măsurile care contravin preocupărilor lor. Acest lucru ne 
îndreptăţeşte să subliniem încă o dată că ofiţerii au anumite interese 
ale corpului lor, sunt preocupaţi să-şi afirme propria identitate şi de 
aceea este de aşteptat să favorizeze şi să urmărească acele acţiuni 
politice care sunt compatibile cu interesele proprii. 

3. Transformările istorice ale profesiei militare 
(profesionalizare 1) 


Pe este parte a procesului general al diferenţierii 
sociale şi diversificării ocupaţionale care, în schimb, este un 
produs al dezvoltării economice şi tehnologice. Profesioniştii for- 
mează „staff-ul” societăţii industrializate, ocupând roluri de experți şi 
administratori în domenii ca ştiinţa, educaţia „medicina şi ingineria. 
Problema pe care o abordăm îşi propune să acopere succint dezvolta- 
rea istorică a profesiei militare ca „staff-ul” instituţiei înarmate, in- 
strumentul apărării şi, uneori, al expansiunii teritoriale. 

Apariţia unui corp al ofiţerilor preocupat constant de pregătirea 
războiului este un produs a două bine cunoscute procese istorice. 
Primul, centralizarea autorităţii statale; al doilea, revoluţia industria- 
lă. Putem exemplifica prin monarhiile europene şi Franţa revoluţio- 
nară în timpul secolelor 18 şi 19, când diferenţierea socială şi dezvol- 
tarea industriei şi comerţului au fost favorizate şi accelerate de politi- 
cile de unificare naţională care au depăşit obstacolele de genul tarife- 
lor vamale regionale, moneda regională şi a legilor restrictive privind 
mobilitatea forţei de muncă. Prin toate acestea structura socială a so- 
cietății feudale a suferit impactul puterii birocraţiei centralizate, lucru 
ce a servit intereselor burgheziei în ascensiune. 

Apariţia statului centralizat modern a furnizat un motiv primar 
pentru înfiinţarea armatei stabile, recrutată naţional mai mult decât 
internaţional. Profesia militară a asigurat o viaţă potrivită pe timp 
îndelungat unei părți din clasa de mijloc, oferindu-i acesteia posibili- 
tatea dobândirii unei educaţii bune. Către mijlocul secolului al 18- 
lea, hegemonia nobililor în instituţiile militare ale Europei a întâlnit 
provocarea fiilor familiilor burgheze. Acest lucru a făcut ca originea 
nobilă să nu mai fie suficientă în calificarea pentru posturile de ofițer 
în cele mai multe ţări europene din secolul al 19-lea. Oricum, profe- 
sia militară a devenit mult mai complicată. Originea nobilă ca criteriu 
pentru obţinerea statutului de ofiţer, a devenit încetul cu încetul înve- 
chită faţă de dezvoltarea logisticii, a producţiei în masă a noilor ar- 
me, a creşterii rapide a forţelor armate, precum şi în raport cu cerin- 
tele noi ale educaţiei militare formale şi instruirii organizate. 

Accentul pus în cadrul profesiei militare pe calificarea tehnică şi 

competenţa necesară conducerii organizaţiei militare este un produs 
al perioadei de la începutul anilor 1800, în timp ce alte elemente, 
cum ar fi codul de onoare, îşi au rădăcinile într-un trecut mai înde- 
părtat. Născută în şcolile militare ale Angliei şi Franţei, iar ceva mai 
târziu şi în cele din Prusia, profesionalizarea militară a fost stimulată 
de industrializarea din aceste ţări. Exportată în Statele Unite, profesi- 
onalizarea armatei în națiunea nouă a fost marcată de înfiinţarea aca- 
demiei militare de la West Point în 1802. Aproape un secol mai târ- 
ziu, ea îşi face apariţia în America de Sud. În România procesul se 
declanşează în a doua jumătate a secolului al 19-lea. 

Statul centralizat, instituind temeiul egalității cetăţeneşti, politico- 
juridice, a asigurat cadrul social pentru participarea cetăţenilor la 
apărare sau la cuceriri armate. Astfel au apărut armatele bazate pe 
serviciul militar obligatoriu. De asemenea, pe temeiul egalităţii tutu- 
ror în faţa legii, în principiu, oricine putea deveni ofiţer. Statele mo- 
derne dispunând de resurse organizaționale au chemat un număr uri- 
aş de oameni sub arme, prin forţa legii, pentru armatele lor de masă. 
Dar acesta nu era suficent;, ele aveau nevoie de mijloace pentru înar- 
marea şi echiparea acelor armate. 

Mijloacele au fost asigurate de revoluţia industrială. Dezvoltarea 
producţiei maşiniste a creat bazele pentru producerea cantităților uri- 
aşe de arme şi alt echipament fără de care armatele lui Napoleon nu 
ar fi putut să devină formidabile instrumente de cucerire. Astfel, re- 
crutarea armatelor de masă, plătite şi loiale nu seniorului feudal, ci 
statului modern, era însoţită de producţia de masă. 


Recrutarea nu era un procedeu nou, dar ideea de naţiune întreagă 
sub arme - Aux armes, citoyens! - era un produs al Revoluţiei Fran- 
ceze, care marca aproximativ criza vechiului regim agrar şi ascensi- 
unea politică a unei burghezii în curs de modernizare. (Alvin şi 
Heidi Toffler, 1995, p. 52) 


Cele mai importante schimbări în natura războiului au provenit de 
la noul armament standardizat care utiliza principiul pieselor inter- 
şanjabile. Această inovaţie industrială cheie, standardizarea, a avut 
impact şi asupra desfăşurării instrucției militare, a organizării forţelor 
armate, cât şi a doctrinei şi teoriei militare. Efectul cel mai semnifi- 
cativ al transformării industriale a războiului a constat în acela că 
armatele temporare conduse de nobilime au fost înlocuite de armate 

regulate, comandate de profesionişti instruiți în instituţii de învăţă- 
mânt militar. 

Probleme noi au fost puse militarilor. Dimensiunea armatelor de 
masă a forţat dezvoltarea diferenţierii şi subdiviziunii organizaţiona- 
le. Aceasta în schimb, a impus noi cerinţe privind planificarea opera- 
țiilor, legăturilor şi coordonarea unităţilor şi subunităţilor. Apariţia 
statului major ca instrument de conducere a războiului la mijlocul 
secolului al 18-lea, a însemnat o soluţie eficientă pentru aceste pro- 
bleme noi. Birocratizarea conducerii militare împreună cu apariția 
mijloacelor de transport cu aburi şi telegraful, au pus bazele unui tip 
nou de ofiţer - managerul militar. 

În acest mod, într-o perioadă mai scurtă de două secole, ofiţerii s- 
au transformat în profesionişti militari şi instituția militară, prin 
complexitatea ei, a devenit o replică a societăţii civile. 

Aşa cum am precizat, industrializarea războiului a influențat 
enorm teoria şi doctrina militară. Clausewitz scrie despre „războiul 
absolut” pe care îl vedea ca pe o extensie a politicii, iar armata ca pe 
un instrument al strategici politice. 


În sensul său cel mai larg, războiul total avea să fie purtat pe cale po- 
litică, economică, culturală şi propagandistică, întreaga societate fi- 
ind convertită într-o unică „maşină de război”. Reprezenta raţionali- 
zarea în stil industrial împinsă la extrem. (Alvin şi Heidi Toffler, 
1995 p. 55). 


Dar după primul război mondial, generalul german Erich 
Ludendorff argumenta că pentru ca războiul să fie total, ordinea po- 
litică trebuie să se subordoneze armatei. Teoreticenii nazişti au su- 
pralicitat ideile lui Ludendorff şi au susţinut că de fapt pacea nu ar fi 
decât o perioadă de pregătire pentru război. 

În cele mai multe ţări, profesia militară poate dispune de resurse 
economice mai mari decât orice alt grup profesional. Într-un număr 
mare de state, în timpurile noastre, puterea politică este împărțită cu 
militarii care astfel participă şi la împărţirea resurselor economice; în 
acest mod, puterea militarilor este exercitată direct, ca în unele ţări 
din America Latină şi Orientul Mijlociu. În statele industrializate din 
Europa şi America de Nord luarea unor decizii politice care privesc 
securitatea ţării sau interesele instituţiei militare sunt influențate de 
liderii corpului ofițerilor. 

Rezumând, putem spune că apariţia profesiei militare în forma pe 
care o cunoaştem astăzi este o consecinţă a câtorva dezvoltări sociale 
majore ca: (a) centralizarea statului care a creat raționalitatea armate- 
lor moderne, recrutate intern şi facilitând (prin legislaţie şi birocraţie 
centrală) apariţia armatelor de masă; (b) industrializarea (şi corolare- 
le ei, standardizarea şi linia de producţie, inovațiile tehnologice în 
domeniul mijloacelor de transport şi comunicaţii, arme cu mare pute- 
re de foc etc.) care asigură necesităţile materiale pentru dotarea şi 
echiparea armatelor mari, stabilind totodată legătura dintre clasa bur- 
gheziei şi corpul ofiţerilor (înlocuind legăturile tradiţionale între ofi- 
teri şi alte elite regale şi nobile ale regimurilor feudale); şi (c) instau- 
rarea egalității indivizilor în faţa legii care a creat posibilitatea ca 
oricine să poată intra în corpul ofiţerilor şi, prin aceasta, declinul no- 
bilimii ca sursă a recrutării ofițerilor. 

Aşa cum am precizat mai înainte, aceste procese sociale importan- 
te au consecinţe în ambele planuri ale profesionalizării militare. Ast- 
fel, pentru profesionalizarea 1, sub influenţa acestor tendinţe institu- 
ţia militară: 

e a crescut considerabil în dimensiune; 

e a devenit mult mai diferențiată tehnic şi tactic; 

e a dezvoltat mai mult recrutarea socială eterogenă (parţial ca o 
consecinţă a primelor două aspecte); 

e a dezvoltat noi forme organizaționale (staff-uri centrale per- 
manente, servicii de logistică, unităţi independente, forţe specializate 
etc.) 

Pentru profesionalizarea 2, sub influenţa acestor patru aspecte mai 
sus menţionate, au apărut cerinţe noi pentru realizarea unei educaţii 
diferenţiate a corpului ofiţerilor, care să corespundă schimbărilor 
produse în sfera profesionalizării 1. 

Nu putem încheia tratarea problemei transformărilor istorice ale 
profesiei militare, fără a prezenta succint câteva din aspectele con- 
temporane ale mutaţilor produse în sfera acesteia. 

În literatura de specialitate se afirmă că avem de-a face cu începutul 
unei noi revoluţii militare, corespunzătoare, după Alvin Toffler, celui 
de Al Treilea Val al schimbărilor sociale. Aceasta depăşeşte concep- 
tele de război total şi distrugere în masă adoptate pe scară largă după 
revoluţia industrială corespunzătoare civilizaţiei celui de Al Doilea 

Val. Tehnologiile, ideile şi forţele sociale contemporane impun cu 
necesitate o adevărată revoluţie în gândirea militară şi în modul de 
ducere a războiului. În acest sens, Războiul din Golf din 1990 - 1991, 
marchează apariţia unei noi forme de război care plasează cunoaşte- 
rea în centrul puterii militare. „Primul război informatic” din lume a 
demonstrat cum schimbările din economie şi societate au acţionat şi 
în armată. În acest fel revoluţia militară impune schimbări simultane 
în toate domeniile 


de la tehnologie şi cultură, până la organizare, strategie, tactică, in- 
strucţie, doctrină şi logistică. Când se întâmplă acest lucru, relaţia 
dintre armată, economie şi societate se metamorfozează, iar echili- 
brul militar al puterii pe Pământ se spulberă. (Alvin şi Heidi Toffler, 
1995, p. 45). 


In mod evident noua revoluţie militară generează schimbări pro- 
funde şi la nivelul micro-structural al socializări, deci al profesionali- 
zării 2 (profesionalizarea membrilor organizaţiei militare). 


4. Formarea concepţiilor şi comportamentului 
(profesionalizare 2) 


n armată, grup social distinct organizat, s-au decantat de-a lun- 

E anilor concepții, valori şi norme, modele de comportament 
pe care indivizii care compun grupul militar trebuie să le însușească 
şi să îşi desfăşoare activitatea în spiritul lor. Aceasta deoarece orice 
militar, indiferent de grad şi funcție este condiționat (determinat) în 
activitatea lui de grupul social din care face parte. Astfel, militarul 
învaţă teoria profesională, tradițiile şi obiceiurile, modelele de com- 
portament instituite de armată. În acest fel, modelele lui de compor- 
tament reflectă pe cele de grup, iar acțiunile lui particulare se trans- 
formă în contribuții la modul de viață al grupului din care face parte 
şi implicit la realizarea obiectivelor acestuia. Într-o formulare mai 
riguroasă, orice membru al profesiei militare trebuie să îşi însuşească 
cultura profesională (unii autori o numesc „cultură militară”), care 
constă, în accepțiunea noastră, din modelele de acţiune şi gândire 
caracteristică grupului - normele, concepţiile şi valorile care diri- 
jează comportamentul grupului profesional militar. Acest lucru se 

întâmplă în procesul socializării profesionale (p2) care are ca efect 
formarea concepţiilor şi comportamentului specific şi se manifestă, 
cu deosebire, la nivelul corpului ofiţerilor. 

În general, în cadrul limitelor capacităţilor lui biologice, omul 
devine ființă umană şi se dezvoltă ca produs al culturii, dobândind o 
natură culturală. Dar, odată ce individul intră într-o profesie, el trebu- 
ie să adauge (sau să integreze) la această natură culturală încă un pa- 
lier strict necesar, cultura profesională, în cazul nostru - cultura mili- 
tară. 


Atelierul, cazarma şi orice altă ocupaţie constantă, - arată sociologul 
Dumitru Drăghicescu, doctorand al lui Durkheim - contribuie enorm 
la crearea coerenţei mintale, unităţii eului. Ca dovadă, aceste institu- 
ţii formează mentalități specifice, eurile adaptate la rolurile sociale 
(apud Virgil Constantinescu, 1987, p.55). 


Putem spune că „natura ofițerului” este în general un produs al 
culturii militare grefate pe cultura societăţii în care el trăieşte. Condi- 
tiile vieţii militare, raporturile dintre indivizii care trăiesc în instituţia 
armatei, construiesc personalitatea conştientă, rațională a ofițerului, 
el devenind suportul, agentul şi sinteza ordinii ce caracterizează or- 
ganismul armatei. Cu alte cuvinte, comportamentul acestuia este de- 
terminat de cultura militară împreună cu valorile culturale generale 
ale societăţii. 

Deoarece cultura militară conţine diferite modele de comportare 
ce sunt considerate „normale” de instituția armatei, este de aşteptat 
ca militarul să se conformeze acestora. Aceste aşteptări ale grupului 
militar fac predictibil comportamentul individual, lucru ce se institu- 
ie ca o condiţie esenţială pentru viaţa armatei. Fără o imagine menta- 
lă despre cum se cuvine să operezi în activitatea militară, militarul nu 
poate şti ce să facă sau ce se aşteaptă de la el în orice circumstanţe 
date. Datorită acestui lucru esenţial, activitățile militarilor sunt potri- 
vite în mod reciproc una în raport cu cealaltă. În acest mod, indivizii 
şi împreună cu ei orice grup militar mai mare sau mai mic, îşi pot 
urmări cu succes scopurile, lucru ce evidenţiază o anumită ordine în 
relaţiile lor. De aici problema de maximă importanţă pentru teoria şi 
arta militară: ce reguli trebuie să urmeze militarii pentru ca din con- 
duita lor să rezulte o ordine riguroasă ce asigură succesul grupului 
militar? Răspunsul se găseşte în modelele de comportament aşteptate 

de organizaţia militară, ce se constituie astfel ca factor de stabilitate 
şi ordine militară. Ele consistă în normele militare care au devenit 
reguli şi obişnuinţe pentru armată. 

Normele militare stabilesc modurile corecte de comportament. 
Ele exprimă ce „trebuie să facă...” şi ce „nu trebuie să facă...” un 
militar. De multe ori normele militare includ solicitări ferme sau con- 
strângeri în ceea ce priveşte comportamentul militarului. Organizaţia 
militară insistă pe aceste norme care sunt considerate necesare pentru 
stabilitatea ei. Ele sunt norme constrângătoare ce reflectă în substra- 
tul lor valoarea şi concepţiile grupului militar, dar şi ideile lui fun- 
damentale despre bine şi despre rău. 

La un alt nivel de abordare, normele militare însoţite de prevederi 
obligatorii şi sancțiuni devin legi. Acestea au rol raționalizator si or- 
donator al mediului militar. Prin rolul şi dimensiunea lor ordonatoa- 
re, legile şi normele militare edifică o tablă de valori obligatorii şi 
previn atitudinile deviante în raport cu ceea ce întregul organism mi- 
litar a acceptat. Imperativul legilor militare devine o sursă de coeziu- 
ne a organismului militar. 

Este ştiut că ansamblul modelelor comportamentale, al atitudini- 
lor şi reprezentărilor, al sistemului de valori şi aspirații ce caracteri- 
zează grupurile umane organizate se instituționalizează, devenind 
principalele dimensiuni ale culturii (politice, economice, educaţiona- 
le etc.). Un asemenea proces este propriu şi instituţiei militare. Avem 
aici o relaţie dialectică între societatea instuţionalizată şi cultura trăi- 
tă ce corespunde relaţiei obiect-subiect. 


Societatea instituționalizată (obiect) nu există decât prin comporta- 
mentul său, societatea trăită (subiect) adică în comportamentele, 
practicile, procesele psihosociale şi acţiunea la nivelul indivizilor şi 
al grupurilor. Fie că este vorba de producţie, de cunoaştere, de edu- 
caţie ori de instituţiile politice, nu putem înţelege existenţa lor şi 
transformarea lor decât în legătură cu viaţa socială, care le corespun- 
de şi cultura-acţiune care le dă sens. (Paul Henry Chombart de 
Lauwe, 1987, p. 116 - 117) 


Astfel, instituţiile orientează comportarea individului spre servi- 
ciul nevoilor comunităţii, în conformitate cu dimensiunile culturii 
date. Ei bine, tocmai la acest nivel instituţional, valorile, normele şi 
legile specifice culturii militare trebuie să se întemeieze pe cele ale 

societăţii, astfel încât să ducă la cea mai mare similitudine de valori 
între societatea democratică şi armată. Numai în acest fel se realizea- 
ză integrarea militarilor în societatea democratică şi numai astfel de- 
vin viabile principiile specifice organismului militar într-o societate 
pluralistă. Fără înţelegerea valorilor şi practicilor democratice de că- 
tre membri instituţiei militare, in primul rând de către ofiţeri, nu pu- 
tem vorbi de subordonarea autentică a armatei faţă de voinţa politică 
a societăţii, de formarea militarilor ca soldaţi-cetăţeni sau de echidis- 
tanţă politică. 

Revenind la socializarea profesională (profesionalizarea 2) ne 
vom continua demersul asupra a trei elemente principale: primul, 
însuşirea unui corp de doctrine teoretice; al doilea, implementarea 
regulilor etice ce guvernează comportamentul profesional vis-a-vis 
de clientul său, dar şi de colegi; şi al treilea, spiritul de corp, solidari- 
tatea cu ceilalți profesionişti militari. 

Dar trebuie mai întâi să spunem că însuşirea de către oamenii care 
practică o profesie a valorilor, concepţiilor şi modelelor de compor- 
tament specifice devine eficientă în măsura în care profesia este ca- 
pabilă să-şi exercite autonomia asupra conţinutului şi intensității 
educaţiei oamenilor din acea profesie, în gradul în care ea poate con- 
trola socializarea acestor oameni fără interferența altor grupuri socia- 
le. Din cauza relativei ei izolări față de societate şi caracterului de 
„instituție totală”, armata are din acest punct de vedere un anumit 
avantaj în comparaţie cu multe alte profesiuni. Pentru demersul nos- 
tru, noţiunea de instituţie totală contribuie la surprinderea specificu- 
lui socializării în armată şi de aceea o vom dezvolta pe scurt. 

Termenul de instituţie totală se referă la orice grup sau organiza- 
ție care are controlul aproape total şi continuu asupra individului şi 
care încearcă să şteargă efectele socializării anterioare a acestuia şi 
să îi inculce un set nou de valori, obiceiuri şi concepții. Există nume- 
roase exemple de instituţii totale. Unul din ele este armata. Când 
intră în această instituţie, oamenii cred, în general, că uciderea seme- 
nilor este un lucru rău, dar treptat ei sunt transformați în luptători 
gata să ucidă şi să îşi rişte vieţile supunându-se ordinelor. Alte 
exemple sunt mânăstirile, unele secte religioase care încearcă spăla- 
rea creierului adepților lor, lagărele de deportare ale regimurilor tota- 
litare, secţiile închise ale spitalelor de boli mintale. 

Sanford Dorbusch în studiul devenit clasic despre socializarea 
într-o instituție militară, arată că procesele tradiționale de socializare 
a militarilor sunt destinate să dezvolte un nivel înalt al motivaţiei şi 
încrederii în instituţie. (apud W. Kornblum, 1988). Aceste procese 
includ următoarele: 

e  Suprimarea statusurilor anterioare Prin tunsoare, uniforme şi 
altele de acest fel, recrutul este privat de legăturile vizibile cu statu- 
sul său anterior. 

e Învățarea de reguli şi norme noi La nivel oficial, recrutul este 
învăţat să se supună regulilor armatei; prin socializarea informală 
(între colegi), el învaţă o parte din cultura instituţiei militare. 

e Dezvoltarea solidarității Atât socializarea formală cât şi dis- 
ciplina riguroasă, construiesc solidaritatea şi prietenia dintre recruți; 
ei învaţă că depind unul de celălalt. 

e Spiritul birocratic Recrutul este instruit să accepte fără între- 
bări tradiţia şi obiceiul; ordinele se primesc şi se dau tot timpul. 

În acest context specific, socializarea profesională contribuie la 
cristalizarea atitudinilor profesionale pe baza unui sistem coerent de 
cunoştinţe care facilitează executarea sarcinilor profesionale. Cu cât 
este mai mare gradul socializării profesionale, cu atât ne aşteptăm să 
fie mai intensă si stabilă percepţia şi acţiunea celor care practică pro- 
fesia faţă de cerinţele acesteia. (Remarcăm că putem găsi seturi cris- 
talizate ale atitudinilor ca un efect parţial al proceselor de selecție; 
adică, profesia va tinde să dea prioritate selecţiei şi promovării indi- 
vizilor care se manifestă în acord cu natura ei, decât celor care nu 
manifestă o asemenea compatibilitate.) 

Pentru însuşirea corpului teoretic necesar profesiei, în secolul al 
18-lea a avut loc instituţionalizarea educaţiei militare care a însemnat 
o ruptură importantă cu tradiţiile ofițerului ca lider militar numai 
pentru un anumit timp şi a cărui concepţie despre onoare şi spirit de 
corp izvora primordial din ataşamentul lui la nobilime. Sub presiunea 
clasei burgheze, puternic resimţită în instituţiile militare din Europa, 
tradiţiile feudale ale armatei au fost înlăturate de valori mult mai 
compatibile cu noţiunile burgheze despre educaţie şi performanţă. 
Reformele educaţionale în armată pot fi concepute ca fiind parţial 
răspunzătoare pentru aceste transformări. 

Noile şcoli au devenit instrumentele primare pentru diseminarea 

şi consolidarea teoriei militare. De asemenea, ele au asigurat protec- 
ţia locurilor unde noile generaţii ale profesiei militare puteau fi cres- 
cute şi spiritul de corp format, în ciuda tendinţelor „liberale” datorate 
influxului clasei burgheze. Funcţiile acestor şcoli sunt astăzi în mare 
măsură aceleaşi, deşi recrutarea este încă şi mai eterogenă. 

O teorie profesională constă dintr-un set de idei pe care membrii 
profesiei le consideră fundamentale pentru activitatea lor; în armată, 
ideile strategiei şi tacticii, ale logisticii, cât şi subcategoriile lor. Te- 
oria este transmisă noilor generaţii prin intermediul şcolilor, tipăritu- 
rilor de tot felul şi mijloacelor audio-vizuale, dar şi prin interacţiunea 
de zi cu zi între membri organizaţiei militare. Din timp în timp, teoria 
dobândeşte idei noi, lucru ce poate să facă să cadă metode vechi şi să 
aibă succes altele noi (astfel ca desantul aerian şi coloanele de blin- 
date în timpul celui de-al doilea război mondial); ori, aceste idei pot 
fi efectul eforturilor cercetătorilor care „privesc în viitor”, încercând 
să determine cum va arăta un război viitor. În acest sens, la începutul 
anilor 80, generalii americani Don Morelli şi Donn A. Staring, doi 
„intelectuali în uniformă” care au pornit să reconceptualizeze războ- 
iul, au elaborat doctrina militară pentru o lume de tip Al Treilea Val. 

Bineînţeles că se menţine legătura cu „clasicii” care ajută profesi- 
onistul militar să-şi definească propria imagine şi să primească legi- 
timitatea tradiţională pentru serviciile pe care le face clientului său. 
Scrierile clasice, ca lucrarea Despre război a lui Clausewitz, func- 
ționează ca un fel de cazuri model în teoria profesională, asigurând 
fundamentul pentru estimarea profesională a originalității contribuții- 
lor teoretice recente. Teoria dă profesionistului o anumită autoritate 
vis-a-vis de neprofesionişti şi asigură bazele principale pentru auto- 
nomia grupului de membri specializați (experţi). Principiile teoretice 
dobândite în timpul educaţiei formale şi pe parcursul socializării pro- 
fesionale pun bazele specializării profesionale în serviciul clientului. 
Învăţarea acestor principii este fundamentală pentru autonomia pro- 
fesională. Reversul: autonomia profesiei este ameninţată în măsura în 
care alte grupuri reclamă că cunosc la fel de bine sau chiar mai bine 
problemele din domeniul particular al profesiei şi susţin că au capaci- 
tatea de a le soluţiona. 

Profesia poate fi considerată ca un cadru instituțional pentru 
transmiterea la noile generaţii a principiilor teoretice dintr-un dome- 

niu particular. Informal, acest lucru are loc în cadrul interacțiunilor 
zilnice dintre oamenii care practică profesia. Formal se realizează 
prin trei medii importante: şcoli, ziare şi reviste, sesiuni ştiinţifice, 
conferinţe şi simpozioane. 

În general, educaţia profesională de nivel înalt se realizează în 
universităţi civile. Profesia militară a fost înclinată spre menţinerea 
instituţiilor ei educaţionale izolate de societatea civilă. Acest lucru 
accelerează asimilarea valorilor militare şi reduce riscul implicării 
viitorilor ofiţeri în mişcări sociale şi controverse politice. 

Consolidarea profesiei militare la începutul anilor 1800 a fost în- 
soţită de fondarea unui număr de periodice cu caracter militar. Insti- 
tuţiile militare contemporane au un evantai extrem de larg de ziare cu 
conţinuturi şi destinaţii variate: reviste de teorie militară care intere- 
sează direct nivelurile mai înalte de comandă; ziare şi reviste ilustrate 
cu reportaje, probleme curente etc. care sunt îndreptate spre niveluri- 
le mai joase ale organizaţiei militare. Investigația socializării politice 
a studenţilor militari pe care am realizat-o a evaluat, printre altele, şi 
preocuparea acestora de a citi presa, pentru a dobândi cunoştinţe cu- 
rente despre sistemul politic în care trăiesc şi instituţia în care se 
formează. Faptul că pentru 49,8% dintre subiecţii investigaţi cititul 
presei este o activitate întâmplătoare arată o situaţie care se impune a 
fi ameliorată. Totuşi cercetarea a evidenţiat că presa militară repre- 
zintă un punct de interes pentru studenţii militari, dar încă nu la cota 
cuvenită. 

Un element permanent în viaţa unei profesiuni îl reprezintă întâl- 

nirile, simpozioanele, vizitele de studii şi sesiunile ştiinţifice, atât 
naţionale cât şi internaţionale. Comunicarea între profesioniștii dife- 
ritelor naţiuni este facilitată de instruirea lor în cel puţin o limbă stră- 
ină. În acest sens, în academiile militare se destină un mare număr de 
ore şi studenţii militari au la dispoziție mijloace din cele mai moder- 
ne pentru însuşirea limbilor străine. 
În vremea noastră, contactele internaţionale între ofiţeri aparţinând 
unor ţări diferite sunt tot mai frecvente. Dezvoltarea tehnologică, 
contractele pentru importul de armament, sistemele educaţionale mo- 
derne, caracterul viitorului război, vizitele de curtoazie sau alte misi- 
uni - toate sunt motive pentru contacte internaţionale între militari, 
fiind mult mai importante astăzi decât au fost vreodată înainte. 

O importantă parte a culturii profesionale conţine valori, norme şi 
simboluri etice care vizează reglementarea comportării profesionale 
faţă de: (a) client; (b) public şi (c) colegi. Astfel de prescripţii au o 
funcție dublă. Mai întâi, prin ele se protejează societatea de abuzurile 
monopolului profesionist, putem exemplifica prin jurământul 
hipocratic al medicilor sau jurământul militar. În al doilea rând, 
prescripţiile servesc să definească sfera de interes profesional şi să 
modeleze imaginea publică a profesionistului. 

Practica profesională este o relaţie duală: profesionistul nu poate 
exista fără un client de un anume fel. Noţiunea de client necesită 
unele precizări. Tradițional, clientela profesiilor este adesea descrisă 
ca o pluralitate de indivizi. Această accepţiune, bazată tipic pe 
profesiile de medic şi de jurist are tendinţa să fie invalidată din cauza 
înmulţirii organizaţiilor în societatea modernă. În sistemul 
internaţional modern, clientul profesiunilor îl reprezintă organizaţiile 
mai mult decât indivizii singulari, deşi, bineînţeles, în afacerile 
zilnice organizaţiile sunt totdeauna reprezentate de oficialii lor. 
Similar, clientul profesionistului militar este societatea însăşi, dar 
reprezentată de politicienii şi oficialii civili. 

Deşi cele mai importante relaţii dintre profesionist şi client au loc 
la nivelurile înalte ale organizaţiei militare, există unele norme care 
reglementează comportarea militarilor în relaţiile cu civili. Astfel de 
prescripţii cresc în importanţă deoarece viitorii ofiţeri sunt recrutaţi 
din straturi sociale în care normele care îngrădesc comportamentul 
informal în ocazii formale nu a fost internalizat în timpul etapelor 
anterioare de socializare. O constatare reală merită subliniată: 
manifestările în public ale membrilor corpului ofițeresc sunt mult 
mai riguros reglementate decât pentru multe alte profesii, poate cu 
excepția clerului. 

În profesia militară, din nou mai mult decât în altele, se manifestă 
puternic camaraderia, cooperarea şi coeziunea grupului. În acest 
sens, Andrei Roth (1986, p. 246) spune: 


O chestiune aparte este aceea a relaţiilor între oamenii din aceeaşi 
categorie profesională. Colegialitatea, solidaritatea profesională au 
Jucat întotdeauna un important rol în deontologia oricărui domeniu al 
activităţii sociale... 

În termenii loialității faţă de grup, cercetările empirice au 
evidenţiat avantajul net al profesiei militare faţă de alte profesii 
referitor la calitatea relaţiilor colegiale. 

Moris Janowitz (1960) a evidenţiat funcția anumitor simboluri de 
statut cum ar fi uniforma, însemnele de grad, ecusoanele etc. pentru 
întărirea legăturilor dintre militari. Acelaşi autor sugerează că loiali- 
tatea şi solidaritatea internă contribuie la creşterea eficienţei în rezol- 
varea sarcinilor specifice ale profesiei. De asemenea, coeziunea pu- 
ternică contribuie la izolarea militarilor de contextul mai larg al soci- 
etăţii; ea poate contracara factorii ce favorizează schimbarea socială 
şi poate obstrucţiona redefinirea unor priorităţi naţionale. Cu alte 
cuvinte, coeziunea socială este o sursă puternică pentru organizaţia 
militară în tratativele pe care le duce cu autoritatea politică, ea func- 
ționând ca un instrument de contracarare a tacticii „divide et impera”. 

Spiritul de corp al profesiei militare este rezultatul unui număr de 
factori: 

1. Perioada lungă a educaţiei formale în timpul căreia se stabi- 
lesc legături de prietenie şi se internalizează baza teoretică şi normele 
etice ale profesiei. 

2. Codurile de conduită, ritualurile şi simbolurile, toate strâns 
legate de tradiţiile interne ale organizaţiei militare. 

3. Existența mediului specializat al comunicării, astfel ca publi- 
caţiile ştiinţifice, ziare, periodice, conferinţe, reviste de studii etc. 

4. Un sistem de recompense profesionale pentru realizări deose- 
bite şi legitime în carieră, cum ar fi promovări, decoraţii, câştiguri 
băneşti etc. 

De asemenea, spiritul de corp este puternic susţinut de fuziunea 
profesiei militare cu birocraţia. După cum ştim, o astfel de fuziune nu 
este unică pentru armată, deşi puţine alte grupuri profesionale sunt 
legate la fel de puternic de o organizaţie specifică. Biserica şi parti- 
dul comunist pare să prezinte cazuri asemănătoare. 

Unirea profesiei cu organizaţia este o sursă conflictuală ce cau- 
zează coliziunea dintre cerinţele organizaționale şi aspiraţiile profe- 
sioniştilor la independenţă. La cel mai înalt nivel al instituţiei milita- 
re, liderii confruntă punctele de vedere ale profesiuni lor cu cele ale 
oficialilor guvernamentali care sunt chemaţi să cântărească cerinţele 
militarilor în raport cu cerinţele altor grupuri de presiune. Chestiunile 

la acest nivel se desfăşoară de multe ori în imediata apropiere a liniei 
de demarcaţie dintre problemele militare şi politice. La niveluri mai 
scăzute, problemele profesionale sunt relativ uşor de definit ca „pur 
militare”, în timp ce chestiuni ca dezvoltarea programelor de dotare, 
cooperarea militară-industrială şi militar-ştiințifică sunt mult mai 
largi, ele circumscriind şi aspecte ale politicii interne şi externe. 

Teoria relaţiilor dintre civili şi militari în societăţile democratice 
conţine o contradicţie inerentă, în sensul că statul este presupus a fi 
în acelaşi timp atât clientul cât şi superiorul militarilor. Clientul este 
de aşteptat să urmeze sfatul expertului profesionist; superiorul este 
de presupus să fie judecătorul ultim al soluţiei propuse de profesio- 
nist şi astfel, la un moment dat, el poate dezaproba recomandările 
acestuia. Aceste tensiuni potenţiale vor fi atenuate în mare măsură 
dacă statul face o delimitare clară a rolului jucat de militari şi/sau 
dacă grupul militarilor are acces la elaborarea deciziilor ce privesc 
domeniul lor de interes. 

Sfatul profesional în timp de pace şi desfăşurarea operaţiunilor 
militare în timp de război, sunt direcționate către ceea ce conducerea 
militară percepe a fi interesul adevărat al statului. Diferenţele dintre 
militari, pe de o parte, guvernanţi şi alte grupuri civile, pe de altă 
parte, se produc adesea referitor la ce anume constituie interesele 
„adevărate” ale statului. Multe din problemele referitoare la controlul 
civil, cât şi controversele asupra bugetului militar şi problemele secu- 
rităţii naţionale, izvorăsc din diferenţele de percepţie dintre instituţia 
militară şi clientul ei, a riscului sub semnul căruia se află statul. Mult 
mai mult decât în alte relaţii dintre profesionist şi client, un anumit 
grad al neîncrederii din partea clientului este, şi trebuie să fie, institu- 
ționalizat. Acesta este un principiu de bază în teoria democratică a 
supremaţiei civile şi el constituie o antiteză aproape perfectă la noţi- 
unea clasică a profesionistului ca un practicant independent. 

În sfârşit, mai trebuie să evidenţiem că procesul de socializare a 
militarilor primeşte note specifice ca urmare a revoluţiei militare 
contemporane, care a lansat o întrebare fundamentală: Ce fel de sol- 
daţi şi ofiţeri sunt necesari în viitor? Numai că viitorul a început o 
dată cu elaborarea în armata americană a doctrinei „Operațiunile 
Aero-Terestre” şi cu aplicarea ei eficientă în Războiul din Golf. 

Schimbările structurale au debutat cu o campanie a intelectualilor 

militari, stimulată de revoluţionarul doctrinar generalul Donn Stary, 
care au scris o serie de articole pe care le publicau în echivalentele 
militare ale revistelor ştiinţifice. Ideile lor au trebuit să „joace rolul 
gloanţelor” pentru a câştiga sprijinul liderilor militari şi al 
politicenilor pentru noua doctrină, ca să poată fi implementată efectiv 
cu militari instruiți şi tehnologie corespunzătoare. 

Doctrina „Operațiunile  Acro-Terestre” s-a materializat într-un 
regulament al armatei S.U.A. („Manualul de câmp F. M. 100-5. Ope- 
raţiuni”) care a devenit baza unor schimbări similare sau paralele în 
cadrul armatelor vest-europene din NATO. În afară de schimbarea 
modului de desfăşurare a operaţiunilor militare şi precizarea noilor 
tehnologii ce urmau să fie utilizate, noua doctrină 


insista pe necesitatea unei calităţi umane înalte - nu numai la nivel 
de conducere, ci prin instrucţia de sporire a capacităţilor fiecărui sol- 
dat. (Alvin şi Heidi Toffler, 1995, p. 70) 


Ea chemă la o „mai mare dezvoltare a iniţiativei” şi la „mai mare 
încredere în soldaţii de calitate” care trebuie să fie bine instruiți şi cu 
motivații puternice. Natura modificată a războiului care foloseşte 
armele inteligente, pretinde militari inteligenţi. De aceea se pune tot 
mai mult preţ pe educaţie şi pricepere şi mai puţin pe forţa brută; 


Războinicii fără minte reprezintă, ..., o specie pe cale de dispariţie. 


O tratarea distinctă necesită problema recrutării sociale eterogene 
şi a implicaţiilor acestui fenomen asupra comportamentului politic 
al ofițerilor. Aşa cum am mai spus, în timpul secolelor al 19-lea şi al 
20-lea, a avut loc o lărgire considerabilă a recrutării sociale pentru 
profesia militară. Există trei cauze majore ale acestei evoluţii: prima, 
declinul nobilimii şi ridicarea clasei de mijloc ca cea mai importantă 
bază socială a recrutării ofițerilor, a doua, amploarea forţelor armate 
din cele mai multe ţări, ceea ce a făcut ca numai un unic strat social 
să nu fie suficent ca furnizor de ofiţeri; şi a treia, oportunităţile noi 
pentru educaţie şi mobilitate socială oferite de instituţiile educaţiona- 
le militare, atrăgând astfel recruți din straturile sociale mai puţin pri- 
vilegiate. 

Tendinţa de creştere a reprezentativității sociale reflecta transfor- 
mările socio-economice şi, în egală măsură, schimbarea imaginii pu- 
blice a soldatului profesionist. Revoluţia managerială adusă de aceste 

transformări a produs o modificare treptată a rolului ofițerului de la 
„comandantul eroic” la expertul tehnic şi administrativ, adică fuziu- 
nea dintre dimensiunea profesională şi cea birocratică a profesiei mi- 
litare. Acest aspect reclamând un număr de capacități transferabile 
din sfera civilă, a determinat atenuarea ezitării tradiționale a clasei de 
mijloc de a se înrola în armată. 

Din perspectivă sociologică, pentru problema care ne interesează, 
putem constata că în general investigația originii sociale a elitelor a 
fost motivată de presupunerea că datele obținute pot asigura o expli- 
caţie şi o predicţie a comportamentului politic al acestora. O lucrare 
clasică în domeniu este cea a lui C. Wright Mills, The Power Elite 
(1956). Pentru cercetarea acestei probleme la nivelul elitei militare, 
amintim lucrarea The Professional Soldier a lui Morris Janowitz şi 
în mod deosebit cea a lui Gaetano Mosca Elementi di Scienza Poli- 
tica, tradusă şi editată în limba engleză sub titlul The Ruling Class 
(1939). În această lucrare Mosca promovează un determinism atribu- 
tiv care înseamnă că anumite calităţi ale indivizilor, status, ocupaţie 
sau venit, sunt date de poziţia dobândită de aceştia prin naştere, mai 
mult decât prin realizările proprii. Tezele lui Mosca, că armatele din 
Europa şi Statele Unite s-au reţinut de la intervenţie în politică din 
cauza corespondenţei dintre originea socială a ofiţerilor şi acea a eli- 
telor civile conducătoare şi că, în general, putem face predicții despre 
comportamentul politic al militarilor pe baza originilor lor sociale, au 
fost invalidate pentru motivele următoare: 

e Mosca a eşuat când a abordat un caz semnificativ ca cel al 
Prusiei unde deşi loviturile de stat au fost absente, militarii au inter- 
venit frecvent în procesul politic; 

e Deşi recrutarea pentru profesia militară a devenit în multe ţări 
mult mai reprezentativă social, corpul ofiţerilor rămâne în mare mă- 
sură ancorat în concepţiile elitiste tradiţionale, conservatoare, lucru 
confirmat şi de investigaţiile empirice făcute în mai multe state occi- 
dentale; 

e Rolul politic în expansiune al ofiţerilor este legat în contem- 
poraneitate de un spectru larg al grupurilor de presiune, de ajustarea 
politicii lor la evenimentele cotidiene, de negocierile şi alianțele cu 
alte grupuri; într-o astfel de situaţie impactul originii de clasă este 
mult diminuat; 

e Caracteristicile procesului profesionalizării militare neutrali- 
zează importanţa originii sociale. 

Datorită celor arătate, devine clar că determinismul atributiv este 
inadecvat pentru a explica relaţiile dintre originea socială şi compor- 
tamentul politic al militarilor. 

Nevoia instituţiei militare de a avea un număr din ce în ce mai 
mare de oameni bine instruiți şi amploarea tehnologiei militare au 
determinat o accentuare a criteriilor intelectuale ale selecţiei în cor- 
pul ofiţerilor, de unde şi creşterea eterogenităţii sociale. Dar datele 
disponibile din mai multe ţări au arătat o tendinţă pronunţată a pre- 
zenţei în corpul ofiţerilor a celor proveniţi din clasa de mijloc. Bine- 
înţeles că rezultatele nu se pot generaliza. Afirmația se bazează pe 
analiza recrutării sociale a ofiţerilor din câteva ţări ale lumii, făcută 
de sociologul suedez Bengt Abrahammson (1972, p. 49) pe care o 
prezentăm în tabelul 3.2. 

Ținând cont de ultimele două coloane din tabel, ţările pot fi plasa- 
te în patru categorii: 

1. Elitiste. Țările cu rangurile 1 - 3; Marea Britanie, Argentina, 

Spania (elita domină cu 85 la 57 procente). 


Tabelul 3.2 Analiza recrutării sociale a ofiţerilor din câteva ţări 


Ţara Profesioniști Muncitori + | Dominația | Rang 
+oameni de afa- | ţărani (pro- | elitei (1)- 
ceri...+ ofiţeri cente) (2) 
(procente ) 
Argentina 72 5 67 2 
Australia 65 14 51 5 
Chile 12 20 52 4 
Cehoslovacia 20 73 -53 14 
Franța 42 5 37 10 
Anglia 85 0 87 l 
Irlanda 62 14 48 7,5 
Olanda 51 2 49 6 
Norvegia 25 40 15 12 
Polonia 29 66 -37 13 
Spania 60 3 57 3 
Suedia 26 22 4 11 

USA 65 19 46 9 
Germania W. 55 7 48 7,5 
România” 17 82,6 -65,7 15 


2. Dominația clasei de sus, împreună cu unii reprezentanţi ai cla- 
sei de jos. Țările cu rangurile 4 -10; Chile, Australia, Olanda, 
Irlanda, Germania de Vest, USA, Franţa (elita domină cu 52 la 
37 de procente). 

3. Mixte. Reprezentare aproximativ egală a claselor de sus şi de 
jos. 

4. Dominația clasei muncitoare şi a țărănimii. Țările cu rangurile 
13 - 15. 

În această din urmă categorie de țări a existat o politică deliberată 
de proletarizare a corpului ofiţerilor în sensul că nu mai era suficent 
ca tinerii recrutaţi pentru a deveni ofiţeri să aibă origine muncito- 
rească, ci trebuiau să fi muncit efectiv într-o fabrică, să fi fost munci- 
tori. Dacă în fosta Cehoslovacie şi Polonia, începând cu mijlocul ani- 
lor 70 s-a renunțat în bună măsură la o asemenea politică, în Româ- 
nia ea a fost accentuată. Astfel, în şcolile militare şi Academia Mili- 
tară s-a ajuns ca la examenele de admitere să se rezerve locuri specia- 
le pentru categoria „muncitori” într-o proporţie ce creştea de la an la 
an. În această categorie intrau tineri care aveau cel puţin un an în 
producţie şi care, de obicei, îşi făceau liceul la seral. În general, nive- 
lul lor de pregătire era modest şi fără rezervarea unor locuri speciale, 
în mod cu totul deosebit câţiva dintre ei ar fi obţinut media necesară 
pentru a intra într-o instituţie de învățământ militar. Începând cu 
1990 s-a renunţat la acest lucru, selecţia viitorilor ofiţeri fiind făcută 
fără nici-o restricție din punct de vedere al originii sociale. 

Deoarece procesul profesionalizării necesită o bază largă şi diver- 
sificată a recrutării sociale, tendinţa actuală din majoritatea țărilor 
este cea a cuprinderii în procesul recrutării viitorilor ofiţeri a unui 
număr mare de tineri care provin din clasele de mijloc şi de jos ale 
societăţii. Acest fenomen este confirmat şi de cercetarea empirica pe 
care am întreprins-o în instituţiile de învăţământ militar din ţara 


” Sursa: Vasile Secăreş, Schimbare şi modernizare în domeniul militar, în Studii 
social-politice asupra fenomenului militar contemporan, vol. 8, Bucureşti, 1980, p. 

noastră în care distribuţia studenţilor militari după ocupaţia tatălui 
arată o pondere însemnată a fiilor de maiştrii şi tehnicieni cu 23% şi 
de muncitori cu 21,8%, la care se adăugă 20,8% de fii de cadre mili- 
tare şi 12,7% care au tatăl inginer, medic, profesor etc. 

Aprioric vorbind, opţiunile politice ale corpului ofițerilor care are 
o asemenea origine socială, ar trebui să se îndrepte spre centrul şi 
centrul-stânga al eşchierului politic. Dar investigaţiile empirice făcu- 
te în armatele țărilor democratice au arătat preponderența opţiunilor 
conservatoare ale ofițerilor. Explicaţia acestui fenomen constă în fap- 
tul că socializarea militară profesională generează un proces de rela- 
tivă uniformizare a valorilor care înlătură influenţa originii sociale şi 
ataşamentele de clasă ale ofiţerilor. De aceea, putem concluziona că 
predicția comportamentului politic al militarilor pare a profita foar- 
te puţin din studiul originii sociale a ofiţerilor, concepțiile şi atitudi- 
nile politice ale acestora derivând mai mult din caracteristicile pro- 
fesiei militare decât din trăsăturile de clasă ale acestui grup social. 

De asemenea, trebuie să spunem că procesul de accentuare a re- 
crutării eterogene a ofiţerilor a avut ca efect crearea unui spirit de 
corp bazat pe obiectivele şi valorile profesionale comune. EI a înlo- 
cuit astfel acel spirit de corp care în perioada timpurie era în bună 
măsură asigurat prin originea socială comună (nobilă). Este vorba de 
ceea ce se numeşte conştiinţa de „noi” a unor grupuri profesionale. 
Este evident că pentru membri organizaţiei militare acest lucru capă- 
tă un accent în plus. 

Acest aspect mai accentuat al profesionalizării 2 asigură şi justifi- 
că utilizarea de către unii autori importanţi a termenului de „mentali- 
tate militară” (the „military mind”). Îndoctrinarea profesională şi 
controalele ierarhice asigură loialitatea membrilor organizaţiei mili- 
tare faţă de obiectivele şi valorile profesionale. Ele au apărut ca sub- 
stitute ale formelor timpurii de coeziune de corp, bazate pe originea 
socială comună şi similarităţile educaţionale dobândite în familie. 
„Mentalitatea militară” este cel puţin un produs al mecanismelor 
socializării intraprofesionale şi un complement la apariția profesiei 
militare ca un corp de experţi specializaţi. 

5. Valorile profesionale şi mentalitatea militară 


biectivul primar al instituţiei militare este securitatea statului, 

protecţia acestuia fiind preocuparea majoră a profesiei milita- 
re. Datorită acestui lucru putem presupune că profesionişti militari 
deţin concepţii, valori şi atitudini compatibile cu acest obiectiv. De 
fapt, presupunerea noastră se întemeiază pe ipoteza generală că valo- 
rile profesionale produse ale socializării şi activităţii militare cotidie- 
ne pun bazele unui Weltanschauung specific al membrilor organiza- 
tiei militare. 

Problema existenţei unei „gândiri profesionale” are o lungă tradi- 
ţie în sociologie, de la Herbert Spencer şi Emile Durkheim, şi până la 
autori mai mult sau mai puţin contemporani. lată câteva nume care se 
pot constitui ca repere în acest sens. Merton (1957) a pus în legătură 
regulile şi cerinţele organizaționale cu o anumită structură a persona- 
lităţii birocratice. Mannheim (1936) a analizat bazele sociale ale 
gândirii politice, modul în care situaţia socială a individului determi- 
nă interesele lui şi cum acestea, la rândul lor, îi modifică concepţia 
despre procesul social. Un studiu al lui Rosenberg (1957) aduce un 
suport empiric considerabil ideii că persoanele care aspiră la ocupaţii 
diverse tind să difere una de alta în termenii anumitor valori şi atitu- 
dini, astfel ca „orientare spre oameni”, „orientare valorică extrinsecă“ 
ş.a. Aceste procese anticipatorii, alături de efectele socializării 
intraprofesionale pot contribui la relativa omogenizare a gândirii 
ocupaţionale. Cu alte cuvinte, o parte a „gândirii “ este un produs al 
mecanismelor de selecție pentru o ocupaţie sau alta. Toate cele arăta- 
te se constituie ca argumente ale formării la indivizii care practică o 
profesiune a unei gândiri cu conţinuturi particulare. În acest sens, 
concepţiile şi valorile corpului ofiţerilor rămân în esenţă produse ale 
culturii particulare a grupului militar, avându-şi rădăcinile în activită- 
tile ocupaţionale specifice care sunt cu totul independente de origi- 
nea sa socială. 

Dar pe lângă „activităţile ocupaţionale” care contribuie la acest 
lucru, există şi alţi factori care influenţează edificarea concepţiilor şi 
valorilor profesionale ale ofiţerilor, cel mai semnificativ grup social 
din instituția militară. 

1. În general, motivaţia sau interesul specific pentru o anumită 

vocaţie printre candidaţii potenţiali funcţionează ca un filtru impor- 
tant în alegerea ocupaţiei. Aşteptările vocaţionale ale acestora coin- 
cid cu un set specific al valorilor profesionale şi, de aceea, are loc un 
proces de autoselecţie care contribuie într-o anumită măsură la omo- 
genizarea valorilor profesionale. Acest lucru este perfect adevărat şi 
pentru indivizii care se îndreaptă spre profesia militară. 

2. Multe profesiuni utilizează proceduri particulare pentru eli- 
minarea candidaților mai puţin dotați intelectual şi cu abilități fizice 
care nu corespund cerinţelor. Pentru tinerii candidaţi care vor să intre 
în armată, aceste proceduri sunt standardizate, ei trebuie să treacă, 
spre exemplu, examenul medical, testul psihologic şi probele sporti- 
ve. 

3. În interiorul profesiuni militare există un proces de selecţie 
continuă a oamenilor care au „atitudini corecte “ în profesie. Altfel 
spus, deşi există şanse de promovare egale, sunt favorizați cei care se 
conformează normelor militare şi aşteptărilor superiorilor. Într-una 
din cercetările incluse într-o lucrare de referință, The American 
Soldier (apud S. Chelcea, 1995, p. 158-159), s-a urmărit verificarea 
ipotezei conformare-avansare: cu cât militarii sunt mai ataşaţi norme- 
lor, cu atât avansează mai repede în grad. S-a constatat că există o 
corelaţie statistică semnificativă între conformare şi avansare. În ar- 
matele fostelor state comuniste, conformarea avea şi o notă de conți- 
nut politic destul de accentuată care, de la anumite niveluri ierarhice, 
devenea precumpănitoare. Oricum, ceea ce am denumit „atitudini 
corecte “ merită câteva idei în plus. Dacă conotaţia sintagmei are 
drept referenţial doar subiectivitatea comandanților chemaţi să decidă 
promovarea sau avansarea, fără raportarea la criterii şi standarde 
riguroase, atunci acest proces deosebit de important pentru funcţio- 
nalitatea organismului militar şi pentru tonusul lui moral , va produce 
sincope şi dereglări. Din păcate, în armatele statelor despre care vor- 
bim, „aşteptările superiorilor” nu se raportează nici astăzi decât par- 
tial la normele militare. De multe ori ele sunt judecăţi personale lega- 
te de interese imediate sau de criterii de valorizare false. Asemenea 
situaţii distorsionează nu numai pe moment structuri şi funcții impor- 
tante ale armatei, dar se reverberează în timp asupra lor şi, cu deose- 
bire, îşi pun pecetea asupra concepţiilor şi mentalităților care, după 
cum ştim, sunt atât de greu de corectat. 

4. În sfârşit, efectele proceselor de selecţie sunt amplificate mai 
departe prin mecanismele socializării profesionale. 

Din cele spuse deducem că mentalitatea profesională este, pe de o 
parte un produs al proceselor de selecţie, şi pe de altă parte de îndoc- 
trinare prin socializare profesională. Considerăm că mentalitatea 
profesională desemnează un set al atitudinilor relevante pe care oa- 
menii care practică profesia le au, în medie, mai ridicat decât 
membri oricărui alt grup ocupaţional sau al populaţiei în ansamblu. 
Două precizări se cuvin a fi făcute. (1) Una sau câteva dintre variabi- 
lele pe care le luăm în consideraţie pot fi legate mai strâns de obiec- 
tivele profesiei, pot avea semnificaţie funcţională mai mare decât 
celelalte. Prin urmare, acestea vor fi mai importante pentru adaptarea 
oamenilor la rolul profesional; şi (2) prin creşterea nivelului profesi- 
onalizării, ne aşteptăm ca mentalitatea profesională să devină mai 
„pură”, mai „cristalizată”. 

Se pune întrebarea de ce alegem anumite variabile şi nu altele ca 
relevante pentru mentalitatea militară. Se impun două argumente pe 
care le vom preciza. Primul, analizele profesiei militare făcute de 
către unii autori ne oferă un ghid în această alegere. Al doilea, rele- 
vanţa anumitor variabile ale mentalităţii militare pot, cel puţin parțial 
„să fie derivate din obiectivele profesiei. 

Totuşi dezbaterea asupra existenţei mentalități militare este 
suficent de controversată. Dar odată admisă existenţa ei, diferenţele 
de opinii nu mai sunt aşa de mari, chiar dacă autorii sunt critici la 
adresa instituției militare ca C. Wright Mills sau favorabili acesteia, 
ca Samuel P. Huntington. Aşa că ei sunt de acord în privinţa câtorva 
aspecte esenţiale: mentalitatea militară se caracterizează prin patrio- 
tism („se concentrează asupra interesului statului”); este alarmistă 
(„recunoaşte probabilitatea continuă a războaielor“); şi autoritară 
(„insistă pe importanţa ordinii, ierarhiei...“). O variabilă importantă 
a mentalităţii militare este conservatorismul politic. Ea a fost pusă în 
evidenţă de o serie de studii teoretice, dar mai ales ca urmare a unor 
investigaţii empirice făcute în armatele democratice. 

În afară de trăsăturile menţionate, mai există o dimensiune a men- 
talității militare şi anume, concepţia pesimistă asupra naturii umane. 
Dar asupra acesteia, similarități printre autori sunt mai greu de găsit. 
Prin urmare ea nu este suficent de analizată, excepţie făcând lucrarea 

The Soldier and the State a lui Samuel Huntington. El caută să de- 
monstreze că şi această trăsătură corespunde obiectivelor profesiei 
militare şi că în mod firesc o anumită imagine filozofică despre om 
este prevalentă printre militari. Dar această imagine accentuează vio- 
lenţa, iraționalitatea şi slăbiciunea ființei umane mai mult decât cali- 
tățile opuse acestora. Cum argumentarea este mai mult speculativă şi 
cu puţine date empirice, numai cu greu şi la modul general am putea 
pune în relaţie această variabilă cu celelalte tratate mai sus. 

Pare rezonabil să considerăm că patriotismul şi alarmismul sunt 
derivate din obiectivele militare specifice; de aceea ne putem aştepta 
ca ele să fie independente de schimbările structurale interne ale orga- 
nizaţiei militare. Spre exemplu, trecerea la forme de organizare care 
permit o conducere bazată pe influenţă mai mult decât pe dominație, 
nu va schimba prin asta subsetul celor două caracteristici de bază. Un 
alt exemplu: patriotismul caracteristic mentalității militare are ca una 
din dimensiunile sale esenţiale ideea suveranităţii, cum statul este 
realitatea socială concretă a suveranităţii, iar armata instrumentul 
statului pentru apărare împotriva inamicilor reali sau potenţiali, deci 
asigurarea suveranităţii, atunci este firesc ca interesul major al profe- 
siei militare să fie centrat pe securitatea statului, iar o trăsătură defi- 
nitorie a mentalităţii militare să fie patriotismul. Datorită acestui lu- 
cru putem spune împreună cu Huntington (1957, p.64-65) 


că militarii au responsabilitatea profesională pentru securitatea sta- 
tului şi această responsabilitate îi conduce: să vadă statul ca element 
fundamental al organizării politice; să insiste pe natura continuă a 
amenințărilor la adresa securităţii statului şi permanenta probabilitate 
a războiului, să evidenţieze magnitudinea acestor ameninţări; să fa- 
vorizeze susţinerea forţelor armate puternice, variate şi gata de acţi- 
une. 


Cele arătate mai sus, fac ca patriotismul să funcţioneze ca motiv 
al preocupărilor legate de război şi de pregătirile de război. Un ele- 
ment al patriotismului, acela că statul este inviolabil, asigură rațiunea 
pentru existenţa unui sistem de apărare, el stabileşte, cu alte cuvinte, 
obiectul care este ameninţat ori poate deveni ameninţat. Fără un ast- 
fel de obiect, nu ar putea fi nici un motiv pentru apărare. 

Alarmismul militar este funcţional pentru interesele profesiuni. 
Teoria riscului militar, îmbrăcată în termeni reci, analitici, devine un 

suport rațional pentru maximizarea resurselor armatei. (Adevărul este 
că multe alte profesiuni folosesc teoria riscului pentru a-şi promova 
interesele şi a beneficia de o cantitate mai mare de resurse). 

Un pasaj semnificativ din lucrarea lui Huntington (1957 p. 66) 
rezumă bazele punctului de vedere militar despre amenințările la 
adresa securităţii statului, furnizând o ipoteză despre relaţia dintre 
profesionalizare şi sensul pericolului. 


Obiectivele competenţei profesionale cer militarilor să estimeze 
ameninţarea cu cât mai mare acuratețe posibilă. Dar militarii, de 
asemenea, au un interes profesional şi o obligaţie profesională să 
prezinte pericolele pentru securitatea militară. În consecință, realită- 
tile obiective ale politicii internaţionale numai parțial determină es- 
timarea militară a situaţiei. Vederile militarului, de asemenea, reflec- 
tă o înclinaţie profesională subiectivă, dependentă puternic de nive- 
lul general al profesionalismului. Această înclinaţie profesională sau 
sens al responsabilității profesionale îl conduce să simtă că dacă gre- 
şeşte în estimaţia lui, ea poate fi de partea exagerării amenințării. În 
consecinţă, la un moment dat el va vedea ameninţări pentru securita- 
tea statului unde în realitate amenințările nu există. 


La niveluri mai ridicate ale profesionalizării şi implicit al ofițeri- 
lor cu grad înalt, manifestarea alarmismului este mai puternică. Ei 
judecă situaţia internaţională „pesimist” fapt explicabil deoarece dau 
curs înclinaţiei de exagerare a amenințărilor faţă de securitatea statu- 
lui tocmai ca estimările lor să răspundă interesului profesional în fața 
politicului. Aşa cum sugerează şi Huntington, pare adecvat să vedem 
teoria riscului militar ca un efect al culturii profesionale pe care o 
dobândesc ofiţerii. 

Scrierile despre gândirea militară reflectă adesea ideea că organi- 
zaţia militară este autoritară mai mult decât democratică, ea alimen- 
tând o astfel de concepţie printre membri ei. Este necesar să poposim 
mai mult asupra acestei probleme. În esență, caracterul autoritar sau 
democratic al unui tip de organizaţie derivă din stilul de conducere 
predominant care se exercită în cadrul ei. Din multitudinea tipologii- 
lor stilurilor de conducere care ne pot ajuta să înţelegem cauzal acest 
proces social, ni se pare deosebit de util cel lansat de şcoala lui Kurt 
Lewin şi citat de Andrei Roth în lucrarea Individ şi societate (1986). 

Excluzând din discuţie tipul pasiv-permisiv - călăuzit de principi- 

ul „laissez-faire” - autorul lucrării menţionate rămâne la două tipuri 
fundamentale: conducerea autoritară-autocratică şi democratică- 
cooperativă, dar subliniază că în practică se întâlnesc combinări în 
diferite proporţii ale acestor tipuri. 

Conducerea autocratică are următoarele trăsături caracteristice: 


- centralizează puterea de decizie şi fluxul informaţional; 
- instaurează controlul pe scara ierarhică numai de sus în jos; 


- cere subordonaţilor executarea întocmai a dispoziţiilor (ordi- 
nelor) primite, limitând sau chiar anulând orice iniţiativă a acestora. 

Trebuie să subliniem împreună cu Andrei Roth, că datorită speci- 
ficului organizaţiei militare stilul autoritar de conducere este pe de- 
plin justificat şi mai eficient în cele mai multe cazuri; un vas de răz- 
boi sau un batalion de tancuri în misiune de luptă presupun „coman- 
dă unipersonală” şi „subordonarea necondiționată a întregului perso- 
nal”. Referitor la faptul că în multe alte situaţii în care se poate găsi 
organizația militară cele două stiluri de conducere se pot îmbina, 
avem în vedere mai ales participarea subordonaţilor la elaborarea 
deciziilor, stimularea iniţiativei în procesul executării misiunilor şi 
acordarea unei anumite autonomii în executarea sarcinilor specifice. 
Chiar procesul dezvoltării sociale contemporane impune necesitatea 
descentralizării procesului de luare a deciziilor, încurajarea gândirii 
şi soluţiilor creative. După spusele lui Alvin şi Heidi Toffler (1995) 
armatele statelor dezvoltate şi în primul rând forţele armate ale SUA 
se află în avangarda acestui proces în care: 


armata îşi relaxează sistemul de comandă rigid , de sus în jos [...] 
sporeşte autonomia comandantului local. 


iar datorită acestui lucru 


armata are nevoie de soldaţi care să-şi folosească mintea,...,pot lua 
iniţiativa şi pun întrebări, chiar până la situaţia de discutare a autori- 
tății. 
Cele două stiluri de conducere care se realizează în grupuri, orga- 
nizați şi instituții se află în strânsă legătură cu natura sistemului soci- 
al. Prin acesta 


caracterul democratic sau autocratic al unui regim politic stimulează 

generalizarea stilului corespunzător de conducere în toate instituţiile 
statale, în celelalte instituţii sociale şi chiar în întreprinderile econo- 
mice din ţara dată. (Andrei Roth, 1986, p. 209) 


Este lesne de concluzionat că pentru fostele state comuniste stilul 
de conducere generalizat era cel autoritar, iar în instituţia militară el 
avea chiar un accent în plus. În acest fel putem explica carenţele ca- 
re se manifestă astăzi în management-ul organizaţiilor militare din 
țările aflate în tranziţie spre democraţie. Odată cu creşterea influenţei 
concepţiilor manageriale moderne, cultura organizaţională militară 
dobândeşte treptat o direcţie neautoritară, astfel că formele de condu- 
cere devin permisive, bazate pe influență mai mult decât pe domina- 
ție. Un asemenea proces dezirabil în cel mai înalt grad pentru o arma- 
tă modernă este într-o fază incipientă în armata română. Acest lucru 
este uşor de înţeles dacă ne raportăm la sistemul social din care arma- 
ta face parte, sistem tarat de 50 de ani de comunism şi care a cangre- 
nat societatea şi individul în articulațiile lor esenţiale. 


Analizând „răul” produs în societatea românească după ultimul răz- 
boi de o ideologie străină nouă, dar care a penetrat profund, filozofii, 
sociologii şi psihologii români au identificat o listă destul de lungă 
de deformaţii care blochează acum procesul de învăţare a unor noi 
atitudini comportamentale. Frica, suspiciunea, servilismul, lenea, 
egoismul, dedublarea, conformismul, dar şi intoleranţa, xenofobia, 
spiritul agresiv au intrat adânc în fiinţa românului mediu, minându-i 
comportamentele adaptative. (Adrian Neculau,1996, p.240) 


Numai o cercetare empirică ar putea arăta cât de mulţi ofiţeri se 
înscriu în pattern-ul românului mediu. 

Dincolo de aceste aspecte, în armată există manifestări specifice 
pe care le găsim de fapt în oricare altă instituţie militară, indiferent 
de gradul ei de democratizare. Spre exemplu, măsura în care autorita- 
rismul este funcţional pentru a rezolva sarcinile zilnice din armată 
variază în raport de specialităţile ocupaţionale şi de rangurile milita- 
rilor. Astfel personalul cu grade mici este mai disponibil pentru un 
comportament autoritar decât cei care ocupă funcţii înalte. Prezenţa 
autoritarismului în categoriile de forţe armate este mai pregnant în 
trupele de uscat decât în aviaţie sau la cei din logistică. Astfel, în 
aviaţie, sarcinile tipice implică zborul şi suportul tehnic al acestuia, 
lucru ce face ca ofiţerii de aviaţie să aibă relaţii cu un număr mic de 

oameni, de obicei înalt specializaţi, care execută aceste sarcini. Bi- 
neînțeles că situaţia în trupele de uscat este diferită, în raport cu func- 
ţia pe care o îndeplinesc, ofiţerii au în subordine un număr mare de 
oameni pe care trebuie să îi instruiască. Indivizii care aleg această 
armă pot avea în exces unele concepții şi atitudini autoritare care co- 
respund tipului „eroic“ de comandant prevalent încă în această cate- 
gorie de armă. 

La modul general, măsura în care în organizaţia militară îşi fac 
loc formele manageriale moderne, manifestările de autoritarism se 
diminuează treptat. Prin urmare, autoritarismul ca dimensiune a gân- 
dirii militare este derivat mai mult din formele specifice organizaţio- 
nale decât din imperativele obiectivelor profesionale. Pentru armatele 
țărilor aflate în tranziţie spre societatea democratică, la aceasta se 
adaugă şi măsura în care societăţile respective se democratizează şi, 
împreună cu ele, armatele lor. 

În armatele țărilor democrate, una din caracteristicile care au fost 
observate în legătură cu gândirea militară este conservatorismul aces- 
teia. Această trăsătură formează o piatră unghiulară în teoria lui 
Huntington (1957) despre relaţiile civili-militari şi este un element 
principal în tratarea de către Janowitz (1960) a identităţii şi ideologi- 
ei liderilor militari americani. De asemenea, concluziile studiilor 
asupra corpului ofiţerilor americani, germani şi suedezi dau un suport 
puternic ipotezei privind conservatorismul militar (B. Abrahamsson, 
1972, p. 102 - 103). Toţi aceştia pun în contradicţie educaţia înaltă a 
ofiţerilor care, în mod firesc, ar trebui să-i orienteze spre concepții şi 
atitudini liberale şi persistenţa orientării lor conservatoare. Contra- 
dicția se accentuează dacă luăm în calcul şi faptul că armata este una 
dintre profesiuni cu cea mai largă recrutare şi, cu toate acestea, o 
proporţie mare din ofiţeri au simpatii conservatoare. În aceste ţări, 
față de opţiunile populaţiei civile, grupul social militar votează în 
majoritate în favoarea partidelor conservatoare. 

Explicaţia constă în aceea că un set de valori specifice doctrinei 
conservatoare ca ordinea, autoritatea, comunitatea, superioritatea 
obligaţiilor faţă de drepturi, nevoia de instituţii sociale stabile (fami- 
lia, biserica, proprietatea privată) corespund setului de valori specifi- 
ce profesiei militare. Deci, înclinațiile conservatoare îşi găsesc rădă- 
cina în necesitatea ordinii şi disciplinei militare, în instruirea militari- 

lor sub semnul valorilor datoriei, a necesităţii conformismului, cât şi 
în accentul pus de organizaţia militară pe autoritate şi ierarhie. 

Cu alte cuvinte, valorile interne majore ale profesiei militare sunt 
în acord cu elementele de bază ale tradiţiei conservatoare. Aceste 
valori izvorăsc şi din rolul ei istoric de gardian al status quo-ului şi 
din legăturile tradiţionale cu instituţiile statului care asigură prezer- 
varea şi prosperitatea armatei. Astfel, conservatorismul şi profesiona- 
lismul se sprijină reciproc. 


6. Dimensiunile influenţei normative a armatei 


rezentarea valorilor profesiei militare aduce după sine discuţia 

despre influenţa normativă a armatei. La începutul demersului 
nostru am definit-o ca fiind capacitatea armatei de a difuza în ansam- 
blul societăţii anumite valori relevante pentru profesia militară. 

În general, grupurile sociale care îşi cristalizează un mănunchi 
coerent de valori se străduiesc să câştige adepţi şi suporteri ai acestor 
valori printre alte grupuri. De exemplu, influenţa şi prestigiul clerului 
depinde de acceptarea publică a valorilor religioase; rolul medicului 
în societate se sprijină pe obişnuința oamenilor în nevoia igienei per- 
sonale şi a tratamentului medical, iar acela al ofițerului pe suportul 
din partea publicului a unor valori ca patriotismul şi alarmismul. 

Din exemplele date, putem deduce că profesia lucrează pentru 
instituţionalizarea anumitor valori. Pentru a realiza acest lucru, orga- 
nizaţia este un mijloc deosebit de eficace. În acest sens, organizaţia 
lucrează în două moduri. Primul, ea poate fi angajată să sprijine o 
anumită soluţie a unei probleme prin susţinerea ei cu argumente şti- 
ințifice ca să poată trece prin „maşinăria” politică. Al doilea, ea poate 
fi angajată să facă exact contrariul, spre exemplu să demonstreze că 
soluţia care se are în vedere are o anumită notă de „hazard” şi astfel 
să contribuie la eliminarea ei din sfera deciziei politice. Putem spune 
astfel că „organizaţia reprezintă mobilizarea influenţei”. Din acest 
punct de vedere, organizaţia militară este capabilă să impună valorile 
ei publicului larg, astfel că ea are influenţă normativă. 

Profesia militară este capabilă să-şi amplifice influenţa normativă 
ca o funcţie a (1) relaţiilor ei publice şi a propagandei pe care o des- 

făşoară, (2) performanţelor din perioadele istorice trecute şi (3) pre- 
zenței sau absenței situațiilor de criză care au legătură cu domeniul 
militar. Astfel, în măsura în care relațiile ei publice sunt eficiente, 
performanțele ei anterioare pline de succes şi situațiile de criză pre- 
zente, profesia militară va avea o influență normativă ridicată. Vom 
dezvolta pe scurt fiecare aspect în parte. 

Aproape toate instituțiile militare au departamente speciale pentru 
relațiile publice. De exemplu, una din structurile noi care a apărut în 
procesul restructurării armatei române este Direcția de Informare şi 
Relaţii Publice. Scopul ei este de a informa opinia publică din Ro- 
mânia cât şi cea internaţională despre principalele probleme privind 
politica militară a României, doctrina militară naţională, evoluţia şi 
activitatea organismului militar, evoluţiile militare din zona noastră 
strategică şi la nivel european. 

Informarea publică se face prin mass-media, conferinţe de presă, 
buletine de informare, apariţia liderilor militari la posturile de radio 
şi televiziune etc. În acest fel, armata influenţează propria imagine 
publică şi valorile pe care le întruchipează. 

Prestigiul grupului profesional militar dintr-o societate dată va fi 
parțial dependent de succesul şi eşecul lui în timpul perioadelor pre- 
cedente din istoria naţiunii. Existenţa unei tradiţii a succesului militar 
va spori percepţia pozitivă a armatei în populaţia ţării şi va contribui 
la întărirea statusului ei de simbol al sentimentelor patriotice. De 
asemenea, o contribuţie importantă la creşterea influenţei normative 
a armatei o aduce şi gradul de încredere de care se bucură instituţia 
militară în societate. În acest sens, sondajele de opinie efectuate în 
ultimii ani (D. Sandu,1996, p. 271-272), plasează instituţia militară 
românească pe primul loc în topul încrederii cetăţenilor în instituţii. 
Populaţia ţării noastre a perceput armata ca un reazem în faţa agitatei 
perioade de tranziţie pe care o străbate ţara noastră. 

În general, există o tendință de creştere a influenţei normative a 
armatei în perioadele de criză internaţională şi de conflict armat. Da- 
torită mediatizării interne a situaţiei respective, recomandările şi ac- 
ţiunile liderilor militari obţin un plus de greutate. De obicei, perioa- 
dele de criză sunt însoţite de cerinţele profesiei militare pentru creş- 
terea resurselor ei materiale şi financiare. 

Profesioniştii militari din multe țări ţin sub observaţie atentă nive- 

lul tensiunii internaționale pentru a putea reacţiona rapid şi cu resurse 
adecvate. Însă alături de obligaţia constituţională de a asigura apăra- 
rea ţării, profesioniştii militari mai au şi alte motive pentru a eviden- 
ţia pericolul la adresa acesteia şi anume obţinerea unei părți cât mai 
mari din bugetul național. Mărirea bugetului militar înseamnă şanse 
mai bune pentru promovare, funcţii mai interesante, captarea atenţiei 
publicului şi ridicarea prestigiului. 

În condiţiile dezvoltării fără precedent a tehnologiei militare, ne- 
voia profesioniştilor militari pentru îndoctrinarea alarmistă a popula- 
tiei este de presupus că va creşte, deoarece costul armelor moderne 
complexe, a sistemelor automate ce se folosesc pe câmpul de luptă 
modern, impune şi cheltuieli militare costisitoare. În plus, pentru ţara 
noastră şi alte ţări central şi est-europene, cheltuielile pentru instrui- 
rea şi dotarea armatei în perspectiva aderării la structurile de securi- 
tate euroatlantice se ridică la sume foarte mari. Aici nu mai este va- 
labil alarmismul „clasic“ legat de un potenţial sau presupus atac ex- 
tern, ci de un alarmism politic care realizează că asigurarea adevărată 
a securității naţionale este legată de integrarea ţării noastre în structu- 
rile NATO. 

Pentru a fi un instrument de succes pentru propaganda valorilor 
sale, orice profesie trebuie să înceapă prin instituţionalizarea acelor 
valori la membrii ei pentru a-i face devotați grupului profesional. 
Influenţa normativă a profesiei este legată în mod pozitiv de gradul 
de convingere al profesioniştilor săi că numai ei posedă cunoştinţe 
teoretice şi abilităţi practice pentru soluţiile cele mai potrivite în pro- 
blemele domeniului lor. În ceea ce priveşte procesul instituţionaliză- 
rii valorilor în armată, el implică acele mecanisme pe care le-am tra- 
tat ca etape şi dimensiuni majore ale profesionalizării 2. 

Aşa cum am mai arătat, unele profesiuni, ca cea militară sau cleri- 
cală, au prin organizaţia lor specifică un mijloc eficient pentru trata- 
rea cu clienţii, cu publicul larg şi cu deţinătorii puterii. Organizaţia 
militară este un instrument pentru: planificarea pe termen lung a pro- 
gramelor sale profesionale (astăzi programele militare vizează pe- 
rioade de la 10 la 15 ani sau chiar mai mari); colectarea datelor rele- 
vante pentru profesia militară; relațiile publice şi suportul valorilor şi 
obiectivelor profesionale; management-ul instituţiilor de educaţie 
profesională şi modificarea programelor acestora în consonanță cu 

schimbările teorie profesionale şi a tehnologiei militare. Pentru a rea- 
liza toate acestea, organizaţia militară are la dispoziţie resurse tehno- 
logice (mijloace de transport, sisteme de telecomunicaţii şi informa- 
tice, arme variate etc.), spaţii construite (cazărmi, birouri, clase, clu- 
buri, cantine etc.) şi personal specializat în domenii diverse. 

Datorită acestor aspecte, organizația militară reprezintă cadrul 
structural pentru angajarea valorilor şi obiectivelor profesionale, in- 
strumentul eficace al susţinerii puterii profesionale vis-a-vis de orga- 
nele statului şi marele public. Pe scurt, armata îşi întemeiază valorile 
pe raționalitatea organizaţiei sale. 

Putem spune că profesia militară şi evoluţia permanentă a organi- 
zaţiilor militare a produs o instituţie a armatei puternică, permanent 
activă, care comandă resurse umane, economice şi financiare uriaşe. 
Ea se bazează pe raționalitatea calculată a organizaţiei şi pe capacita- 
tea acesteia de a mobiliza sprijinul valorilor şi obiectivelor ei, atât al 
membrilor proprii, cât şi al multor altor grupuri civile. 


Capitolul 4 


ASPECTE SOCIOLOGICE ALE 
PROCESULUI SCHIMBĂRII INSTI- 
TUŢIEI MILITARE ÎN PERIOADA DE 
TRANZIŢIE SPRE SOCIETATEA DE- 
MOCRATICĂ 


1. Trăsături ale procesului de transformare a ar- 
matei într-o instituţie democratică 


Pore regimurilor dictatoriale sau totalitare determină ca 
tările care au trecut prin experiența nefericită a unor astfel de 
sisteme politice să parcurgă o perioadă de tranziție mai lungă sau mai 
scurtă pentru edificarea unei societăți democratice. Aceasta presupu- 
ne prefaceri structurale fundamentale la toate palierele şi în toate 
domeniile vieţii sociale, inclusiv cel militar. 

În pofida existenţei unor trăsături comune, nu este posibilă stabili- 
rea unui model general care să includă toate tipurile posibile de tran- 
ziție. Ca urmare, existând totuşi nişte direcţii şi obiective asemănă- 
toare fără de care nu se poate vorbi de construcţia unei societăţi noi, 
democratice, fiecare ţară şi fiecare armată îşi trăieşte propriul său 
mod de tranziţie în raport cu condiţiile istorice, politice, culturale şi 
sociale specifice care diferă întodeauna de cele ale altor ţări şi arma- 

te. 

Totuşi, sociologii care au studiat în diferite ţări perioada de tranzi- 
ţie de la dictatură sau totalitarism la democraţie, au surprins cele mai 
semnificative trăsături ale procesului trecerii instituţiei militare la un 
nou tip de societate. Acestea sunt următoarele: 

1. Existența unui proces evolutiv treptat şi de durată, în care se 
produce, în condiţii particulare, schimbarea fundamentală, de esenţă 
democratică, a instituţiei militare. Nimeni nu trebuie să se aştepte ca 
o instituţie condiţionată mental şi îndoctrinată ideologic o lungă pe- 
rioadă de timp, se va transforma peste noapte în garantul pluralismu- 
lui, al statului de drept şi al drepturilor omului, iar în unele ţări cu 
„tradiţie” în lovituri de stat militare, să recunoască deplina sa subor- 
donare faţă de puterea civilă. Valorile democraţiei necesită timp pen- 
tru a fi asimilate de membri instituţiei militare şi a deveni resorturi 
interne de acţiune într-o societate guvernată de principiile statului de 
drept. 

2. Procesul presupune o anumită ambiguitate şi contradicţie, 
deoarece în perioada de tranziţie noile legi şi normative coexistă, în 
mod inevitabil, o oarecare perioadă, cu legi şi reglementări vechi. 
Preceptele învăţate şi convingerile înrădăcinate în spiritul multora 
dintre cadrele armatei sub dictatură sau totalitarism, cu întreaga lor 
gamă de sentimente, idei şi mentalități, intră în conflict cu unele legi 
şi reglementări ale puterii democratice, mai ales în prima perioadă a 
procesului de tranziţie. 

3. În această perioadă se manifestă lipsa deprinderilor exercițiu- 
lui democratic în activitatea instituţiei militare precum şi a dialogu- 
lui deschis, cooperant în relaţiile dintre instituţia militară şi instituții- 
le civile. În raport cu situaţia anterioară, se încearcă, de către un par- 
tener sau altul, menţinerea poziţiei dominante. Astfel, armata va cău- 
ta să îşi impună punctul de vedere dacă în regimul precedent a jucat 
un rol important, după cum forţele politice ajunse la putere în unele 
ţări menţin instituţia armatei sub influenţă partizană ca reflex al si- 
tuaţiei anterioare de penetrare politică a armatei. 

4. În unele ţări, aşa cum s-a întâmplat în Spania, Argentina şi 
Filipine, s-au făcut încercări de a se reveni la situaţia anterioară, de a 
se submina tranziţia spre democraţie. 

5. În toată această perioadă este nevoie de toleranță, de frânare a 

dorinţei de a pedepsi un număr exagerat de militari acuzaţi de excese 
de natură represivă sau răspunzători de încercări de lovitură de stat, 
pentru că aceasta ar putea irita instituţia militară, care este capabilă 
într-o asemenea situaţie să stopeze procesul de tranziţie. 

6. Aşa cum am subliniat, democratizarea şi profesionalizarea 
instituției militare este un proces evolutiv, de durată, el însoţind 
schimbările care se fac în celelalte domenii ale vieţii sociale. În fond, 
orice armată nu poate fi altceva decăt reflectarea în formă specifică 
a societăţii în care există. Indiferent de particularitățile ei, instituția 
militară nu poate să depăşească mediul social şi mai ales sistemul 
instituțional din care face parte. Specific pentru ţara noastră este fap- 
tul că forţele politice ajunse la putere după decembrie 89 au menţinut 
instituția militară sub influenţă partizană, ca reflex al situaţiei ante- 
rioare de penetrare politică a armatei şi de aservire a acesteia faţă de 
interesele de partid. 

În afară de cele menţionate mai sus, pentru armatele fostelor ţări 
comuniste din Europa, cercetătorii au evidenţiat moştenirea unui 
grad scăzut de profesionalizare a cadrelor de toate gradele, mai ales 
în domeniul management-ului militar, care are efecte negative vizibi- 
le în procesul de instruire şi educaţie cât şi în relaţiile interumane din 
armată. lată, după opinia sociologului ceh laromir Cvrcek (1991, p. 
144), care sunt tarele principale în acest domeniu: 

e pasivitatea în acţiune, aşteptarea ordinelor şi instrucţiunilor; 

e formalism, controale punitive care dirijează mecanismele or- 
ganizaţiei; 

e decizii autocratice; 

e  carierism; suspiciune sau chiar ostilitate fată de ideile subor- 
donaţilor. 

Desigur că s-au adoptat unele legi şi funcţionează reglementări 
noi, dar acestea nu transformă instituţia militară în articulațiile ei 
esenţiale şi, cu atât mai puţin, comportamentele multora din membrii 
acesteia. Schimbarea parțială a unor opinii şi atitudini este de netă- 
găduit, dar aceasta nu antrenează automat schimbarea fundamentală a 
instituţiei militare, pentru că armata mai are de luptat cu sechelele 
organizatorice, funcţionale şi cu mentalități şi comportamente revo- 
lute, moştenite de la birocraţia organizaţiei militare specifice siste- 
mului politic totalitar. 

Datorită fuziunii dintre profesionalism şi birocraţie care, într-o 
formă sau alta, a avut loc şi în armatele fostelor ţări comuniste, pu- 
tem afirma că astăzi multe din manifestările disfuncționale din acti- 
vitatea instituţiilor militare, în perioada de tranziție a acestora spre 
democraţie, ţin de birocraţia particulară a organizaţiei militare moş- 
tenite de la sistemul politic totalitar şi de mentalităţile pe care aceas- 
ta le-a inoculat unor cadre al armatei. Ne propunem să dezvoltăm 
acest subiect, dar nu înainte de a face unele consideraţii teoretice 
strict necesare pentru demersul nostru. 

Weber a perceput birocraţia ca esenţială pentru realizarea sarcini- 
lor de orice dimensiune şi pentru protejarea drepturilor democratice. 
Cum birocraţia face posibilă democraţia? Potrivit lui Weber, fiecare 
drept politic sau economic cere o birocraţie ca să îl asigure. Dacă 
oamenii au dreptul la exprimare liberă este nevoie de un sistem legal 
care să determine când acel drept a fost violat. Dacă declarăm că se- 
curitatea financiară la bătrâneţe este un drept, avem nevoie de o ad- 
ministraţie a asigurărilor sociale, care să adune impozitele şi să dis- 
tribuie pensiile potrivit unui set de reguli. Putem spune, în prelungi- 
rea ideilor weberiene, că trecerea de la un sistem autoritar sau totali- 
tar la democraţie presupune, printre altele, şi o birocraţie corespun- 
zătoare care să asigure desfăşurarea acestui proces atât de complex şi 
dificil. Evident că acest proces trebuie să îl parcurgă şi armata. Ea 
trebuie să îşi schimbe organizarea, concepţia şi mentalitatea birocra- 
tică de tip comunist pe care s-a bazat până nu de mult. 

Evaluarea birocraţiei militare Fiecare dintre societăţile totalita- 
re, fie ele comuniste sau fasciste, au experimentat creşterea dramatică 
a organizaţiilor lor militare. Armatele de dimensiuni mari, produse 
ale doctrinei militare şi ideologiei totalitare, au generat o birocraţie 
militară particulară cu concepţii şi comportamente specifice atât la 
nivelul organizaţiei în ansamblu, cât şi la cel al membrilor individu- 
ali. De aici, perpetuarea unor relaţii interumane rigide şi practicile 
dure destul de frecvente şi astăzi în procesul de instruire. De aseme- 
nea, nevoile şi interesele individuale erau invariabil considerate se- 
cundare faţă de obiectivele organizaţiei militare puse complet în sluj- 
ba partidului unic conducător. Sechela pe care o găsim astăzi, e 
drept nu numai în armată ci în întreaga societate, se manifestă prin 
invocarea de către persoanele care deţin poziţii de decizie a unui pre- 

zumabil bine colectiv care de cele mai multe ori duce la încălcarea 
drepturilor individului, fie că acesta este civil, fie că este militar. De 
asemenea, disfuncţionalităţile care se produc datorită carenţelor în 
capacitatea de predicţie a unor lideri militari sunt corectate de cele 
mai multe ori prin afectarea drepturilor şi intereselor membrilor or- 
ganizaţiei şi nu prin asumarea responsabilă de către aceştia a conse- 
cințelor deciziilor lor şi luarea unor măsuri inteligente, în spiritul 
legilor. Realitatea ne arată că regulile statului de drept mai au până 
vor deveni mobiluri interne de acţiune pentru mulți lideri ai organiza- 
tiei militare. 

Măsura în care birocraţia este o formă eficientă a organizării de- 
pinde de natura sarcinii ce trebuie îndeplinită. În general, birocraţia 
militară lucrează mai bine pentru sarcini complexe dar de rutină şi 
repetitive (astfel ca instrucţia cotidiană sau ritualul specific militar) 
şi, mai puţin bine pentru sarcinile care nu sunt de rutină şi cer imagi- 
nație (reforma armatei, spre exemplu). Însă chiar în sarcinile de mare 
rutină birocraţia militară are disfuncționalităţi potențiale. 

Disfuncţionalităţile birocraţiei militare în perioada de tranzi- 
ţie În birocraţiile militare pot să apară disfuncţionalităţi, datorită di- 
mensiunii, formalizării, complexităţii şi organizării lor ierarhice am- 
ple. Şi dacă acestea sunt, cu nuanţe specifice, caracteristice oricărei 
armate, în forţele armate aflate în tranziţie ele se amplifică şi li se 
mai adaugă unele note specifice pe care le vom prezenta în continua- 
re. 

Toate birocraţiile, nu numai cele militare, cunosc uneori momen- 
te grele în luarea deciziilor. În general, cele mai multe organizaţii 
birocratice sunt destinate să rezolve probleme de rutină potrivit unui 
set cunoscut de instrucțiuni. Când se confruntă cu o situaţie neprevă- 
zută în instrucţiuni, ele au probleme serioase. Unul din motive este 
tendinţa fiecărei persoane din organizaţie de a transmite altora res- 
ponsabilitatea unor astfel de decizii. Acest fenomen se manifestă ac- 
centuat la toate nivelurile ierarhiei militare din armatele ţărilor pos- 
tcomuniste. În organizaţiile militare din aceste țări întâlnim de multe 
ori nu o simplă evitare a deciziei, ci o criză de decizie. Maniera în 
care s-a luat decizia restructurării învăţământului militar românesc şi 
derularea acesteia, reprezintă un exemplu din cele mai semnificative. 
După o hotărâre de guvern pripită, care a dus în 1991 la transforma- 

rea peste noapte a şcolilor militare de 3 ani în instituţii de învăţă- 
mânt superior, fără respectarea nici unei reguli a acestui tip de învă- 
țământ, a urmat o perioadă de derută şi disfuncţionalitate în învăţă- 
mântul militar care s-a prelungit până în 1995 când s-a luat o hotărâ- 
re corespunzătoare la vârful puterii politice. 

Când întâlnesc o situație nefamiliară, birocraţii încearcă adesea s- 
o adapteze la una pentru care dispun de instrucţiuni. În parte, aceasta 
este un rezultat al înclinaţiei spre conformare, obişnuită în grupuri şi 
organizaţii. Datorită specificului organizaţiilor militare această ten- 
dință de a „forţa” situaţiile pentru a se potrivi instrucţiunilor, de a le 
înghesui într-un pat al lui Procust, a devenit un pattern de comporta- 
ment căpătând uneori dimensiuni absurde. 

Deşi organizaţiile birocratice pot fi raţionale şi eficiente în rezol- 
varea situaţiilor ce le sunt familiare, ele adesea nu se adaptează bine 
la schimbare. Situaţiile noi cer moduri noi de rezolvare a probleme- 
lor, dar vechile moduri au tendinţa de a se perpetua. Acest eşec de 
adaptare la condiţii noi, uneori este denumit incapacitatea instruirii şi 
reprezintă o limită serioasă a organizaţiilor birocratice. Schimbările 
din armata română, atâtea câte sau făcut, sunt grevate de „încremeniri 
în proiect” a multor comandanţi mai mari sau mai mici. 

Organizațiile moderne au tendinţa de a se perpetua. În orice orga- 
nizație cu angajaţi, un obiectiv primar devine prezervarea organizați- 
ei însăşi, care, la rândul ei, asigură păstrarea locurilor de muncă ale 
angajaţilor (Selznic, 1957). Sociologii numesc acest proces înlocui- 
rea obiectivului, ceea ce înseamnă că obiectivele de origine ale orga- 
nizației sunt devansate de obiectivul primar al prezervării organizați- 
ei. În procesul de restructurare al armatei noastre s-a manifestat des- 
tul de des acest fenomen. Cu îndârjire, comandanţi mai mari sau mai 
MICI „se băteau” pentru a menţine la vechile dimensiuni structurile 
centrale, marile unităţii şi unităţile pe care le comandau, în pofida 
faptului că acestea erau grevate de imobilism şi de ineficienţă. În cele 
din urmă, nu comandamentele raționale au triumfat în cele mai multe 
cazuri, ci constrângerile ierarhice, iar la niveluri mai înalte, cele fi- 
nanciare şi presiunile politice interne şi externe. 

Organizațiile tind nu numai să supravieţuiască, dar şi să crească. 
Într-o birocraţie, prestigiul unui şef este determinat în mare măsură 
de numărul de oameni pe care îi controlează. Acest aspect poate fi 

unul din explicaţiile faptului că în multe structuri de diferite comple- 
xităţi ale organismului militar românesc organigrama este încărcată 
încă în mod nejustificat. 

În principiu, managerul unui departament mare are mai mult pres- 
tigiu decât managerul unuia mic. De aceea este în interesul fiecărui 
manager să angajeze cât mai mulți oameni. Odată ce mai mulţi oa- 
meni sunt angajaţi, apare nevoia îulţirii altor categorii de personal 
(şefi de secţii şi birouri, secretare etc.). 

Aşa numita „lege” a lui Parkinson a relevat de ce nu este nicioda- 
tă greu ca să se dea de lucru tuturor angajaţilor oricât de mulți ar fi 
aceştia. Potrivit acestei „legi”, munca ce trebuie făcută se extinde de 
aşa manieră ca să se folosească tot timpul şi tot personalul disponibil. 
Se spune că dacă sunt oameni disponibili, ceva se va găsi de făcut 
pentru ei. O funcţie totdeauna va fi făcută mai în amănunt dacă este 
mai mult timp la dispoziţie. Aşa s-a întâmplat în instituţiile militare 
de învăţământ unde numeroase cadre didactice au fost plătite 2- 3 ani 
de zile pentru un număr simbolic de ore, chiar în cazul în care disci- 
plina lor nici nu mai exista în planul de învățământ. Sau, imediat 
după revoluţie, s-au angajat un număr mare de şoferi civili în arma- 
tă, ca numai după puţin timp să se constate că sunt excedentari, dar 
au fost menţinuţi încă mult timp pe ştatele de plată, chiar dacă ieşeau 
în cursă, cu maşinile pe care le aveau în primire, doar de 2-3 ori pe 
lună. 

Putem să mai ilustram „legea” lui Parkinson, luând ca exemplu 
cazul computerizării. Deoarece computerele sunt de departe mai efi- 
ciente decât vechile metode de prelucrare a informaţiei, ne putem 
aştepta ca ele să reducă numărul personalului de diferite categorii. 
Dar în organizaţia militară românească, în măsura în care putem 
vorbi de informatizarea ei, nu s-a întâmplat acest lucru. Ce s-a în- 
tâmplat de fapt este că informaţia nouă este colectată şi procesată. 
Însă computerizarea a condus în realitate la sporirea personalului, 
deoarece au fost angajaţi oameni în plus ca să lucreze cu vechea can- 
titate de informaţii. 

Pe lângă cele arătate, trebuie să spunem că există încă în armata 
noastră structuri birocratice care sunt încadrate cu ofiţeri cu grade şi 
funcţii mari care în loc să fie la comanda nemijlocită a trupelor sau să 
ocupe poziţii de concepţie, deoarece au studii superioare militare de 

comandă şi stat major, au responsabilităţi care ar putea fi îndeplinite 
cu uşurinţă de ofiţeri cu grad mai mic sau chiar de subofiţeri sau per- 
sonal civil calificat. 

Altă disfuncţie accentuată a birocraţiilor este tendinţa funcționa- 
rilor de a se angaja în ritualism, adică plasarea procedurilor organiza- 
tiei înaintea scopurilor pentru care erau prevăzute procedurile respec- 
tive (Merton, 1968). Principalul obiectiv al acestor membri ai orga- 
nizației devine urmărirea regulilor şi procedurilor corecte, mai mult 
decât executarea corespunzătoare a sarcinilor. Despre personalul care 
gândeşte şi se comportă în această manieră se spune că au o persona- 
litate birocratică. Şefii încurajează uneori un astfel de comportament, 
deoarece urmând procedurile este „salvat” lucrul făcut necorespunză- 
tor. Personalitatea birocratică cazonă este un fenomen frecvent întâl- 
nit în organizaţia militară românească. Pe de altă parte, mulţi şefi se 
rezumă la acest ritualism, care uneori le şi mângâie orgoliul, fără să 
caute să depăşească suprafaţa lui. De fapt, ritualismul reprezintă de 
multe ori o plapumă acoperitoare sub care se mai pot strecura şi acţi- 
uni situate în afara regulilor şi normelor organizaţiei. 

Am văzut la începutul lucrării noastre în definiția birocraţiei dată 
de Max Weber, cum arată structura formală a organizaţiilor comple- 
xe. Dar perspectiva interacţionist-simbolică a sociologiei ne reamin- 
teşte că organizaţiile au de asemenea şi o structură informală pe care 
oamenii se bazează în activitate lor zilnică. Deşi structura formală a 
unei birocraţii conţine un set complex de poziţii la care sunt ataşate 
norme ce reglementează interacţiunea dintre indivizi, nu trebuie uitat 
că aceste poziţii sunt ocupate de oameni, fiecare cu personalitatea lui, 
cu interesele şi obiectivele proprii, dar şi cu o anumită înţelegere a 
organizaţiei şi a propriei poziţii în cadrul acesteia. Fiecare persoană 
acţionează pe baza acestor factori. Mai mult, fiecare are o reacţie par- 
ticulară faţă de ceilalți oameni cu care munceşte. Oricum, doi indi- 
vizi îşi vor juca rolul lor în mod diferit în organizaţie şi vor genera 
reacţii diferite din partea colegilor de muncă. De asemenea, oricare 
ar fi regulile oficiale ale organizaţiei, oamenii au ideile lor proprii şi 
vor dezvolta în colectivul de muncă o serie de norme informale. Cine 
nu respectă aceste norme neinstituţionalizate mai mult ca sigur va 
ajunge să nu se simtă confortabil. 

În sfârşit, mai observăm că în mod frecvent în organizaţiile mari 

se dezvoltă grupuri primare, deşi organizaţiile sunt grupuri secundare 
şi conform teoriei organizaţiei ele nu constituie un mediu favorabil 
pentru grupurile primare. Dar relaţii de prietenie, găşti şi clici se 
formează în fiecare organizaţie şi faptul dacă un individ este „înăun- 
tru” sau „în afară” de un anumit grup informal va influenţa modul în 
care el interacționează cu un alt individ. Indivizii schimbă favoruri 
cu colegii de muncă pe care îi consideră prieteni şi îi tratează neprie- 
tenos pe ceilalți. 

Deşi, în principiu, armata nu oferă un mediu favorabil pentru 
apariţia şi manifestarea semnificativă a grupurilor primare de ordin 
informal , totuşi acestea au devenit o prezenţa des întâlnită în multe 
locuri, reuşind să paraziteze regulile şi normele formale ale organiza- 
ţiei militare. Unele forme de organizare din armata noastră sunt gre- 
vate de prezenţa structurilor informale. Relaţiile de prietenie sau 
„obligaţiile” de serviciu, au condus la apariţia unor grupuri care faci- 
litează schimburile de favoruri între cadre cu grade şi funcţii diverse. 
Mai grav este că regulile nescrise ale acestor grupuri ajung uneori să 
guverneze activitatea unor structuri mai mari sau mai mici din arma- 
tă. Datorită acestora, avansările în grad excepţionale, numirile în 
funcţii, dotările cu mijloace materiale şi financiare se înfăptuiesc 
uneori după regulile subterane ale grupurilor informale din organis- 
mul militar sau datorită împletirii intereselor acestora cu cele din 
structurile politice sau economice din afara armatei. 

Un alt motiv pentru existenţa unor structurilor informale este fap- 
tul că nu întotdeauna regulile formale lucrează eficient. De exemplu, 
uneori canalele oficiale de comunicare pot fi prea încete. De aceea, şi 
în armată s-au format unele canale paralele sau ocolitoare pentru ca 
informaţia să circule mai repede şi problemele să poată fi rezolvate în 
timp util. 

Trebuie să mai avem în vedere principiul general că organizaţiile 
care nu îşi schimbă periodic liderii au o probabilitate mai mare de a 
se îndrepta spre o conducere autoritară şi să genereze formarea de 
clici având uneori drept nucleu tare chiar liderul formal. Acest proces 
negativ este favorizat în armata noastră de lipsa unei politici de atri- 
buire a statusurilor pe bază de performanţă şi standarde riguroase, 
precum şi de un sistem care să evite ca liderul unei structuri organi- 
zatorice militare, mai mari sau mai mici, să devină un conducător 

local autoritar înconjurat de „yes-man-i”. În alte armate, una din re- 
gulile care funcționează pentru evitarea acestui fenomen negativ este 
schimbarea periodică, raţională, a celor care ocupă funcţii de condu- 
cere, astfel ca în mod practic fenomenul negativ să nu aibă timpul 
necesar să apară. În plus, în aceste armate se consideră că mutarea 
frecventă a cadrelor de conducere reprezintă o cale necesară pentru 
formarea lor. Desigur că în situația actuală armata noastră nu poate 
suporta cu uşurinţă acest lucru datorită eforturilor financiare pe care 
o asemenea politică o reclamă, dar oricum trebuie să se găsească so- 
luţii adecvate pentru a se eradica acest „feudalism” care şi-a făcut loc 
în armată. 

Având în vedere aspectele disfuncţionale arătate, cultura organi- 
zaţională a instituţiei militare româneşti trebuie corectată şi ameliora- 
tă pentru a bloca comportamente adaptative de tipul flatării superiori- 
lor, stopării valorilor şi a iniţiativelor creatoare, obturării canalelor de 
comunicaţie etc. 

Percepția schimbării instituţiei militare Trecerea de la un regim 
totalitar la democraţie are ca unul din elementele sale esenţiale însu- 
şirea de către indivizi şi grupurile sociale a valorilor şi concepţiilor 
ce întemeiază modele de gândire şi acţiune de esență democratică. 
Dar schimbările sociale generate în această perioadă, datorită rapor- 
tării într-o măsură mai mare sau mai mică la valorile politice, eco- 
nomice şi sociale ale noului sistem, nu sunt egal acceptate de toţi 
membri societăţii. Acest lucru, aşa cum vom vedea, este perfect va- 
labil şi pentru cadrele militare. 

În general, există o diferenţă de percepţie a acestor schimbări în- 
tre diferite segmente ale populaţiei, în raport cu interesele lor indivi- 
duale sau de grup şi cu nivelul lor cultural. Vom constata, de exem- 
plu, o diferenţă potenţială în această privinţă între segmentele urbane 
şi cele rurale, între intelectuali şi sub-educaţi, între cei care se identi- 
fică numai cu interesul propriu şi cei care pot sacrifica acest interes 
în favoarea interesului general, între cei care speră să câştige material 
prin schimbare şi cei cărora le este teamă că vor pierde datorită ei, 
între cei care văd schimbarea ca posibilitate de a dobândi un statut 
social ridicat şi cei îngrijoraţi că îşi pot pierde poziţia înainte dobân- 
dită. Datorită acestor aspecte legate de percepţia diferită a schimbării, 
apare ceea ce în sociologia americană se numeşte „cultural lag”, ter- 

men utilizat pentru a descrie handicapul cultural al unor indivizi şi 
tensiunea socială generată de schimbările culturale. 

Devine lesne de înţeles că soluţionarea problemelor cu care se 
confruntă ţările în tranziție se leagă în bună măsură de schimbarea 
valorilor sociale, de ataşarea indivizilor şi grupurilor la valorile de- 
mocraţiei. Desigur că acest fenomen se reverberează cu aspecte spe- 
cifice şi asupra instituţiei militare. În acest sens, sociologul militar 
spaniol Prudencio Garcia (apud C. Sinescu, 1992) arată că faţă de 
procesul schimbărilor impuse de tranziţia spre democraţie, membri 
instituţiei militare adoptă trei atitudini diferite: există o grupare mili- 
tară ce se opune schimbărilor democratice şi care ar dori să se menţi- 
nă situaţia din timpul regimului politic dictatorial sau totalitar, con- 
vinsă fiind că aceasta ar fi benefic pentru ţară, dar, adăugăm noi, şi 
pentru ei înşişi, o altă grupare, sensibilă la procesul de schimbare şi 
legată mental de acele sectoare civile angajate în realizarea scopuri- 
lor democratice şi care acceptă din convingere valorile democraţiei şi 
este gata să sprijine consolidarea acesteia; o a treia atitudine cores- 
punde grupării celei mai largi, care rămâne în expectativă, fiind gata 
să se alăture celei care va predomina în final. 

Considerăm că procesele fundamentale ale perioadei de tranziţie 
în instituția militară sunt democratizarea şi profesionalizarea arma- 
tei. Amândouă sunt procese pe termen lung, care presupun debarasa- 
rea de servituţile mentale şi comportamentale ale sistemului totalitar 
şi evoluţia către o armată cu funcţii noi în societate şi în relațiile in- 
ternaţionale. Noile ei caracteristici trebuie să fie reflectate în schim- 
bările semnificative în raporturile cu societatea, în calitatea diferită a 
relaţiilor interne din armată, în profesionalism şi calități morale ridi- 
cate, precum şi în realizarea echidistanţei politice. În acest fel, armata 
unui stat suveran care este o democraţie pluralistă se poate diferenția 
semnificativ de predecesoarea ei. 


2. Armata în statul democratic constituţional 


Fos! armate sunt ele însele o reflectare a sistemelor politice 
şi a societăților de care aparțin. In unele țări occidentale, după 
cum arată un înalt responsabil NATO, 

armata este considerată un element distinct, cu propriul său corp şi 
propriile sale tradiţii şi deseori se bucură de un statut şi popularitate 
considerabile. În alte țări NATO se face un efort deliberat pentru a 
înlătura cât mai multe diferenţe între soldat şi cetăţeanul obişnuit şi 
uneori cariera militară nu se bucură în mod necesar de cea mai înaltă 
consideraţie. (John K. Dangerfield, 1993) 


Deducem că misiunea şi integrarea forţelor armate în societate şi 
stat vor varia întotdeauna, chiar şi în sistemele democratice. Ambele 
aspecte depind de istoria naţională, de structuri şi tradiţii, de nivelul 
de cunoştinţe şi educaţie din societate, de realizările economiei, de 
relaţiile dintre ţări, precum şi de alți factori. Dar indiferent care sunt 
condiţiile generale, compatibilitatea dintre un regim constituţional 
bazat pe domnia legii şi rolul forţelor armate trebuie să se bazeze pe 
următorii factori esenţiali: 

> Caracterul statului, tradiţiile şi aspiraţiile sale democratice. 

> Gradul de integrare al armatei în democraţia parlamentară. 

> Imaginea despre sine a armatei şi viziunea societăţii despre 
armată. 

> Rolurile forţelor armate şi măsura în care acestea sunt larg ac- 
ceptate şi contribuie la întărirea democraţiei. 

> Caracterul proceselor de luare a deciziilor şi relaţiile dintre 
autorităţile militare şi civile. 

> Caracterul principiilor de comandă şi control din armată. 

Aceşti factori, la rândul lor, determină rolul şi misiunile militari- 
lor în societăţile democratice. 

În timp de pace, militarii se instruiesc, contribuie la misiuni de 
menţinerea păcii sau pot să fie angajaţi în ajutorul populaţiei civile 
pentru combaterea calamităţilor naturale sau să intervină când se 
produc accidente grave. Prin aceasta se creează sentimentul solidari- 
tății dintre armată şi populaţie, se cultivă încrederea în forţele armate. 
În principiu, angajarea forţelor armate în viaţa internă a unei țări de- 
mocratice se face în condiţii precis stipulate în constituţie şi legi. Din 
acest punct de vedere, prevederile constituționale diferă de la ţară la 
ţară, dar oricum această problemă rămâne extrem de sensibilă şi poa- 
te avea consecinţe asupra gradului de integrare a forţelor armate în 
societatea democratică. 

În situaţii de criză, armata reprezintă un consilier, dar şi un in- 


128 Militarii şi politica. O sociologie politică a corpului ofițerilor 


strument al politicienilor pentru gestionarea crizei, pentru prevenirea 
escaladării şi transformării crizei în război. Dar în eventualitatea că 
ţara ar fi atacată, militarii trebuie să-şi apere poporul cu curaj, vitejie 
şi devotament până la sacrificiu. 

Într-un stat democratic constituţional armata este componentă a exe- 
cutivului şi se află sub controlul parlamentului. În acest sens se pre- 
cizează în Constituţia României (1991, art. 117, al. 1) că 


Armata este subordonată exclusiv voinţei poporului pentru garanta- 
rea suveranităţii, independenţei şi unităţii statului, a integrităţii teri- 
toriale a ţării şi a democraţiei constituţionale. 


Prin legi organice, parlamentul stabileşte structura sistemului na- 
tional de apărare, organizarea armatei, pregătirea populaţiei pentru 
apărare, precum şi statutul cadrelor militare. Din reglementarea statu- 
tului constituţional al armatei noastre rezultă că nici un organ repre- 
zentativ nu poate pretinde armatei decât acţiuni care să reprezinte 
garanţii pentru suveranitatea, independenţa şi unitatea statului, pentru 
integritatea teritorială a ţării ori pentru democraţia constituțională. 
Acest lucru face ca instituţia militară să nu depindă de jocul partide- 
lor politice, de culoarea politică a puterii executive, interzicând deci 
implicarea armatei în viaţa politică. Putem deci spune că militarul de 
profesie are cadrul necesar să îşi desfăşoare întreaga activitate în 
concordanţă cu legile ţării, cu cerinţele societăţii în ansamblul său, 
societate pe care trebuie să o servească ca militar şi să participe la 
viaţa ei ca cetățean cu aceleaşi drepturi şi libertăţi ca ale celorlalți 
membri ai comunităţii. 


3. Socializarea politică - calea integrării profesio- 
niştilor militari în societatea democratică 


senţa şi dimensiunile profesionalizării militare, atât la nivel 

micro-structural cât şi la nivel macro-structural sunt direcţio- 
nate de valorile şi aşteptările societăţii în care armata se dezvoltă. 
Datorită acestui lucru, este necesar ca armata să se edifice ca o insti- 
tuţie prin care nucleul valorilor societăţii pot fi transmise membrilor 
săi. Acest obiectiv se realizează printr-un proces adecvat al socializă- 
rii politice în contextul general al socializării profesionale. De fapt, 

scopul armatei, profesionalismul ei şi toate celelalte dimensiuni sem- 
nificative ale instituţiei militare nu pot fi studiate în mod real în afara 
contextului valorilor societăţii. Presupunerea că există un grad înalt 
al interpenetraţiei dintre armată şi societate, aşa cum o găsim în reali- 
tate în societăţile democratice moderne, se validează prin faptul că 
armata este sensibilă la valorile şi percepțiile societăţii. Mai precis 
formulat, scopul armatei trebuie să fie congruent cu valorile ce gu- 
vernează societatea şi, în acelaşi timp, să corespundă preceptelor pro- 
fesionale militare. În sinteză, societatea democratică acordă legitimi- 
tate armatei datorită faptului că aceasta integrează valorile democra- 
tiei în ideologia şi comportamentul ei profesional. 

Pentru aceasta, în primul rând corpul ofiţerilor trebuie să cunoas- 
că locul şi rolul armatei într-o societate cu sistem politic democratic, 
lucru ce impune ca premisă fundamentală ataşarea la ideea că institu- 
ţia militară este o parte a sistemului politic democratic şi - datorită 
acestui lucru - şi purtătoare a valorilor ce guvernează un asemenea 
sistem. Armata trebuie să înţeleagă regulile democraţiei, iar aceste 
reguli sunt obligatorii şi pentru cei ce guvernează instituţia militară. 
Pentru profesionistul militar, înţelegerea sistemului politic democra- 
tic, teoria şi valorile acestuia este esenţială dacă el vrea să-şi îndepli- 
nească rolul într-un mod eficient şi acceptabil pentru societatea de- 
mocratică în care trăieşte. Dar problema nu este uşoară, ci chiar difi- 
un sistem format pe ierarhie, ordine, autoritate şi unul bazat pe nego- 
cieri, compromis, pluralism, descentralizare, „libertate şi egalitate”. 
Dincolo de aceasta, cerinţele loialității față de profesie, care în cea 
militară sunt deosebit de puternice, sunt contracarate de dreptul con- 
stituţional la opinie şi critică, de libertatea individuală dintr-o socie- 
tate democratică. Cu alte cuvinte, este vorba de armonizarea cerințe- 
lor militare de eficienţă şi ordine cu drepturile individuale ale milita- 
rului. 

Soluţia la problemele arătate se găseşte în modelul soldatului- 
cetățean care formează pattern-ul integrării membrilor forţelor arma- 
te în societatea democratică şi prin care interrelaţia dintre pretenţiile 
comunităţii constituite ca stat şi cele ale societăţii este soluţionată. 
Mai exact, se elimină polaritatea dintre disciplina militară şi liberta- 
tea individuală . Prin aceasta, depăşim modelul tradiţional care pre- 

supune incompatibilitatea fundamentală a dreptului la libertate cu 
disciplina şi eficienţa militară. Inspirându-ne după portretul ideal al 
soldatului-cetăţean schițat de un teoretician militar (Dieter Klaus, 
1993, p. 70) prezentăm trăsăturile lui esenţiale numai în ceea ce pri- 
veşte termenul de cetăţean: 

e el participă la viaţa socială şi politică” a ţării sale; 

e cunoaşte şi respectă legile țării; 

e respectă primatul conducerii politice şi se supune controlului 
parlamentar; 

e consideră societatea din care face parte şi valorile sale drept 
demne de a fi apărate; 

e  seaflă în slujba poporului său şi nu al unui singur grup social 
sau partid; 

e nu are nevoie de un „inamic” pentru a-şi îndeplini misiunea, 
fiind gata să coopereze şi să menţină relațiile paşnice cu statele veci- 
ne şi cu militarii lor; în această privinţă el poate contribui considera- 
bil la integrarea Europei. 

Astfel conceput, modelul soldatului-cetățean are drept termen 
permanent de referinţă societatea. El trebuie să fie deopotrivă repre- 
zentantul statului şi al societăţii libere şi pluraliste. Modelul pune în 
evidenţă faptul că, pe de o parte, militarul trăieşte în cadrul societăţii 
faţă de care are nişte îndatoriri stipulate prin lege, iar pe de altă parte, 
că el este angajat în slujba ordinii legale din stat în aceeaşi măsură în 
care este angajat în îndeplinirea misiunii sale specifice. În spiritul 
dimensiunilor esenţiale ale modelului, multe state îşi consideră mili- 
tarii cetăţeni în uniformă sau soldaţi-cetăţeni. Acest model constituie 
şi opţiunea declarată a ţării noastre. 

Adesea profesionişti militari prezumă că o societate democratică 
eficientă este una „pacificată” în mod constant şi deci lipsită de ten- 
siuni interne. O asemenea concepţie o găsim în mod deosebit la ca- 
drele militare din armatele aflate în tranziţie, dar nu putem spune că 
ea nu este prezentă parţial şi la personalul militar din armatele occi- 


” Trebuie să facem diferenţierea între participarea la viaţa socială şi participarea la 
viaţa politică. Astfel, în câteva din ţările NATO personalul militar este încurajat să 
participe pe deplin ca cetăţeni la viaţa politică, în timp ce în altele această implicare 
nu poate depăşi actul votării. Țara noastră a ales această din urmă soluţie dată fiind 
şi tradiţia societăţii româneşti. 

dentale. Datorită acestui lucru, ofiţerii acordă o importanţă deosebită 
susţinerii ordinii politice, deoarece aceasta condiţionează dezvoltarea 
organismului militar. 

Aşa cum am văzut, ierarhia şi coeziunea caracterizează organiza- 
ţia militară şi de aceea ofiţerii gândesc că acestea sunt dezirabile şi în 
viaţa politică. Dar imperativul ierarhiei în armată nu permite expri- 
marea intereselor personale, aşa cum politica facilitează articularea 
intereselor individuale şi de grup. De asemenea, cum armata consti- 
tuie o organizaţie puternic coezivă, corpul ofiţerilor are tendinţa de a 
aproxima societatea ca un model al consensului. Însă mult mai des 
un sistem democratic arată tensiuni şi dezacorduri. Spre exemplu, 
dacă examinăm cu atenţie teoria democraţiei vom găsi un conflict 
constant între indivizi şi instituţii şi între autoritate şi libertate. Dacă 
cumva presupunem că astfel de conflicte trebuie să fie stăpânite prin 
legi şi ordine, atunci în mod sigur interpretăm greşit „dinamica” unui 
sistem democratic. 

Plecând de la aceste consideraţii, devine evidentă dificultatea pen- 
tru militari a transferării caracteristicilor societăţii democratice pen- 
tru înţelegerea propriului sistem. Din acest motiv, dilema dintre exi- 
genţele organizaționale şi profesionale, pe de o parte şi implementa- 
rea valorilor democraţiei în armată, pe de altă parte, se rezolvă prin 
realizarea unei capacității militare eficiente sub semnul valorilor so- 
cietăţii democratice. În plus, înţelegerea sistemelor politice democra- 
tice şi a valorilor pe care le produc şi reproduc ele, reprezintă un as- 
pect asigurător al exercitării controlului civil asupra instituţiei milita- 
re. Cunoaşterea mecanismelor şi valorilor democraţiei şi, în cadrul 
acestora, a rolului armatei, oferă o perspectivă raţională profesionis- 
tului militar pentru a percepe propriul rol atât în sistemul militar cât 
şi în societate. O asemenea înţelegere presupune supunerea membri- 
lor instituţiei militare, cu deosebire a viitorilor ofițeri, unui proces 
sistematic de socializare politică care depăşeşte studiul unui curs de 
ştiinţe sociale sau informaţiile dobândite prin canalele mass-mediei. 
La acest argument se mai adaugă încă unul pe care îl vom aborda în 
continuare. 

În contextul relaţiei dintre armată şi societate se manifestă o rela- 
ţie tensionată între autonomia individului şi loialitatea lui faţă de or- 
ganizația din care face parte. Cu alte cuvinte, există un conflict între 

etica individuală şi normele instituționale. Aşa cum am mai exempli- 
ficat şi în altă ocazie, individul când intră în armată are convingerea 
profundă că a ucide este un lucru rău, dar imperativul instituţional 
militar îl pregăteşte tocmai pentru aceasta. Conflictul moral este evi- 
dent. De fapt, prin toată istoria, acest conflict a fost o caracteristică a 
societăţii. În armată, ofiţerul este de multe ori confruntat cu probleme 
de conştiinţă, intrând în conflict cu supunerea faţă de imperativele 
instituţionale. Accentul profesional pus pe cerinţele integrităţii şi su- 
premaţiei obiectivelor instituţionale a produs un tip de comportament 
individual considerat normal, menit să reducă rezistența sau posibila 
manifestare a dezidenţei faţă de instituţia militară. În acest sens, loia- 
litatea şi supunerea instantanee sunt condiţii sine qua non ale institu- 
țiilor militare. 

Dar problemele conştiinţei şi posibilele acţiuni contrarii cerinţelor 
instituționale au devenit sensibile în armata contemporană. De aceea 
trebuie să existe o relaţie strânsă între valorile individuale, normele 
instituționale şi sistemul valorilor sociale. Adică, trebuie să existe o 
armonie între valorile sistemului democratic şi profesionalismul mili- 
tar - nu în mod necesar o armonie perfectă, dar cel puţin un consens 
în privinţa valorilor specifice societăţii democratice. Când concepții- 
le şi valorile caracteristice profesiei militare trec dincolo de valorile 
şi normele unei asemenea societăţi, armata îşi pierde credibilitatea şi 
legitimitatea. 

Dobândirea de către un ofiţer a capacităţilor intelectuale şi a abili- 
tăților conceptuale necesare pentru înţelegerea şi aprecierea corectă a 
preceptelor profesionale, în contextul relaţiilor dintre etica individua- 
lă, normativitatea instituţională şi valorile societăţii civile, este o 
problemă dificilă. Pentru a o soluţiona, profesionistul militar trebuie 
să posede cel puţin elemente de cunoştinţe filozofice, sociologice, 
politologice, de drept şi de alte ştiinţe sociale, alături de cele din do- 
meniul tacticii şi strategiei militare şi să fie capabil să aplice instru- 
mente de analiză social-politică la studiul mediului intern şi interna- 
tional, la acţiunile forţei militare şi a consecinţelor acesteia în plan 
politic. Pentru că, aşa cum am mai subliniat, aproape toate deciziile 
şi acţiunile militare pot avea consecinţe directe sau indirecte pentru 
societate în general şi sfera politicii în special. De aceea, profesionis- 
tul militar trebuie să fie capabil să gândească nu numai în termeni 

militari. Pentru că, la fel ca la cele mai multe profesiuni, şi cea mili- 
tară presupune o conştiinţă intelectuală a lumii din afara celei profe- 
sionale. 

Singura modalitate prin care cineva poate realiza această conştiin- 
tă intelectuală este de a dobândi o educaţie universitară care să îi ofe- 
re o varietate de idei, care este puţin probabil să poată fi întâlnite 
într-un mediu concentrat doar asupra profesiunii. De aceea, profesio- 
nistul militar care are o educaţie liberală este într-o excelentă, dacă 
nu în cea mai bună situaţie de a „gândi”. 

Aceasta nu înseamnă că educaţia universitară ar putea fi dobândi- 
tă numai prin sisteme educaţionale altele decât cele militare. O ase- 
menea educaţie se realizează astăzi în toate instituţiile de învăţământ 
superior militar din ţările democrate, cât şi în cele care se găsesc în 
tranziţie, deci inclusiv în învățământul militar românesc. Întemeierea 
raţională a acestui lucru rezidă în faptul că în sistemul educaţional 
universitar accentul cade pe conceptualizare, ceea ce corespunde ne- 
cesităţilor reclamate de profesia militară modernă. 

Din punctul nostru de vedere, educaţia universitară este forma 
esenţială a socializării profesionale militare a viitorilor ofiţeri, în care 
componenta socializării politice trebuie să joace un rol semnificativ. 
Orizontul intelectual, perspectivele conceptuale şi dimensiunile in- 
terdisciplinare sunt părţi fundamentale ale acestei educaţii, reprezintă 
componente deosebit de importante ale formării ofițerului modern. 
Educaţia înaltă asigură fondul necesar pentru cunoaşterea mediului 
politic intern şi internaţional şi pregăteşte profesionistul militar să 
înţeleagă natura şi limitele politicii în general şi a celei militare în 
special. 

O asemenea educaţie asigură cel mai bun mediu pentru a realiza 
empatia intelectuală între elita civilă şi cea militară, generând o zonă 
întinsă de dialog fertil datorită în primul rând structurilor de gândire 
asemănătoare. Şi nu în ultimul rând, dacă este bine articulată institu- 
tional, atât în formă cât şi în conţinut, educaţia universitară întemeia- 
ză înţelegerea dimensiunilor profesiei şi profesionalismului militar în 
legătură indestructibilă cu valorile şi principiile societăţii democrati- 
ce. În acest sens, procesul socializării politice a membrilor instituţiei 
militare joacă un rol major, deoarece 


din perspectiva societăţii, socializarea politică este mijlocul prin care 

este menţinută sau schimbată cultura politică...Se consideră că soci- 
ali-zarea politică reprezintă un determinant-cheie al comportamentu- 
lui politic al oamenilor. (Jack C. Plano, Robert E. Riggs, Helenan S. 
Robin, 1993, p.141). 


Problema schimbării culturii politice şi a socializării politice co- 
respunzătoare unui sistem politic democratic este de mare actualitate 
pentru societatea românească în toate segmentele ei, inclusiv cel mi- 
litar, deoarece, aşa cum arată Andrei Marga (1995, p. 12-13) 


nu e suficient să proclami principii ale societăţii liberale într-o socie- 
tate pentru a avea şi valori liberale. Mai este nevoie de o cultură, in- 
clusiv politică şi mai profund, de oameni motivaţi pentru o conduită 
liberală şi raţional călăuzitoare. 


Capitolul 5 


INVESTIGAREA SOCIALIZĂRII POLI- 
TICE A STUDENŢILOR MILTARI 


porem noastră s-a desfăşurat direcționată de următorul obi- 
ectiv: identificarea concepțiilor, valorilor, atitudinilor şi com- 
portamentelor politice dobândite de studenții militari în procesul 
socializării profesionale care se desfăşoară în învățământul militar. 
El a fost fixat plecând de la curriculum universitar militar care stabi- 
leşte că una dintre finalităţile importante ale socializării profesionale 
pentru viitorii profesionişti militari este realizarea competenţei de 
ofițer-cetățean. În acest sens, procesul socializării profesionale, ca 
variabilă independentă, include şi socializarea politică. Am dorit să 
investigăm gradul acestei socializări şi opţiunile politice ale viitori- 
lor ofițeri. 

Populaţia cercetată au constituit-o studenţii Academiilor Categori- 
ilor de Forțe Armate, din care printr-o eşantionare multistadială am 
ajuns la un eşantion de 297 de subiecţi. Metoda folosită a fost anche- 
ta, iar tehnica întrebuințată ancheta indirectă. Ca instrument al cerce- 
tării am utilizat chestionarul sociologic. 

Etapele cercetării au fost următoarele: 

1. Pregătirea cercetării: 01.07. - 07.10. 1996 

2. Culegerea informaţiilor: 08. 10. - 09.10.1996 

3. Prelucrarea informaţiilor, elaborarea lucrării: 10. 10. 1996- 
14. 01. 1997 

1. Precizarea şi operaţionalizarea conceptelor 


in demersul teoretic făcut şi care a condus la alegerea temei 

de cercetare se deduce că investigația noastră se sprijină pe 
două concepte fundamentale: cultura politică şi socializarea politică. 
Le vom defini pe rând, după care vom realiza legătura dintre univer- 
sul nostru teoretic cu realitatea concretă prin operaționalizarea lor. 

Cultura politică cuprinde concepțiile, sentimentele şi orientările 
evaluative, precum şi ansamblul modelelor de comportament însuşite 
şi transmise social ce caracterizează sistemul politic al unei socie- 
tăţi. În manifestările ei, cultura politică influenţează profund opiniile 
individului în cadrul comunităţii sale, arată semnificaţia îndatoririlor 
lui în calitate de cetăţean şi totodată îi dă posibilitatea să înţeleagă 
trecutul, prezentul şi viitorul naţiunii sale. La rândul ei, socializarea 
politică desemnează procesul prin care concepțiile, valorile şi atitu- 
dinile politice sunt dobândite de individ, grupul social şi societate. 
Prin socializarea politică indivizii învaţă trăsăturile sistemului politic 
şi conţinutul culturii politice în care ei sunt integrați. Ei dobândesc 
valori şi convingeri, îşi formează atitudini caracteristice faţă de poli- 
tică. 

Socializarea politică parcurge mai multe etape, în fiecare din ele 
agenții socializării sunt diferiți sau au ponderi diferite. Astfel, în anii 
tinereții, instituția de învățământ în care se realizează socializarea 
profesională are rolul cel mai important. În acest sens, considerăm că 
instituțiile militare de învățământ superior care formează viitorii ofi- 
teri, reprezintă un factor determinant al socializării politice a acesto- 
ra. Aici studenții militari trebuie să-şi internalizeze principalele con- 
cepţii şi valori democratice şi să îşi formeze comportamente politice 
adecvate. Formarea atitudinilor şi comportamentelor specifice cultu- 
rii politice democratice a ofiţerilor contribuie la dezvoltarea unei in- 
stituţii militare stabile, bine integrată în sistemul politic democratic. 
Problema care se pune este de a discerne ce anume trebuie să însu- 
şească studentul militar din normele instituţionale şi ideologice ale 
democraţiei pentru ca să folosească în mod inteligent puterea socială 
de care va dispune ca ofiţer, pentru funcţionalitatea şi binele sistemu- 
lui politic în care trăieşte. 

Extrapolând şi adaptând la specificul corpului ofițerilor ceea ce 
teoreticenii democraţiei au evidenţiat ca fiind general pentru ansam- 
blul social al unei ţări democratice, putem spune că cultura politică a 
unui ofițer contribuie la edificarea şi consolidarea democraţiei din 
societatea sa printr-un nivel înalt al informaţiei privind viaţa social- 
politică, printr-o participare cetăţenească activă la treburile civice şi 
printr-un înalt simţ al responsabilităţi, atunci când activitatea sa se 
suprapune cu cea politică, influențând decizia politică numai în do- 
meniul lui de competenţă dar, în cele din urmă, dând prioritate aces- 
teia în raport cu decizia militară. 

Pornind de la aceste trăsături esenţiale, pentru a cunoaşte nivelul 
culturii politice democratice a studentului militar şi a evalua atitudi- 
nile şi comportamentele specifice acesteia pe care le-a dobândit în 
procesul socializării la care a fost supus, am investigat sistematic 
următoarele dimensiuni rezultate din operaţionalizarea cadrului con- 
ceptual al investigaţiei noastre: 

1. Ce cunoştinţe deţine studentul militar despre sistemul politic 
în care trăieşte şi, în general, despre un sistem politic democratic. 
Care sunt căile prin care el dobândeşte aceste cunoştinţe şi care este 
gradul său de interes în acest sens. 

2. Cum se percepe studentul militar pe sine ca membru al siste- 
mului politic şi cum îşi exercită drepturile şi îndatoririle în sistem. În 
acest context, care sunt opţiunile sale politice. 

3. Care sunt opiniile studentului militar cu privire la structurile 
politice, economice şi militare şi politicile aplicate în legătură cu 
acestea. 

4. Ce cunoaşte studentul militar în legătură cu rolurile şi relațiile 
variate în care se găseşte instituția militară şi corpul ofiţerilor în sis- 
temul politic, dar şi în ansamblul societăţii. 

5. Cum evaluează studentul militar influența mediului academic 
militar în formarea culturii sale politice. 

Răspunsurile studentului militar la întrebările din chestionar care 
explorează dimensiunile de mai sus, ne-au oferit posibilitatea să con- 
turăm orientarea lui cognitivă, afectivă şi evaluativă faţă de sistemul 
politic şi de subsistemul militar. În acest fel am putut evalua cultura 
sa politică, gradul în care el se percepe ca actor politic şi implicit efi- 
cienţa procesului de socializare politică la care este supus. Acest lu- 

cru ne-a oferit de asemenea posibilitatea de a discerne factorii nemij- 
lociţi cât şi cei latenţi implicaţi în procesul socializării sale politice. 


2. Descrierea populaţiei investigate 


opulaţia investigată provine din Academia Trupelor de Uscat 

„Nicolae Bălcescu” din Sibiu, una din cele trei academii exis- 
tente în învăţământul militar românesc. Alegerea eşantionului din 
această academie a constituit de fapt şi primul stadiu al stratificării 
eşantionului. Al doilea stadiu al stratificării l-a reprezentat selectarea 
anilor de studii. Pentru a putea realiza o analiză comparată a finalită- 
ţii procesului de socializare politică a studenților militari am divizat 
universul de investigat în două grupe contigent formate din studenţii 
anilor 1 şi 4. În cadrul fiecărui an am ales aleator câte două companii 
de studenţi, formă organizatorică specific militară care cuprinde câte 
trei plutoane cu un grad ridicat de omogenitate. Astfel, la constituirea 
plutoanelor se urmăresc câteva criterii care realizează această omo- 
genitate, dintre acestea cele mai importante fiind performanţa în pro- 
cesul de învățământ (media la terminarea liceului şi cea de la exa- 
menul de admitere) şi distribuţia echilibrată a studenţilor care provin 
din liceele militare. 


Tabelul 5.1 Distribuţia eşantionului pe ani de studii 


Anul de studiu 


146 297 
% 


Sub-eşantionul studenţilor din anul 1 reprezintă 70,8% din totalul 
studenţilor din primul an de studiu, iar al studenţilor din anul 4 re- 
prezintă 66,6% din efectivul studenţilor din acest an de învățământ. 
Toate acestea ne-au oferit posibilitatea să utilizăm în cercetare meto- 
da transversală de colectare şi analiză a datelor, fructificând principa- 
lul ei avantaj şi anume faptul că evită schimbarea condițiilor, deoare- 
ce toate observaţiile se fac în acelaşi timp. 


Tabelul 5.2 Compoziţia eşantionului după vârstă 

Anul nr. sub- 142 151 
sui 


Oa | 94 | 48 | 06 | 06 | iv 


E SLAK Baia 
= 


PAT s [100 | 


Tai nr. —* 131 297 
iecți 


eșantion | % | 478 | 441 | 7 | 11 | 100 | 


Vârsta studenților de anul 1 este cuprinsă între 18 - 20 de ani 
(94%), iar a celor de anul 4 între 20 - 22 de ani (85%), dar în ambele 
cazuri există câteva procente în afara acestor clase. 

După mediul de rezidență al părinților distribuția studenților este 
prezentată în tabelul 5.3. 


Tabelul 5.3. Compoziţia eşantionului după mediul de rezidență 


Urban Rural Non- Total 
răspuns 


Anul 


1 
Anul | nr. subiecți | 100 | 46 | - | 146 | 
A | e | 685 | 35 | e | 100 | 
Total | nr. subiecţi | 204 | 90 | 3 | 297 
eşantion |% | 687 | 303 | 1 |10] 


După cum ştim, de principiu, statusul profesional al tatălui impu- 
ne un anumit standard cultural unei familii şi, în acest sens, am pre- 
văzut în chestionar o întrebare de identificare. Având în vedere me- 
diul specific investigat, am plasat ocupația militară în mod distinct 
pentru a surprinde ponderea fiilor de cadre militare şi a evidenția po- 
sibilele diferențe de concepții, atitudini şi comportament ale acestora 
față de ceilalți subiecți investigați. Tabel 5.4 ne arată distribuția stu- 
denților militari după ocupaţia tatălui. Remarcăm o pondere a fiilor 
de maiştrii şi tehnicieni cu 23%, de muncitori cu 21,8% şi de cadre 
militare cu 20,8%. 

Tabelul 5.4 Compoziţia eşantionului după ocupaţia tatălui 


Nr. Nr. 
subiecţi AE eei 


| Agricultor | 3 | 19 | 
iee or taro a es Pa 


Maistru, teh- 192 39 23 
nician 


| Fungon = | 8- | 52 6 A | | 5 


prof. etc. 
== Patron: a | | | 6 | i] 
| Alte ocupaţii | 13 | 9 | 22 | 15 | 35 | 14.7 |] 


| Nonrăspunsuri | 3 | 19 | - | - | 3 | 297 | 


În sfârşit, o ultimă întrebare de identificare a vizat profilul liceului 
absolvit. Această întrebare a fost adresată numai studenţilor de anul 
1, deoarece diferenţele între cei care au absolvit liceul militar şi cei 
care au urmat un liceu civil sunt observabile, în unele aspecte (adap- 
tare la mediul militar, unele concepţii despre instituţia militară şi o 
serie de comportamente specific militare) numai în primul an de stu- 
diu, după care se realizează omogenizarea specifică membrilor orga- 
nizaţiei militare. 

Această distribuţie a constituit o zonă de investigație comparată 
care, am presupus noi, poate evidenția parţial calitatea procesului de 
învățământ, cel puţin în ceea ce priveşte disciplinele de ştiinţe sociale 
din cele două profiluri liceale din care provin studenţii militari şi im- 
plicit zestrea socializării lor politice. 


Tabelul 5. 5 Distribuţia studenţilor militari din anul 1 după profilul 
studiilor liceale 
Militar | Cvi | Total | 
| mr- subiecti | 99 | 52 | si |] 

3. Metoda şi tehnica de cercetare utilizată 


hestionarul s-a impus ca instrumentul metodologic cel mai 

adecvat pentru atingerea obiectivului propus în cadrul anche- 
tei sociologice pe care am întreprins-o. Aplicarea lui s-a realizat prin 
tehnica anchetei colective indirecte, întrucât reunirea tuturor subiecți- 
lor investigaţi, pe grupuri, în săli dinainte stabilite, s-a putut realiza 
uşor având în vedere condiţiile specifice unei instituţii militare. Ca- 
racterul omogen al grupurilor formale militare, despre care am vor- 
bit, a favorizat aplicarea procedeului bazat pe autocompletarea ches- 
tionarului, cât şi precizarea unitară a instrucțiunilor de completare, 
fără riscul de a avea un număr mare de erori. În general, acţiunea de 
completare a chestionarelor nu a ridicat probleme, timpul de realizare 
a acestei operaţiuni a fost între 30 şi 40 de minute. 

Întrebările înserate în chestionar au fost formulate şi grupate, în 
principal, în funcţie de dimensiunile şi indicatorii concepţiilor, atitu- 
dinilor şi comportamentelor politice precizaţi în faza de operaţionali- 
zarea conceptuală. 

Chestionarul a cuprins 40 de întrebări (anexa). Întrebarea intro- 
ductivă, de contact, a cerut subiecţilor opinia despre necesitatea do- 
bândirii de către studenţii militari a culturii politice. Urmează 4 în- 
trebări factuale care investighează preocuparea acestora de a se in- 
forma despre problemele social-politice prin mass-media. Am urmă- 
rit aici să stabilim către ce fel de ziare şi reviste se îndreaptă interesul 
studenţilor pentru dobândirea informaţiilor politice curente. Un set 
de alte 4 întrebări factuale vizează evaluarea gradului de interes al 
studenţilor militari pentru studiul lucrărilor social-politice şi, în acest 
sens, calitatea relaţiei lor atât cu biblioteca academiei în care se pre- 
gătesc, cât şi cu bibliotecile publice. Considerând rezultatele obţinute 
de studenții militari la disciplinele de ştiinţe sociale un indicator 
semnificativ privind cunoştinţele social-politice dobândite în proce- 
sul socializării la care sunt supuşi, am cerut subiecţilor să precizeze 
media obţinută la aceste discipline în anul trecut de învățământ la 
tezele, colocviile şi examenele pe care le-au susținut. Pentru a evalua 
riguros nivelul acestor cunoştinţe, am introdus în chestionar 6 între- 
bări deschise care, în fapt, reprezintă un test docimologic care cerea 
subiecţilor să răspundă la o serie de probleme esenţiale care înteme- 

iază cultura politică democratică. Aceste probleme au vizat: modul 
de dobândire a legitimităţii de către puterea politică într-un regim 
democratic; separarea puterilor în stat; trăsăturile definitorii ale sis- 
temului politic democratic; tipul de regim politic din ţara noastră pâ- 
nă în decembrie 1989; caracteristicile puterii politice în democraţie; 
echidistanţa politică a instituţiei militare şi apolitismul cadrelor mili- 
tare. Am considerat cunoştinţele vizate de aceste întrebări ca fiind 
elemente teoretice fundamentale pentru realizarea competenţei de 
ofițer-cetăţean. 

Întrebările 17 la 25 au urmărit stabilirea opţiunilor politice şi ide- 
ologice ale viitorilor ofiţeri. Ele au fost urmate de două seturi de în- 
trebări complexe (întrebările 26 şi 27) care au reprezentat indicatorii 
orientării studenţilor militari către sistemul social-politic democratic, 
economia de piaţă, locul şi rolul instituţiei militare într-o societate 
democratică. Dată fiind actualitatea problemei, am introdus în ches- 
tionar o întrebare cu trei grupe de itemi (întrebarea 28) care să eva- 
lueze atitudinea studenţilor militari faţă de naționalism. Analiza răs- 
punsurilor la întrebările 26 la 28 s-a făcut folosind indicele opiniei 
majoritare propus de sociologul german R. Hofstătter. 

Întrebarea 29 cerea răspunsul la o situaţie ipotetică prin care am 
urmărit să surprindem modul de percepere de către studenţii militari 
a manifestării legalităţii în ţara noastră, deci al concretizării unui 
principiu fundamental al statului de drept. Întrebarea următoare in- 
vestighează atitudinea studenţilor militari faţă de două probleme ma- 
jore: intrarea ţării noastre în structurile NATO şi controlul civil al 
instituţiei militare. 

Întrebarea 31 solicită subiecţii să evalueze măsura în care ofiţerii 
armatei române se bucură de putere şi prestigiu social. Aici am re- 
curs la precodificarea răspunsurilor după cum urmează: 

e pentru răspunsul „într-o foarte mare măsură” - 10 puncte 

e pentru răspunsul „într-o mare măsură” - 8 puncte 

e pentru răspunsul „într-o oarecare măsură” - 6 puncte 

e pentru răspunsul „într-o mică măsură” - 4 puncte 

e pentru răspunsul „într-o foarte mică măsură” - 2 puncte 

Calculând apoi media aritmetică ponderată, am obținut o valoare 
medie pentru fiecare indicator în parte, reprezentând, în general, ati- 
tudinea subiecţilor față de problemele puse în discuţie. 

Întrebările 32 la 35 cer studenţilor să opineze asupra modului în 
care instituţia de învăţământ militar în care ei se formează reprezintă 
un mediu favorabil de dobândire a culturii politice necesare unui vii- 
tor ofiţer. În sfârşit, ultimele 5 întrebări sunt factuale, servind la iden- 
tificarea respondenţilor şi clasificarea lor. 

Datele obţinute în urma aplicării chestionarului au fost prelucrate 
pe calculator, iar inerentele erori apărute, mai ales în faza de transpu- 
nere a informaţiei de pe chestionare în instrumentele de prelucrare, 
au fost descoperite oportun şi înlăturate. Bineînţeles că înainte de a 
declanşa operaţiunea de prelucrare a datelor am efectuat o verificare 
atentă a completitudinii şi exactităţii datelor înscrise în chestionarele 
completate de studenţi. Considerăm că numărul chestionarelor care 
conţin lacune a fost nesemnificativ, dar în schimb la unele întrebări 
au existat un număr destul de mare de non-răspunsuri. Totuşi putem 
afirma că subiecţii au fost cooperanţi în realizarea anchetei. 


4. Analiza şi prelucrarea datelor rezultate din 
chestionarul sociologic 


peraţiunea de analiză, prelucrare a datelor şi interpretare a 

informaţiilor obţinute în urma aplicării chestionarului a fost 
realizată din perspectiva obiectivului propus şi al dimensiunilor, in- 
dicatorilor şi indicilor delimitaţi ca fiind specifici cadrului conceptual 
al cercetării noastre. 

Codificarea am realizat-o prin atribuirea unei litere fiecărei cate- 
gorii de informaţii prin care am putut repartiza răspunsurile în mai 
multe clase. Operația de codificare ne-a permis totalizarea frecvenţei 
de apariţie a codurilor sub forma tabelelor. Întreaga operaţiune de 
tabulare şi de prelucrare a datelor am realizat-o pe calculator. 

La întrebarea 1 s-a cerut subiecţilor opinia despre nevoia de cultu- 
ră politică a studentului militar. Tabelul 5.6 arată cum s-au distribuit 
răspunsurile. 


Tabelul 5.6 Distribuţia răspunsurilor la întrebarea dacă este bine ca 
un student militar să aibă cultură politică 
Da Nu Nu ştiu Total 

Într-un fel, opţiunea decisivă a studenţilor militari în favoarea 
ideii de cultură politică era de aşteptat, dar aşa cum vom vedea în 
final, răspunsul rămâne parţial un deziderat, o intuiţie sau poate mai 
de grabă reacţia psihologică la noblețea noţiunii de cultură, chiar da- 
că este vorba de cea politică. 

După întrebarea de contact urmează o serie de 8 întrebări ce în- 
cearcă să evalueze interesul studenţilor pentru dobândirea de cunoş- 
tinţe curente despre sistemul politic în care trăiesc şi, în general, des- 
pre sistemul politic democratic folosind mass-media şi bibliotecile pe 
care le au la dispoziţie. Întrebarea 2 investighează cât de des studenţii 
militari vizionează sau audiază emisiuni pe teme social-politice. Ta- 
belul 5.7 pune în evidenţă gradul mult mai mare de interes al studen- 
ților din anul 4 faţă de cei din anul 1 pentru urmărirea unor emisiuni 
pe teme social-politice. 

Tabelul 5.7 Distribuţia eşantionului după timpul când au vizionat 


sau audiat ultima oară o emisiune pe teme social-politice 
Cu 15-30 de Cu mai 
zile în urmă mult de 30 
de zile în 


1i 


Dacă ne raportăm la faptul că chestionarul a fost aplicat în 8 şi 9 

octombrie 1996, adică la mai puţin de o lună înainte de alegerile par- 
lamentare şi prezidenţiale, atunci nivelul scăzut al interesului pentru 
informare despre treburile social-politice ale ţării manifestat de cei 
mai tineri studenţi militari arată că aceştia nu au formate asemenea 
deprinderi. Putem considera că una din cauzele acestei situaţii rezidă 
în faptul că în anii de liceu, fie el militar, fie civil, tinerilor nu li se 
face educaţie în acest sens. 

Întrebările 3 la 5 urmăresc să constate preocuparea studenţilor de 
a citi presa şi către ce ziare şi reviste se îndreaptă interesul acestora. 
În acest sens, întrebarea 3 a cerut studenţilor să precizeze cât de des 
se informează despre evenimentele social-politice prin intermediul 
presei. Situaţia se prezintă aşa cum arată tabelul 5.8. Din acesta con- 
statăm că jumătate din studenţi (49,8%) cititul presei este o activitate 
întâmplătoare. Observăm un plus de interes pentru această activitate 
a studenţilor anului 4 față de cei de anul 1, pe care însă o conside- 
răm nesemnificativă pentru a contribui la clădirea competenţei de- 
mocrate care este 


în mod strâns legată de deținerea de informaţie caldă cu privire la 
procesele şi problemele controversate ale politicii. (G. Almod, S. 
Verba, 1996, p. 85) 


Tabelul 5.8. Distribuţia eşantionului după preocuparea de a citi presa 


Zilni Săptămâ- Întâm- | Nu mă preo- Non- Total 
-că nală plă- cupă răspunsuri 
toare 
Anul | nr.sub- | 14 38 81 17 1 151 
iecți 


| m [93 | 252 | 536 | 113 | 06 | 100 


1ecţi 
s [06 = 39 | 459| 48 | [100 
1ecţi 


Putem spune că preocuparea zilnică pentru cititul presei se găseş- 
te la cote scăzute (9,4%), iar absenţa completă a acesteia (8,1%) în- 
tăreşte afirmaţia noastră. Este posibil să constituie o explicaţie şi di- 
ficultatea de a procura oportun ziarele datorită specificului vieţii mi- 

litare. 

Întrebarea 4 investighează care sunt ziarele spre care se îndreaptă 
preferințele studenților militari. Li s-a cerut subiecților să indice titlul 
a trei ziare pe care le citesc, cu posibilitatea de a adăuga şi altele. 
Când încercăm să tragem câteva concluzii din tabelul care prezintă 
preferințele studenților în acest sens, trebuie să ținem cont de faptul 
că o serie de cotidiane şi săptămânale, la fel ca şi câteva reviste, se 
primesc în mod gratuit de către aceştia. Dintre cotidiane, Evenimen- 
tul Zilei se situează în topul preferințelor studenților militari cu 
52,6%, iar dintre săptămânale cel mai citit este Observatorul Mili- 
tar cu 22,2%, urmat de Academia Caţavencu cu 16,5%. Tot la săp- 
tămânale, România Mare este citită de 12,5% dintre studenţi. Re- 
marcăm că o parte din ziarele primite gratuit de studenții militari nu 
reprezintă de loc o tentaţie pentru aceştia, scorul înregistrat de Vocea 
României (1,7%) şi Curierul Naţional (3,7%) arată concludent lip- 
sa de interes a studenţilor pentru aceste publicaţii. 


Tabelul 5.9 Distribuţia preferințelor studenţilor militari pentru ziare 
şi săptămânale 


mânalul venţe t nalul enţe 
Zilei 


vV 
3 


Vocea România 


România Li- 39 13, 
beră 


3 
Curierul Naţional | 11 | 

12 
1, 
3, 


e 
7 

11 

Tineretul Li- 22 7,4 Observatorul Mi- 

ber litar 
| Ziua | 26 | 86 | Ziarelocale | 17 | 
9 


Academia 4 16,5 
Cațavencu 


Pentru a cunoaşte revistele spre care se îndreaptă preferințele stu- 

denţilor militari, am pus întrebarea 5 care le cerea să indice 3 sau mai 
multe titluri. Cu 39,7% revista Viaţa Militară este cea mai citită de 
către studenţi. Urmează revistele de ştiinţă şi tehnică, prioritate având 
cele care se ocupă de lumea calculatoarelor. Analizând distribuţia 
acestor preferinţe pe ani de învățământ, putem remarca că pe un nu- 
măr de studenţi din anul terminal îi preocupă lectura revistelor ştiinți- 
fice cu caracter militar, precum şi Revista de Psihologie şi Magazi- 
nul Istoric, dar ţinând cont că toate acestea sunt gratuități, numărul 
acestor studenţi este destul de mic. 

Trebuie să spunem că dintre studenţii de anul 1 din care, aşa cum 
am mai spus, o bună parte provin din liceele militare, nici unul nu a 
indicat că citeşte revistele cu caracter ştiinţific pe care le primesc gra- 
tuit. În schimb, de două ori mai mulţi studenţii de anul 1 decât de 
anul 4 citesc revistele de muzică modernă (Bravo, Popcorn), de di- 
vertisment (Salut, Preţul Succesului etc.), de cinema şi cele destina- 
te automobilismului. De asemenea, investigația acestei probleme a 
arătat că 55 de studenţi din care 36 sunt de anul 1, citesc reviste de 
senzaţie ca Infractorul, Dracula, Sex 2000, Playboy etc., după cum 
alţi 21 citesc reviste ce tratează fenomenele paranormale. Evident că 
vârsta cititorilor este o explicaţie plauzibilă a acestor opţiuni. În sfâr- 
şit, se remarcă faptul că 17 studenţi de anul 4 sunt preocupaţi de pro- 
blemele economice indicând titluri ca Lumea Afacerilor, Capitalul 
etc. 


Tabelul 5.10 Distribuţia preferințelor studenţilor militari pentru re- 
viste 


venţe cente venţe 
divertisment 
Modern 


de Uscat 
politice 
Psihologie 

Reviste de ştiinţă 85 28,6 Istorice 6 2 
şi tehnică 


că 


1 18.6 


Seria de întrebări analizate mai sus au urmărit şi, în bună măsură 
au reuşit, să arate pattern-urile „cunoaşterii politice de tip de output” 
caracteristice studenţilor militari. 


Urmărirea problemelor guvernamentale şi politice, precum şi acorda- 
rea de atenţie politicii sunt într-adevăr angajamente civice limitate, 
însă fără ele nu ar exista cultură civică. Ele reprezintă componenta 
cognitivă a orientării civice. (G. Almond, S. Verba, 1996, p. 80). 


Subliniem că această componentă este indispensabilă pentru rea- 
lizarea competenţei de ofițer-cetățean. 

Am considerat că un indicator al modului de dobândire a cunoş- 
tințelor social-politice de către un student îl constituie relația acestuia 
cu biblioteca, adică dacă frecventează o bibliotecă publică în afară de 
cea din incinta Academiei, câte cărți cu tematică social-politică a îm- 
prumutat de la bibliotecă. În acest scop, întrebarea 6 le-a cerut sub- 
iecților să precizeze dacă au permis de cititor la o bibliotecă publică. 
Tabelul 5.11 arată distribuția răspunsurilor la această întrebare. Pro- 
centul de 38% dintre studenți care frecventează o bibliotecă publică 
este modest, cu atât mai mult pentru studenții din anul 4 care nici 
măcar nu depăşesc media eşantionului. Având la dispoziție celebra 
bibliotecă ASTRA şi biblioteca Universității Lucian Blaga, precum 
şi biblioteca americană, britanică şi franceză, studenții din anul ter- 
cei care afirmă că au permis de cititor, 54 de studenți din anul 1 şi 53 
din anul 4 precizează, aşa cum li se cere prin întrebarea următoare, şi 
la care bibliotecă publică. Cu alte cuvine, procentul celor care frec- 
ventează o bibliotecă este încă mai scăzut. 


Tabelul 5.11 Distribuţia eşantionului după posesia permisului de citi- 
tor la o bibliotecă publică 


Nu Non- Total 
răspuns 

Anul nr. sub- 
iecţi 


| 391 | ou | o | 1% | 


ai nr. sub- 54 87 5 146 
=E 


EST E — AE 100 


Tatal nr. ——— 113 179 5 297 
ayi 


eşantion |  % | 38 | 63 | 17 | 10 | 


În ceea ce priveşte numărul de cărți cu tematică social-politică pe 
care studenții le-au împrumutat de la bibliotecă, situația este cea din 
tabelul 5. 12. Cifrele evidențiază procentul mare al studenților care 
nu au împrumutat nici o carte, 70,9% din anul 1 şi 44,5% din anul 4, 
iar pe totalul eşantion 57,8%. Situaţia este în legătură firească cu ace- 
lea de la întrebările anterioare referitoare la relaţia dintre studentul 
militar şi bibliotecă. 


Tabelul 5.12 Distribuţia eşantionului după numărul cărților cu tema- 
tică social-politică pe care le-au împrumutat de la bibliotecă în anul 
trecut de învăţământ 


1 -2 2 5 5 10 Nici Non- To- 
EEE 
zi carte s 
iecți 
1 


e Et II pc iat 


iecţi 
4 ste | 14s f as [21 [445 27 |100 
Total | nr. sub- 71 31 11 172 297 
EF 
on 


Invitaţi prin întrebarea 9 să menționeze autorul şi titlul a 3 cărți cu 
tematică social-politică pe care le au citit în anul trecut de învăță- 
mânt, pe total eşantion studenții militari au înregistrat un procent 

mic, indiferent dacă a fost vorba de 1, 2, sau 3 cărţi. În acest sens, 
tabelul 5.13 este sugestiv. Deoarece diferenţele între cei doi ani de 
studiu care formează eşantionul nostru sunt nesemnificative, prezen- 
tăm doar situația pe ansamblul eşantionului. 


Tabelul 5.13 Distribuţia eşantionului după numărul cărților cu tema- 
tică social-politică pe care le-au citit în anul trecut de învăţământ 


Răspuns l carte | 2 cărţi 3 cărţi Nicio | Total 
carte 


a E E e 
eşantion % 


Procentul atât de ridicat al studenților militari care nu au citit nici 
o carte social-politică într-un an de învățământ arată o stare de spirit 
şi, implicit, o atitudine către acest domeniu de cultură cât şi de for- 
mare civică care trebuie să îşi găsească o ameliorare grabnică. 

Am considerat că un indicator important al gradului de însuşire al 
culturii politice de către studenții militari îl reprezintă mediile obți- 
nute la disciplinele de ştiinţe sociale. 


Tabelul 5.14 Distribuţia eşantionului după media obținută la discipli- 
nele de ştiinţe sociale 


Sub | 7,00- | 8,00- | 9,00- | Non- Total 
7,00 8,00 8,99 10 răspuns 


k | 


eşantion 


Pentru aceasta întrebarea 10 a cerut subiecților să precizeze media 
obţinută în anul trecut de învățământ la tezele, colocviile şi examene- 
le pe care le-au susţinut la aceste disciplinele. Situaţia se prezintă ca 
în tabelul 5.14. 

Făcând graficul frecvenţei mediilor aşa cum arată figura 1, con- 
statăm că ea nu se înscrie într-o situaţie teoretică normală ilustrată 
de curba în formă de clopot a lui Gauss în care de obicei circa 25% 
din studenţi sunt slabi, tot atâta sunt foarte buni, iar 50% sunt stu- 

denţi mijlocii. (loan Jinga, 1983). 

Curba din grafic arată că 96% din studenţi sunt plasați în catego- 
ria buni şi foarte buni. Știința notării arată că explicaţia se găseşte în 
faptul că se practică de către cadrele didactice un sistem de notare 
indulgentă datorită căruia curba se deplasează spre dreapta (vezi, 
Muster, D. Hazgan, Aristide Popescu, 1969). În mod firesc un ase- 
menea sistem de notare nu poate avea influenţe benefice asupra actu- 
lui didactic şi a motivării studenţilor pentru însuşirea cunoştinţelor. 


Figura 1. Curba mediilor obţinute de studenţii 
militari la disciplinele de ştiinţe sociale 

Pentru a avea un termen de comparație şi a evalua riguros nivelul 
culturii politice al studenților militari am introdus în chestionar un 
test de cunoştinţe conceput să evalueze câteva elemente teoretice 
fundamentale pe care trebuie să le cunoască un viitor profesionist 
militar. Cu alte cuvinte, întrebările 11 la 16 reprezintă un test doci- 
mologic elaborat după regulile care îi sunt specifice dar având o sin- 

gură particularitate: grila de evaluare a fost întocmită după elemente- 
le de răspuns corecte găsite în 10% din chestionare (câte 5% din fie- 
care an de învățământ investigat). Metoda corespunde evaluării răs- 
punsurilor la întrebările deschise din chestionarul sociologic unde se 
aplică analiza de conţinut pentru clarificarea răspunsurilor, dar bine- 
înțeles că a trebuit să ne raportăm şi la elaborarea teoretică cores- 
punzătoare întrebării puse. Se deduce că evaluarea răspunsurilor s-a 
realizat numai după elementele corecte găsite în cele 10% din chesti- 
onare şi nu după imperativul unui răspuns teoretic complet. 

Grila de evaluare a fost construită în raport de conţinutul întrebă- 
rilor şi de importanţa acestora pentru atitudinea şi comportamentul 
politic al unui ofiţer. Deşi grila stabilită a fost generoasă, în sensul că 
la nivelul învățământului superior docimologia stabileşte o perfor- 
manţă minimă (nota 5) de 60 la 70 de procente din performanţa ma- 
ximă (nota 10) faţă de cele 44,4% pentru nota 5 cu care am lucrat, 
rezultatele obţinute de studenţii militari au fost surprinzător de slabe. 


0 24 6 8 10 12 14 1618 


1 23 4 5 6 7 9 10 


za 


Performanţa maximă = 100% 
Performanţa minimă = 44,4% 


Majoritatea subiecţilor au obţinut punctele acordate la întrebarea 
11 (modul de obţinere a legitimității puterii politice într-un regim 
democratic) şi la întrebarea 14 (care a fost regimul politic din ţara 
noastră până în decembrie 1989). Parţial s-au dat răspunsuri corecte 
la întrebarea 12 despre separaţia puterilor în stat şi 13 despre trăsă- 
turile care definesc un sistem politic democratic, cu menţiunea că la 
aceasta din urmă doar câţiva studenţi au indicat mai mult de două 
trăsături caracteristice acestui sistem. Foarte puţini studenţi au răs- 
puns la întrebarea 15 care cerea să explice, pe baza interpretării unui 

text accesibil, caracteristicile puterii politice în democraţie. De ase- 
menea, foarte mulţi studenţi, inclusiv din anul 4, nu au dat răspunsu- 
rile corecte la cele două probleme ale întrebării 16, echidistanţa poli- 
tică a instituţiei militare şi apolitismul cadrelor militare. Aceste ulti- 
me două întrebări au avut şi punctajul cel mai mare, întrebarea 15 cu 
8 puncte (câte două pentru fiecare din cele patru probleme), pentru 
relativa ei dificultate a fost considerată întrebare de ierarhizare, iar 
întrebarea 16 având prevăzute 4 puncte (câte două pentru fiecare 
problemă în parte) datorită importanţei pe care o reprezintă pentru 
formarea concepţiei şi comportamentului democratic al unui cadru 
militar. 

Media generală a testului docimologic este de 3,51, iar pe ani de 
studiu situaţia se prezintă astfel: anul 1 media 3,28 şi anul 4 media 
3,74. La astfel de medii diferenţa dintre cei doi ani de învățământ nu 
mai este relevantă. În aceiaşi termeni considerăm şi diferenţele între 
mediile obţinute la test de studenţii anului 1 proveniţi din liceele mi- 
litare, 3,54 şi de cei din liceele civile, 2,81. Dacă facem un calcul 
aproximativ pe care ni-l permite tabelul 5.14 cu distribuţia eşantionu- 
lui după mediile obţinute la disciplinele de ştiinţe sociale, ajungem la 
o medie pe eşantion de peste 8,00. Comparând mediile generale de la 
testul docimologic cu media rezultată din calculul nostru, constatăm 
că ne găsim în faţa unei discrepanțe totale. Menţionăm că aceste me- 
dii concordă doar cu cele obţinute la primul examenul de admitere în 
academiile militare care s-a desfăşurat la Liceul Militar „Ştefan cel 
Mare” din Câmpulung-Moldovenesc în vara anului 1995. Atunci 
media generală obţinută de candidaţii care proveneau în exclusivitate 
din liceele militare a fost la psihologie undeva între 4,00 şi 5,00, iar 
la sociologie în jur de 3,50. 

Următoarea serie de întrebări a investigat pattern-uri ale partiza- 
natului politic caracteristice studenţilor militari. Am plecat de la con- 
statarea teoreticenilor politici că exprimarea acestui partizanat se află 
în armonie cu o democraţie funcțională. Acest lucru implică faptul de 
a te declara de partea cuiva, presupune să ai convingeri şi sentimente 
cu privire la cursul cel mai potrivit al politicii, cu alte cuvinte implică 
sentimentul politic exprimabil deschis, nu indiferența, dar nici ostili- 
tatea faţă de alte opţiuni. Prin urmare, partizanatul deschis şi moderat 
este esenţial pentru o democraţie stabilă şi exprimarea lui arată posi- 

bilitatea individului de a participa neîngrădit la deciziile electorale. 
In acest sens, întrebările 17 la 23 au vizat discernerea intenţiilor de 
vot ale studenţilor militari pentru alegerile din 3 noiembrie 1996. 

Am început acest lucru cu sondarea trăirilor pe care le încearcă 
aceştia în perspectiva exercitării dreptului de vot, deci latura afectivă 
ce caracterizează percepţia acestui fenomenului politic. Distribuţia 
răspunsurilor la întrebarea 17 este prezentată în tabelul următor. 


Tabelul 5.15 Distribuţia eşantionului după sentimentele pe care le 
încearcă cu privire la exercitarea dreptului de vot 


Satisfac- | Vot din | Nimic 
ție la vot | datorie | particu- 
Anul | nr. sub- 51 
iecți 
| 


Anul | nr. sub- 


Din tabel observăm că sentimentele sunt distribuite relativ echili- 
brat, diferenţele dintre cele trei alternative semnificative propuse (sa- 
tisfacţie, vot din datorie şi nu simt nimic particular) fiind de câteva 
procente. Interesant este faptul că studenţii anului 1 par a fi mai gla- 
ciali față de evenimentul pe care urmau să îl trăiască în premieră. 

La întrebarea 18 care viza intenţia de a exercita dreptul de vot la 
alegerile generale viitoare, răspunsurile s-au distribuit conform tabe- 
lului 5.16. 


Tabelul 5.16 Distribuţia eşantionului după intenţia de a-şi exercita 
dreptul de vot 
|| Da | Nu | Musu | Toa | 

Analizând tabelul putem afirma că avem de-a face cu o distribuţie 
relativ normală a intenţiei de comportament în legătură cu datoria 
civică de exercitare a dreptului la vot, dar cu un procent destul de 
ridicat pentru cei care nu ştiau acest lucru în momentul aplicării 
chestionarului. 

Într-o prelungire firească, întrebarea 19 a cerut subiecţilor să pre- 
cizeze către cine se îndreaptă opţiunea lor politică: o personalitate, 
un partid politic, o doctrină politică sau o combinaţie între acestea. 
Tabelul 5.17 ne arată modul de distribuţie în acest sens a opţiunilor 
studenţilor militari. 


Tabelul 5.17 Distribuţia opţiunilor politice ale subiecţilor 


Perso- Partid Persona- 

i i na- i litate, 

i ă litate şi partid, 
i ină doctrină 


nr. sub- 81 
eati -lor 


Remarcăm existența unei distribuții oarecum echilibrate între cri- 
teriile opțiunilor politice ale studenților militari, cu un accent în plus 
pe cele legate de o personalitate şi un partid politic. Remarcabilă este 
şi orientarea destul de mare a opţiunilor după o doctrină politică. 

La întrebarea 20, care cerea subiecților să spună dacă s-au decis 
pentru un anume partid sau alianţă de partide pentru viitoarele alegeri 
generale, 207 studenţi răspund afirmativ, 87 negativ iar 3 nu dau nici 
un răspuns. În continuare pentru cei care au răspuns afirmativ li s-a 
cerut să indice cu ce partid sau alianţă de partide ar fi înclinați să vo- 
teze. Răspunsul subiecţilor îl prezentăm în figura 2. Prin inspectarea 
diagramei care ilustrează intenţiile de vot pentru alegerile parlamen- 
tare, observăm mai întâi procentul mare al non-răspunsurilor, 35% 
din subiecţii investigaţi. Partidul de guvernământ este creditat cu 
numai 12% faţă de 26% pe care îl obţine CDR. De asemenea, se con- 
firmă ipoteza tentației membrilor organizaţiei militare pentru oferta 
naționalistă, prin aceea că împreună PRM şi 
PUNR obţin 16% din opţiuni. Procentul este dublul faţă de ce vor 

obţine aceste partide la alegerile legislative din 3 noiembrie 1996. 
Intrebarea 22 solicită subiecţii să precizeze dacă şi-au format o 


Figura 2. Distribuţia eşantionului la 
întrebarea cu ce partid sau alianţă de 
partide ar fi înclinați să voteze 


Non-răspuns 
35% 


opţiune cu privire la persoana viitorului preşedinte al României. Răs- 
punsurile studenţilor se distribuie astfel: 218 da, 70 nu iar 9 se în- 
scriu în categoria non-răspunsurilor. Pentru cei care au răspuns da, 
întrebarea următoare le cere să precizeze pe cine ar vota ca preşedin- 
te în ipoteza că duminica viitoare ar fi alegeri prezidenţiale. 

Graficul din figura 3 arată că opţiunile subiecţilor urmează trend- 
ul manifestat pentru intenţiile de vot la alegerile parlamentare. Emil 
Constantinescu - liderul CDR - pe primul loc şi Ion Iliescu - susţinut 
de PDSR - pe locul doi, deci reprezentanţii celor două formaţiuni 
politice clasate în această ordine şi la preferinţele exprimate pentru 
alegerile parlamentare. Ideea înclinaţiei naţionaliste este susținută de 
cele 15 procente obţinute împreună de Gheorghe Funar şi C.V. Tu- 
dor. Cu 34% se menţine procentul mare al non-răspunsurilor. 

Figura 3. Distributia esantionului la întrebarea 
pe cine ar vota ca presedinte al României 

Întrebarea 24 a fost formulată pentru a investiga opinia subiecţilor 
privind ideologia care ar trebui să servească sistemul politic din Ro- 
mânia. 


Tabelul 5.18 Distribuţia eşantionului după opinia privind ideologia 
care ar trebui să servească sistemul politic din România 


De stân- De cen- De De cen- De Non- To- 
ga tru- centru tru- dreapta răspuns tal 
stânga dreapta 


oz RD UE ia NE i ali 
ţilor 


Opțiunile semnificative se îndreptă spre ideologia ce reprezintă 

centrul eşichierului politic cu 33 de procente şi spre cea de centru- 
dreapta cu 29,3 procente. Mai mult sau mai puţin intuitiv, opţiunile 
studenţilor militari aproximează suficent de strâns doctrinele politice 
ale partidelor care vor câştiga alegerile din luna noiembrie. 

Următoarea întrebare din chestionar cere părerea subiecţilor cu 
privire la direcţia spre care se îndreaptă astăzi România. Tabelul 5.19 
arată distribuţia răspunsurilor la această întrebare. Se observă ponde- 
rea răspunsurilor deţinute de orientarea spre centru-stânga cu 23,6%, 
urmată de opţiunea spre centru cu 20,9%. Şi în acest caz, faţă de rea- 
litatea vieţii sociale din ţara noastră în momentul respectiv, când la 
conducerea statului era preşedintele Ion Iliescu şi PDSR, procentele 
menţionate arată că o bună parte din studenţii militari au discernut 
bine direcţia spre care se îndrepta România sub acea conducere poli- 
tică. 


Tabelul 5.19. Distribuţia eşantionului după opinia cu privire la direc- 
ţia spre care se îndreaptă astăzi România 


Spre Spre Spre Spre cen- Spre Non- Total 
dreapta | centru- centru tru-stânga stânga răspuns 
dreapta 


nr. sub- 27 57 62 70 30 51 297 
iecți-lor 
% 10,1 


Chestionarul continuă cu o serie de întrebări de opinie, grupate în 
trei seturi pe următoarele probleme distincte: orientarea pro- 
democrație, atitudinea față de economia de piață şi raporturile institu- 
ției militare cu puterea politică. Formularea lor şi necesitățile de in- 
terpretare au facilitat folosirea indicelui opiniei majoritare propus de 
sociologul german R. Hofstätter. 


N a ta) * (100 - p0) FR 
100 
(p+) = procentul răspunsurilor pozitive la o întrebare de opinie 
(p-) = procentul răspunsurilor negative la aceeaşi întrebare 
(p0) = procentul celor „fără opinie” la respectiva întrebare 
Indicele opiniei majoritare este o măsurare a atitudinii dominante 

care are valoarea minimă -100 ( atitudine negativă maximă ) şi valoa- 
rea maximă 100 (atitudine maximă pozitivă ). 

Prima din seria celor patru întrebări ce vizează orientarea 
prodemocraţie a studenţilor militari, cere subiecților să îşi exprime 
nivelul acordului cu existența mai multor partide politice, răspunsul 
oferind indicele orientării democratice pluripartidiste. Tabelul 5.20 
arată distribuţia studenţilor militari după nivelul acestui acord şi pre- 
cizează valoarea indicelui opiniei majoritare. 


Tabelul 5.20. Distribuţia eşantionului după nivelul acordului cu ori- 
entarea pluripartidistă 


Acord Nede- Deza- Indicele 
z hk cord opiniei 
majorita- 
TETEA 
si 
334 9,3 


15,6 


Deza- Indicele 
cord opiniei 
majorita- 


Tabelul pune în evidență o diferență semnificativă între opinia 
studenților din anul 4 față de cei de anul 1, iar indicii opiniei majori- 
tare corespunzători arătă cu prisosință acest lucru. Oricum valoarea 
acestui indice, de 29,8% pe eşantion, este relativ scăzută față de ati- 
tudinea firească față de un principiu esențial al democrației. 

Următoarea întrebare din acest set cere subiecților să se pronunțe 
asupra nivelului acordului lor cu existența în fruntea ţării a unui sin- 
gur om hotărât sau a mai multor oameni cu idei diferite. Întrebarea 
sondează ataşamentul față de ideea conducerii de tip autoritar şi 
paternalist sau de antiautoritarism şi de orientarea democratică spre 

participarea mai multor oameni la procesul decizional. 

La această întrebare, valoarea indicelui de -19,3% arată o atitudi- 
ne negativă a subiecţilor investigaţi faţă de o conducere de tip demo- 
cratic. Acum putem înţelege mai bine scorul relativ modest înregis- 
trat la întrebarea vizând orientarea democratică pluripartidistă. El se 
constituie ca un argument consistent pentru o posibilă concluzie refe- 
ritoare la precarităţile existente în cultura politică a studenţilor mili- 
tari. 


Tabelul 5.21 Distribuția eşantionului după răspunsul la întrebarea 
privind orientarea antiautoritaristă 


Acord Acord Deza- Deza- Indice- 
puternic gi cord cord le 
puternic opiniei 


Încercând o explicaţie în spiritul imaginaţiei sociologice, de fapt, 
subiecţii au exprimat o idee revolută, vehiculată în societatea româ- 
nească referitor la necesitatea unei conduceri autoritare, dar care, în 
ultimul timp, a pierdut mult teren. Credem că mai putem adăuga la 
această încercare explicativă şi faptul că, în general, membrii organi- 
zaţiei militare manifestă un respect accentuat pentru ordine şi ierar- 
hie, atitudine care se extrapolează şi în percepţia sferelor civile. 
Aceasta, deoarece din punct de vedere psihologic este dificil pentru 
oameni să-şi compartimenteze atitudinile, adică să aibă un set pentru 
un context social şi altul pentru unul diferit. De aceea, considerăm că 
şi studenţii militari au tendinţa de a generaliza atitudinile din cel mai 

relevant context pentru ei, în speţă cel militar, cu tot ce are el esenţi- 
al, în alte sfere, în cazul nostru ordinea social-politică. Dar rămâne 
esenţial faptul că o bună parte din cultura politică democratică pe 
care o au studenţii militari în acest moment nu s-a format prin edu- 
caţie sistematică, ci prin reflectarea, uneori fără discernământ, a opi- 
niilor care domină la un moment dat în unele segmente sociale, sau 
prin preluarea necritică a acestora din ziarele care promovează astfel 
de idei. Cu alte cuvinte, cultura politică a studenţilor militari are un 
conţinut destul de mare format la nivelul conştiinţei comune. 

Următoarele două întrebări, a căror răspunsuri constituie indici ai 
orientării pro-democraţie, cere subiecţilor să se exprime asupra opor- 
tunităţii criticii parlamentului şi guvernului, mai exact, investighează 
atitudinea faţă de libertatea de opinie. Nu vom mai prezenta distribu- 
ţia acordului studenţilor după anii de studiu la cele două întrebări, ci 
numai valoarea indicelui opinie majoritare, care exprimă sintetic ati- 
tudinea subiecţilor. În acelaşi fel vom proceda şi la următoarele în- 
trebări. 


Tabelul 5.22 Indicele opiniei majoritare asupra oportunității criticii 
parlamentului şi guvernului 


Întrebarea Indicele opiniei majoritare 


Dacă după ce a fost ales parla- 46,2 56,6 51 
mentul nu mai trebuie criticat 


Dacă după ce a fost instalat în 56,8 59,1 57,9 
funcție guvernul nu mai trebuie 
criticat 


Pe eşantion valoarea atitudini pozitive este ridicată, peste 50%. 
Cred că o bună parte din manifestarea acestei atitudini pozitive a stu- 
denților militari la aceste două întrebări se poate pune pe seama im- 
pactului presei care a reuşit să sfarme tabuurile care ne-au condițio- 
nat mental şi comportamental atâta timp. 

Cel de al doilea set de întrebări de la numărul 26 măsoară prin 
cele patru întrebări ale sale atitudinea subiecților față de economia de 
piaţă. 

Examinând valorile indicelui opiniei majoritare din tabelul 5.23, 
observăm faptul că el trece bine de 50 de procente la trei întrebări, iar 

la cea de a patra este extrem de apropiat de această cifră. Însă trebuie 
să evidenţiem diferenţele de până la 20% în favoarea anului 4, lucru 
ce pune în relief plusul de cultură politică şi economică dobândit de 
studenţii acestui an de învățământ. Totuşi mai trebuie să remarcăm şi 
faptul că cel mai mic nivel, indiferent de anul de studii, l-a înregis- 
trat măsura atitudinii față de cei care îşi deschid firme particulare. 
Putem avansa ideea că influenţa negativă a percepţiei studenţilor mi- 
litari al acestui aspect important pentru făurirea economiei de piaţă se 
datorează mediatizării numeroaselor cazuri de ilegalitate şi corupţie 
manifestate în acest domeniu. 


Tabelul 5.23 Indicii opiniei majoritare al atitudinii faţă de economia 
de piaţă 


Economia de piaţă este bună pentru 49,4 72,9 
e aaa N [0 Ie 8 
Privatizarea este bună pentru dezvol- 67,1 84,3 74,9 


Investițiile străine în România favori- 54,7 63,4 58,9 
zează dezvoltarea economiei româ- 

neşti 

Cei care îşi deschid firme particulare 38,9 59,6 48,9 
contribuie la dezvoltarea economică a 

țării 


Cel de-al treilea set de întrebări de la numărul 26, măsoară atitu- 
dinea studenţilor militari faţă de rolul pe care trebuie să îl joace insti- 
tuția militară în competiţia pentru putere dintre partidele politice. 
Considerăm că cele trei întrebări puse sunt esenţiale pentru un com- 
portament democratic al unui ofiţer şi dacă scorurile la primele două 
pot fi considerate acceptabile, la o analiză mai atentă realizăm că încă 
mulți din viitorii profesionişti militari consideră că pentru a-şi atinge 
interesele proprii armata trebuie să se angajeze în lupta politică sau 
să fie ataşată partidului aflat la putere. 

Cât despre valoarea indicelui care exprimă o posibilă atitudine a 
viitorilor ofiţeri în caz de criză politică, el devine relevant pentru ni- 
velul scăzut al cunoştinţelor politice pe care le deţin mare parte din 
studenţii militari, cel puţin în sensul întrebărilor puse. Atitudinea ne- 

gativă de 31,6% arată în mod cert lipsa de informaţii dobândite prin 
sistemul de învățământ la care sunt supuşi aceştia. 


Tabelul 5.24 Indicii opiniei majoritare al atitudinii faţă de relaţia din- 
tre instituţia militară şi puterea politică 


Întrebarea Indicele opiniei majoritare 


Instituţia militară pentru a-şi atinge intere- 
sele proprii (resurse economice şi financia- 
re) trebuie să se angajeze în lupta politică 
între partidele politice 

Instituţia militară pentru a-şi atinge intere- 
sele proprii trebuie să fie ataşată partidului 
aflat la putere 

În situaţii de criză armata trebuie să inter- 
vină în viaţa politică a ţării 


Întrebarea 27 este complexă, ea prezintă două seturi de câte trei 
întrebări ce vizează exprimarea preferinţei faţă de intervenţia statului 
în societate (statul minimal) şi, în legătură cu aceasta, un set de alte 
trei întrebări formulate ca indicatori ai valorizării libertăţii sociale. 
La prima întrebare din primul set, măsura preferinţei pentru un stat 
minimal este construită cu indicatorul ce exprimă opţiunea pentru „o 
organizare socială în care individul este răspunzător pentru el însuşi, 
în mai mare măsură decât statul” versus „o organizare socială unde în 
egală măsură, atât statul cât şi individul sunt răspunzători” sau „o 
organizare socială în care statul să fie răspunzător pentru fiecare in- 
divid”. Având în vedere că nu au fost diferenţe semnificative între 
preferinţele studenţilor din cei doi ani de studiu, vom prezenta numai 
situaţia pe ansamblul eşantionului. 

Tabelul 5.25.1 cu distribuţia studenţilor după opţiunile la primul 
set de întrebări ce vizează atitudinea faţă de statul minimal, eviden- 
țiază că indicatorul preferinţei pentru societatea în care individul este 
răspunzător de el însuşi în mai mare măsură decât statul (42,7%), 
este depăşit de opţiunea pentru o răspundere egală între individ şi stat 
(47,5%), iar preferința faţă de statul răspunzător pentru fiecare indi- 
vid primeşte un procentaj nesemnificativ. Indicele opiniei majoritare 
reprezintă -10%, ceea ce arată o atitudine negativă faţă de statul mi- 
nimal. 


164 Militarii şi politica. O sociologie politică a corpului ofiţerilor 


Tabelul 5.25.1 Distribuţia eşantionului după preferința asu- 
pra organizării sociale 


Organizare Organizare Organizare soci- Non- Indicele 
socială în care | socială unde în | ală în care statul | răspuns opiniei 
individul este egală măsură, să fie răspunză- majori- 

răspunzător atât statul cât tor pentru fiecare tare 

pentru el şi individul, individ 
însuşi în mai sunt răspunză- 
mare măsură tori 
decât statul 


Dar aşa cum arată tabelul următor, aceste procente şi implicit in- 
dicele opiniei majoritare se accentuează în defavoarea opțiunii pentru 
un stat minimal. Astfel, în următorul set de trei întrebări, preferința 
pentru un stat minimal exprimată de indicatorul „guvern centrat pe 
asigurarea posibilităților de acţiune pentru indivizi” primeşte doar 
9,1% din opţiuni şi este depăşit clar de indicatorul pentru un guvern 
care, pe lângă asigurarea acestor posibilităţi, are în vedere şi „satisfa- 
cerea nevoilor de bază ale indivizilor” care întruneşte 63,7%. Indica- 
torul reprezentat de un guvern centrat numai pe satisfacerea nevoilor 
de bază ale cetăţenilor, cu alte cuvinte un stat de tip comunitar, 
ajunge la un indice de 24,1. 

Tabelul 5.25.2 Distribuţia eşantionului după preferința asupra acţiu- 


nii statului (statul minimal 

Guvern centrat Guvern cen- Guvern cen- Indicele 
pe asigurarea trat atât pe trat pe satis- ă opiniei 

asigurarea facerea nevoi- majorita- 
acţiune pentru lor de bază re 

indivizi de acţiune ale cetăţenilor 
pentru indi- 
vizi cât şi 


pentru satis- 
facerea nevoi- 
lor de bază 


Indicele opiniei majoritare de -68,4% arată, în acest caz, o valoare 
mult mai ridicată a atitudinii negative a studenţilor militari pentru un 
stat minimal, preferința acestora îndreptându-se prioritar spre un stat 
care să se ocupe şi de satisfacerea nevoilor de bază ale indivizilor. În 
marginea celor două din urmă seturi de întrebări am putea spune că 
liberalismul caracteristic societăţii democratice, cu posibilităţile ce le 
oferă manifestări iniţiativei creatoare a individului, dar şi cu respon- 
sabilitatea ce decurge din acţiunile acestuia, nu întruneşte adeziunea 
prea multor studenţilor militari, dar este clar că în acest moment ati- 
tudinea este similară cu cea a societăţii româneşti în ansamblul ei. 

În sfârşit, al treilea set de întrebări măsoară valorizarea libertăţii 
sociale construită din indicatorul „o societate cu oameni liberi, în 
care fiecare să se dezvolte fără a-i stânjeni pe ceilalţi”, versus „o so- 
cietate în care diferenţele între clase să nu fie atât de puternice” sau 
„0 societate a egalităţii”. Tabelul 5.25.3 ilustrează aprecierea libertă- 
ţii de către studenţii militari. În marginea acestui tabel putem face 
două remarci: prima că opţiunile subiecţilor sunt în consonanţă cu 
cele vizând problema statului minimal şi a doua, că o cincime din 
respondenţi preferă încă o societate de tip comunitar. 

Tabelul 5.25.3 Distribuţia eşantionului după atitudinea faţă de liber- 
tatea socială 


Societate cu Societate cu Societate a Indi- 
oameni liberi | oameni liberi, în egalităţii în ă cele 
în care fieca- | care fiecare să se | care nimeni opiniei 
re să se dezvolta fără a-i să nu fie majori- 
dezvolte fără stânjeni pe cei- nevoiaş, iar tare 
a-i stânjeni lalţi, dar în care diferenţele 
pe ceilalți diferenţele între între clase 
clase să nu fie să nu fie aşa 
aşa de puternice | de puternice 


nr. subi- 
=) 


Aşa cum am mai spus în altă parte, deoarece problema naţiona- 
lismului este şi probabil va rămâne încă mult timp o problemă actua- 
lă în ţara noastră, am introdus întrebarea 28 pentru a vedea atitudinea 
studenţilor militari faţă de aceasta. Şi această întrebare, la fel ca cele 
de mai înainte, este formată din trei seturi de itemi. 


Tabelul 5.26.1 Distribuţia eşantionului după atitudinea faţă de naţio- 
nalism 


Pentru Pentru Pentru naţio- Non- Total Indicele 
naționalism | abandona- nalism neşo- răspuns opiniei 
dar nu rea naţiona- | văit şi intran- majoritare 
pentru lismului sigent 
şovinism 
Ei 
| | e | 104 | 148 | 68 | 100 | 399 | 


Tabelul 5.26.2 Distribuţia eşantionului după atitudinea faţă de naţio- 
nalism 


Naționalismul Un popor Naționalismul Non- To- Indicele 
este singura se poate cultivat în ca- răspuns tal opiniei 
cale de dez- dezvolta şi | drele adevărului majoritare 

voltare a unui fără națio- dezvoltă valori- 

popor min le unui popor 


| isi | 657 | 91 |10] 368 | 

Indicatorii atitudinii pozitive se impun suficent de clar la aceste 
întrebări; la prima, preferința pentru naționalism dar nu pentru şovi- 
nism şi la a doua, preferința pentru un naționalismul cultivat în ca- 
drele adevărului care conduce la dezvoltarea valorilor unui popor. 
Dar, cum vom vedea imediat, la cel de al treilea set de întrebări refe- 
ritoare la problema naţonalismului, răspunsul studenţilor militari 
contrazice complet cele de mai înainte, cu toate că, după părerea 
noastră, alegerea atitudinii pozitive era poate mai evidentă decât în 
primele două cazuri. 


Tabelul 5.26.3 Distribuţia eşantionului după atitudinea faţă de naţio- 
nalism 


Ordinea socială Naționalismul este Indicele opi- 
este asigurată cauza războaielor şi niei majoritare 
numai de naţiona- | conflictelor sociale şi 
i ca atare trebuie depă- 


Aici două aspecte au condus la indicele negativ al opiniei majori- 
tare: primul, cele 42,4% din preferințe pentru afirmația că ordinea 
socială poate fi asigurată numai de naționalism şi care reprezintă ati- 
tudinea negativă şi, al doilea, procentul ridicat de non-răspunsuri, 
31,7. Oricum, situația se prezintă ca un paradox față de răspunsurile 
la primele două seturi de întrebări despre problema naționalismului. 

Întrebarea 29 a urmărit să vadă cum percep studenții militari func- 
tționarea legalității în societatea noastră. Li s-a cerut subiecților să se 
pronunţe dacă, într-o situație ipotetică ministrul de interne al ţării 
aflat la volanul maşinii personale şi oprit de un poliţist pentru depăşi- 
re de viteză, va fi sancţionat de acesta. Dintre studenţi 78,5% consi- 
deră că „sigur, nu” va fi sancţionat şi 13,1% „probabil, nu”. Celelalte 
trei posibilități de răspuns au întrunit doar 9,4%. Evident, opinia stu- 
denţilor reflectă suficent de exact situaţia existentă în acel moment în 
societatea românească în legătură cu supremaţia legii. 

Întrebarea 30 cere subiecţilor să-şi exprime acordul sau dezacor- 
dul cu două deziderate importante pentru această perioadă de tranzi- 


168 Militarii şi politica. O sociologie politică a corpului ofiţerilor 


ţie pe care o străbate România. Prima vizează intrarea ţării noastre în 
structurile NATO, problemă de mare interes, extrem de mediatizată 
iar pentru partidele politice monedă pentru a obţine capital electoral. 
Cea de a doua se referă la controlul civil al instituţiei militare, di- 
mensiune esenţială a unui sistem politic democratic. La prima, distri- 
buţia studenţilor militari se prezintă ca în tabelul 5.27. 


Tabelul 5.27 Distribuţia eşantionului după nivelul acordului cu intra- 
rea ţării noastre în structurile NATO 


Acord Acord Deza- Deza- Indicele 
puternic PEs cord cord opiniei 
puternic majorita- 


Cifrele din tabel arată o atitudine exprimată tranşant de către stu- 
denții militari pentru intrarea țării noastre în structurile NATO. Sin- 
gurul lucru care merită semnalat îl reprezintă un raport ierarhic in- 
vers față de cum ar fi fost de aşteptat în mod normal, adică studenții 
de anul 1 îi devansează cu 14,1 procente pe cei din anul 4. La între- 
barea următoare această diferență chiar creşte cu câteva procente, 
când în mod normal ar fi trebuit să fie invers şi într-un caz şi în celă- 
lalt. Aşteptările noastre erau justificate de informaţiile pe care, în 
legătură cu întrebarea pusă, studenţii de anul 4 le-au obţinut la unele 
discipline de ştiinţe sociale sau militare pe care le-au parcurs. 

Tabelul 5.28 Distribuţia eşantionului după nivelul acordului cu con- 
trolul civil al instituţiei militare 


|| | Acord | Acord | Ne- | De- | Deza- | Non- | Total | Indice- | 

Anul 
subiec- 
ților 


subiec- 
ţilor 


Procentele din tabelul de mai sus înscrise în clasele de acord cu 
controlul civil al instituţiei militare şi indicele opiniei majoritare care 
arată sintetic atitudinea studenţilor militari în acest sens, întăresc 
convingerea noastră că socializarea politică a studenţilor militari este 
precară. Raportându-ne numai la studenţii de anul 4 şi încercând să 
răspundem la interogaţia generată de atitudinea negativă extrem de 
tranşant exprimată împotriva unui principiu fundamental ce înteme- 
iază relaţia dintre instituţia militară şi societatea civilă, nu putem găsi 
o explicaţie cauzală decât în faptul că nimeni şi la nici o disciplină pe 
care au făcut-o aceşti studenţii militari, nu le-a vorbit despre contro- 
lul civil al instituţiei militare şi, în general, despre rolul şi locul arma- 
tei în sistemul politic democratic. Dialogând cu studenţii în marginea 
acestei probleme, am constatat că răspunsurile lor îşi găseau originea 
în orgoliul şifonat al militarului de carieră când „civili” îşi bagă nasul 
în treburile lui. În afara deţinerii unor informaţii adecvate, o aseme- 
nea reacţie devine de înţeles. 

Următoarea întrebare invita studenţii militari să evalueze pe o 
scală ordinală măsura în care ofiţerii armatei române deţin atributele 
de putere caracteristice de fapt oricărui segment social distinct. Folo- 
sind precodificarea răspunsurilor aşa cum am stabilit-o, am obţinut 
media fiecărui atribut de putere pe ani de studiu şi eşantion aşa cum 

se prezintă în figura 4. Transformate în calificative, mediile sunt 
satisfăcătoare pe eşantion. Studenţii anului 4 cu mediile de 4,83 şi 
4,66 apreciază puterea socială şi venitul corpului ofiţerilor ca fiind 
nesatisfăcătoare. Acest lucru trebuie să dea de gândit şi, în acest sens, 
trebuie să se depăşească clişeele verbale când se discută despre locul 
şi rolul perceput în sistemul social de membrii grupului militar, pen- 
tru că nivelul ridicat de încredere de care se bucură instituţia militară 
în societatea românească, evidenţiat de toate sondajele de opinie din 
ultimii ani (D. Sandu, 1996, p. 271), nu este acelaşi lucru cu evaluă- 
rile proprii ale membrilor organizaţiei militare legate de clasicele 


Figura 4. Evaluarea atributelor puterii 
corpului ofiterilor de catre studentii 
militari 


DAnul 1 
E Anul 4 
O Esantion 


v—-—ao z 
Oa- NV ARAON 


Prestigiu 
socială social 


atribute de putere. 

Întrebarea 32 solicita numai studenţii de anul 4 să aprecieze posi- 
bilitatea de a participa în mod deschis, fără reţineri, la discuţiile şi 
dezbaterile care au loc în orele de curs şi seminar, pe terenurile de 
instrucţie sau cu ocazia întâlnirilor cu diverşi comandanţi şi şefi. 
(Studenţii de anul 1 nu ar fi dat răspunsuri relevante deoarece experi- 
ența lor în acest sens practic nici nu exista.) 


Tabelul 5.29 Distribuţia studenţilor militari de anul 4 după evaluarea 
modului deschis de participare la dialog în diferite situaţii 


Cate- Proba- Nu Probabil, | Categoric, Total Indicele 
goric, bil, da ştiu nu nu opiniei 

majori- 
tare 


Anul nr. 39 63 7 21 16 146 
subi- 
ecți 


48 | 144 


Rostul formulării acestei întrebări rezidă în teoria socializării poli- 
tice care afirmă că pattern-urile autorității nonpolitice la care este 
expus un individ, au mai târziu un efect important asupra atitudinilor 
sale față de autoritatea politică. Dintre aceste autorități familia şi 
reprezintă din acest punct de vedere factori de socializare politică 
latentă, care, în timp, facilitează transferul de atitudini din tărâmul 
nonpolitic în cel politic. Indicele opiniei majoritare este favorabil 
aprecierii că în ATU există un cadru adecvat, deschis dialogului. To- 
tuşi 25,4% dintre studenții militari din ultimul an de studiu îi contes- 
tă existența fie categoric, fie probabil. În prelungirea întemeierii teo- 
retice a întrebării de mai înainte, am cerut subiecților să spună cât de 
des discută probleme politice cu alți oameni. 


Tabelul 5.30 Distribuţia eşantionului după frecvenţa discuţiilor pe 
probleme politice cu alţi oameni 


|| E | mă | ma | e | | 
zilnic săptămână când dată 
iecţi 
1 


% 9,9 
E INC ÎNC EI Ca 
1ecţi 
Z 100 
1ecţi 
Z 100 
Din tabelul 5.30 se observă că clasa celor care discută probleme 
politice cu alți oameni din când în când se impune clar ca fiind 
pattern-ul de comunicare politică caracteristic studenţilor militari. 
Întrebarea 34 solicită subiecţii să aprecieze măsura în care rigoa- 
rea instituţiei militare influenţează interesul, percepția şi judecăţile 
lor asupra fenomenului politic. Aceeaşi întrebare a fost adresată şi 


172 Militarii şi politica. O sociologie politică a corpului ofiţerilor 


studenţilor de anul 1 deoarece, aşa cum am văzut, majoritatea provin 
din licee militare şi au experienţă în acest sens. 


Tabelul 5.31 Distribuţia eşantionului după aprecierea influenţei rigo- 
rilor instituţiei militare asu pra percepției Ienomenului politie 


Catego- Indi- 
rezer- i rezer- ric, nu răs- a cele 
ve, da ve, nu puns opi- 

niei 
ma- 
in 


e Doe aa s [ss o fas] 
nr. 23 46 28 20 27 2 146 
subi- 
ecţi 
(20 BEE ES SIE E E E 28 EI TA 
ELE 
a 
= 
EA E [că E ai pa i 


Am considerat ca atitudine pozitivă afirmaţia după care, într-o 
formă sau alta, instituția militară influenţează percepţia fenomenului 
politic de către membri ei. Acest lucru este recunoscut categoric sau 
cu rezerve de 41,4% dintre studenţii militari, valoarea indicelui opi- 
niei majoritare fiind edificator în acest sens. Presupunem că datorită 
nivelului modest al socializării politice al studenţilor militari, o parte 
dintre ei nu pot elabora o judecată pertinentă pentru înţelegerea im- 
pactului pe care îl are mediul organizaţional militar asupra interesului 
şi opţiunilor lor politice. Lipsindu-le fundamentul teoretic adecvat, 
afirmaţiile subiecţilor pot fi simple intuiţii. 

Ultima întrebare de opinie cere numai studenţilor militari din anul 
4 să aprecieze măsura în care procesul de învăţământ din ATU îi 
pregăteşte în perspectiva creşterii influenţei politice a corpului ofițe- 
rilor în condiţiile contemporane. 

Tabelul 5.32 Distribuţia studenţilor militari de anul 4 după modul în 
care consideră că ATU îi pregăteşte pentru roluri politice 


Cate- Proba- Nu Proba- | Catego- Non- To- 
go bil, da ştiu bil, nu ric, nu răspuns tal 
ric, da 


EAEE TT 
subiec- 6 
tilor 
i) 0 E EA E a isa 
0 
Procentul cumulat, de 42,5%, al răspunsurilor afirmative la 
această întrebare, se găseşte în echilibru cu cel al răspunsurilor nega- 
tive de 41,7%, iar indecişii adună 15,8%. Toate procentele la un loc 
produc un indice al opiniei majoritare de numai 0,8%. Devine foarte 
clar că acest rezultat, care evidenţiază realitatea procesului de învă- 
țământ care se desfăşoară în ATU pentru socializarea politică a stu- 
dențţilor militari, întemeiază concluzia că nivelul acestuia nu este cel 
care ar trebui să asigure cultura politică adecvată viitorilor profesio- 


nişti militari, membri ai unui grup social important din structura so- 
cială a societăţii noastre. 


CONCLUZII 


Do amploarei profesionalizării militare contemporane, a 
suprapunerii crescătoare dintre strategie şi politică, consta- 
tăm transformarea corpului ofițerilor în unul din cele mai importante 
grupuri de presiune politică. În ţările aflate în tranziție spre democra- 
ție, aşa cum este şi România, se află în plină desfăşurare definirea 
unor relaţii noi între puterea politică şi instituția militară, precum şi 
dintre aceasta din urmă şi societatea civilă. Acest proces se desfăşoa- 
ră împreună cu cel de profesionalizare şi democratizare a armatei, 
proces care presupune transformării esenţiale atât în structura şi for- 
mele de organizare specific militare cât şi/sau în concepţia, mentali- 
tatea şi comportamentul membrilor instituţiei militare. 

Acestui evantai de probleme importante al vieţii sociale contem- 
porane legate de fenomenul militar a căutat să le dea un răspuns cât 
mai strâns travaliul pe care l-am întreprins. Demersul nostru este o 
încercare de abordare globală a acestei problematici. La rândul ei, 
investigația empirică făcută asupra gradului de socializare politică a 
studenţilor militari a evidenţiat importanţa acestui proces complex şi 
subtil pentru formarea viitorilor profesionişti militari ai unei societăţi 
aflate în tranziție spre democraţie. 

Travaliul teoretic a decantat câteva idei de bază pe care am con- 
struit ideatica lucrării noastre. Ele reprezintă reperele şi articulațiile 
majore ale întregului demers teoretic şi al investigaţiei empirice pe 
care am realizat-o şi care, în mod firesc, se convertesc în principalele 
concluzii ale lucrării. 

> Forțele armate din toate ţările sunt simbolul suveranităţii sta- 
tului şi primele apărătoare împotriva unui posibil atac extern sau cele 
care, în ultimă instanţă, sunt chemate să asigure ordinea internă. 
Având un prestigiu înalt datorită acestei responsabilităţi, dispunând 
şi de resursele materiale necesare pentru a o îndeplini, armata exerci- 
tă un grad semnificativ al influenţei politice. În acest sens, ofiţerul 

modern, indiferent de natura culturii politice în care trăieşte, este ori- 
entat spre maximizarea influenţei sale în viaţa politică. 

>  Profesionalizarea militară, variabilă sociologică independen- 
tă, i-a transformat pe ofiţeri în experţi instruiți tehnic şi organizaţio- 
nal în management-ul violenţei, constituiți într-un corp ce se sprijină 
pe o educaţia comună şi pe o cultură profesională specifică. În virtu- 
tea acestui lucru, a potenţialului coercitiv al profesiei militare, a re- 
surselor uriaşe investite în armată, corpul ofiţerilor a devenit un im- 
portant grup de presiune în viaţa politică. 

> În condiţiile războiului modern, linia de demarcaţie dintre po- 
litică şi strategie devine tot mai difuză, astfel că chiar deciziile mili- 
tare locale pot avea uneori serioase reverberaţii de ordin politic. Da- 
torită acestui lucru, ofițerii moderni sunt instruiți să rezolve probleme 
politico-strategice. Putem spune că amploarea profesionalizării mili- 
tare aduce aproape o fuziune a rolurilor militarilor cu rolurile politi- 
ce. 

> Datorită marilor schimbări de ordin tehnologic şi organizaţio- 
nal, profesia militară a devenit astăzi mult mai complexă, făcând ca 
instituţia armatei luată ca un întreg să arate o notabilă similitudine cu 
societatea civilă. Practica şi instruirea militară contemporană dă elitei 
militare experiență şi competenţă managerială în conducerea a ceva 
care, cu excepţia câtorva funcţii, devine o replică a societăţii civile. 
Datorită acestui lucru, expansiunea rolului politic al ofiţerilor pare să 
fie un fenomen major important în cele mai multe ţări. 

> Societatea contemporană oferă suficente argumente ca să pu- 
tem vorbi de puterea socială a profesiei militare, implicit a ofițerilor 
ca elită profesionistă. Ea se manifestă în două tipuri de procese: pri- 
mul - creşterea influenţei normative a armatei, adică a abilității aces- 
teia de a disemina în marele public valorile relevante pentru profesia 
militară; al doilea - accentuarea influenţei politice a armatei, a capa- 
cităţii acesteia de a depăşi rezistenţele referitoare la obiectivele care 
au consecinţe pentru instituţia militară. 

> Armata este o structură organizaţională formală modernă în 
care are loc fuziunea dintre profesionalismul militar şi birocraţie. 
Datorită acestei fuziuni, tipul de comandant „eroic“ este înlocuit cu 
cel managerial, lucru care influenţează motivațiile, percepțiile şi cu- 
noştinţele ofiţerilor şi cauzează, printre altele, tendinţa de a influenţa 

viaţa politică sau de a interveni uneori direct în politică. 

> Ca produs al mecanismelor socializării intraprofesionale, al 
rolului jucat de organizaţia militară formală, identificăm un mod spe- 
cific de gândire al membrilor organizaţiei militare care pune bazele 
unui Weltanschauung specific al acestora care, printre altele, se dis- 
tinge prin patriotism, alarmism şi conservatorism politic. 

> Problema centrală legată de armată în orice sistem social- 
politic este controlul civil al acesteia. În societatea democratică, 
controlul civil este esenţial pentru a asigura faptul că armata va răs- 
punde la voinţa poporului şi va fi gestionată corespunzător pentru a 
realiza obiectivele globale ale ţării. 

> În perioada de tranziţie spre societatea democratică problema 
fundamentală a instituţiei militare este profesionalizarea şi democra- 
tizarea acesteia. Cele două componente aflate în strânsă legătură sunt 
procese pe termen lung, care necesită prefaceri structurale, de con- 
cepţie, atitudine şi comportament de esenţă democratică. 

> Reglementarea statutului constituţional al armatei în societa- 
tea democratică realizează echidistanţa politică a acesteia şi apolitis- 
mul cadrelor militare în limitele legii. 

> Un factor decisiv pentru integrarea profesioniştilor militari în 
societatea democratică îl reprezintă procesul socializării politice a 
cadrelor militare în spiritul valorilor şi normelor sistemului politic 
democratic. Rezultatul acestui proces este modelul soldatului- 
cetăţean. 

Plecând de la această ultimă concluzie, am investigat gradul soci- 
alizării politice a studenţilor din instituţiile de învăţământ superior 
din armată. Cercetarea întreprinsă a permis conturarea orientărilor 
cognitive, afective şi evaluative ale studenţilor militari față de siste- 
mul politic şi de relaţia acestuia cu subsistemul militar şi, drept ur- 
mare, a creat posibilitatea evaluării culturii lor politice, a gradului în 
care ei se percep ca actori politici. În acest fel investigația a reuşit să 
surprindă pattern-urile opţiunilor politice ale acestora şi să evalueze 
eficienţa procesului de socializare politică la care sunt supuşi studen- 
ţii militari, discernând contribuţia factorilor nemijlociţi cât şi ai celor 
latenţi implicaţi în acest proces. 

Concepţiile, atitudinile şi comportamentele studenţilor militari, pe 
care investigația noastră a reuşit să le surprindă, exprimă o experiență 

particulară de socializare politică. Aspectele mai importante pe care 
cercetarea le-a pus în evidenţă sunt: 

e Modalitatea în care studenţii militari dobândesc informaţiile 
care concură la formarea pattern-urilor cognitive, adică „cunoaşterea 
de output” a problemelor politice şi guvernamentale, se realizează 
mai mult prin vizionarea şi audierea emisiunilor de radio şi televiziu- 
ne pe teme social-politice decât prin cititul presei, care pentru 49,8% 
dintre studenţi este o activitate întâmplătoare. 

e Relaţia cu bibliotecile publice a studenţilor militari se găseşte 
la cote modeste, doar 38% dintre ei au permis de cititor, iar 57,8% 
din studenţii cuprinşi în eşantion nu au împrumutat nici o carte cu 
tematică social-politică de la bibliotecă. De asemenea, interesul pen- 
tru studiul literaturii social-politice este scăzut, 61,9% din subiecţii 
investigaţi nu au citit nici o lucrare de acest gen. 

e Rezultatele slabe la testul de cunoştinţe care şi-a propus să 
evalueze câteva elemente esenţiale ale culturii politice pe care trebuie 
să le deţină un viitor ofiţer, se găsesc în discrepanţă cu performanţele 
foarte bune şi bune obţinute de studenţii militari la disciplinele de 
ştiinţe sociale. Curba mediilor la aceste discipline arată că 96% din 
studenţi sunt plasați în categoria buni şi foarte buni, ceea ce pune în 
evidenţă că avem de-a face cu un sistem de notare indulgent care nu 
poate avea influenţe benefice asupra actului didactic cât şi a motivă- 
rii studenţilor pentru însuşirea cunoştinţelor de ştiinţe sociale. 

e În general, opţiunile politice ale studenţilor militari nu diferă 
prea mult de cele ale electoratului românesc în ansamblul său, cu 
observaţia că acordarea a 16% din intenţiile de vot partidelor care 
supralicitează oferta naționalistă confirmă ipoteza că militari sunt 
tentaţi, mai mult de cât alte grupuri sociale, de o asemenea ofertă 
politică. 

e  Seturile de întrebări care au investigat orientarea favorabilă 
democraţiei a studenţilor militari, atitudinea acestora faţă de econo- 
mia de piaţă cât şi atitudinea lor faţă de rolul pe care trebuie să îl joa- 
ce instituţia militară în sfera politicii au relevat câteva neajunsuri ale 
culturii politice a studenţilor militari. Ele îşi găsesc explicaţia în fap- 
tul că o bună parte din cultura politică democratică a viitorilor profe- 
sionişti militari nu este formată prin educaţie sistematică ci, prin re- 
flectarea, uneori fără discernământ, a opiniilor care domină la un 

moment dat unele segmente sociale sau prin preluarea necritică din 
presă a unor idei. Acest lucru este cel mai bine ilustrat de scorurile 
negative ale indicelui opiniei majoritare la o serie de întrebări impor- 
tante cum ar fi cele care au vizat atitudinea față de o conducere de tip 
democratic, faţă de intervenţia armatei în viaţa politică în caz de cri- 
ză, faţă de controlul civil al instituţiei militare sau la una din întrebă- 
rile care definea atitudinea faţă de naționalism. 

e Evaluarea de către studenţii militari a atributelor de putere pe 
care le deţin ofiţerii armatei române a înregistrat medii cuprinse între 
5,31 şi 6,18, ceea ce ar trebui să fie un motiv de reflexie şi acţiune 
pentru liderii care se află la vârful instituţiei militare. 

e Cercetarea a evidenţiat că în A.T.U. există un cadru adecvat, 
deschis dialogului, însă indicele opiniei majoritare la întrebarea dacă 
academia îi pregăteşte suficent pe viitorii ofiţeri pentru roluri politice 
este de numai 0,8%. 

Toate aceste aspecte reieşite din cercetarea noastră ne conduc la 
concluzia finală că procesul socializării politice a studenţilor militari 
trebuie ameliorat. Pentru o armată aflată în tranziţie spre democraţie 
acest lucru reprezintă un proces esenţial care trebuie realizat. 


Anexă 


CHESTIONAR 


(o modelului ofițerului stabilit prin concepţia reformei 
învățământului militar, una din competențele esenţiale care 
trebuie realizate este aceea a ofițerului-cetățean. Pentru a evalua şi 
ameliora procesul de formare a acestei competenţe în A.T.U., vă ru- 
găm să răspundeţi la întrebările din acest chestionar. Menţionăm că 
ancheta urmăreşte scopuri strict ştiinţifice şi în acest sens vă asigu- 
răm de confidenţialitatea răspunsurilor. 

În speranţa că ne veţi oferi sprijinul, vă mulţumim pentru colabo- 
rare şi vă reținem atenţia cu două indicaţii de ordin tehnic: 

1. la întrebările cu variante de răspuns indicate, alegeţi răspunsul 
încercuind litera indicativă sau literele corespunzătoare în cazul când 
există posibilitatea mai multor opţiuni la întrebarea dată, de exemplu 
nr. 19; 

2. la celelalte întrebări, exprimaţi răspunsul dumneavoastră cât 
mai concis posibil. 


1. Credeţi că este bine ca un student militar să aibă cultură politică? 
a. Da 
b. Nu 
c. Nu ştiu 


2. Vă rugăm să ne spuneţi când aţi vizionat sau audiat ultima oară o 
emisiune pe teme social-politice: 

a. În ultimele 7 zile 

b. Cu 8-14 zile în urmă 

c. Cu 15-30 zile în urmă 

d. Cu mai mult de 30 de zile în urmă 

e. Nu ştiu 
3.Cititul presei pentru a vă informa despre evenimentele social-politice 

este pentru dvs. o preocupare: 
a. Zilnică 
b. Săptămânală 
c. Întâmplătoare 
d. Nu mă preocupă 
4.Vă rugăm să menţionaţi titlul ziarelor pe care le citiţi: 


ă rugăm să menţionaţi titlul revistelor pe care le citiți: 


6. Aveţi permis de cititor pe numele dvs. la o bibliotecă publică? 
a. Da 
b. Nu 

7. Dacă da, vă rugăm să menţionaţi la care anume: 


8. Vă rugăm să ne spuneţi câte cărți cu tematică social-politică aţi 
împrumutat în anul trecut de învățământ de la biblioteca A. T. U. 
(liceului pentru studenţii anului] ) sau de la o bibliotecă publică: 

a. 1 - 2 cărţi 

b. 3 - 5 cărți 

c. 5 - 10 cărți 

d. Peste 10 cărți 

e. Nici o carte 
9. Vă rugăm să menționați autorul şi titlul a 3 cărți cu tematică soci- 
al-politică pe care le-aţi citit în anul trecut de învățământ: 

a. 

b. 

C. 
10. Vă rugăm să marcați căsuţa care corespunde mediei obținute de 
dvs. în anul trecut de învățământ la tezele, colocviile şi examenele pe 

care le-aţi susţinut la disciplinele de ştiinţe sociale 


Sub 7,00 | 7,00-7,99 | 8,00-8,99 9,00 - 10 
a E aa 


11.Vă rugăm să ne spuneţi ce ştiţi despre modul de dobândire a legi- 
timității de către puterea politică într-un regim democratic: 


12. Ce ştiţi despre separaţia puterilor în stat? 


13. Vă rugăm să enumeraţi câteva din trăsăturile care definesc un 
sistem politic democratic: 

a. 

b. 

c. 

d. 
14. Precizaţi ce fel de regim politic a fost în țara noastră până în de- 

cembrie 1989 


15. Vă rugăm să explicați caracteristicile puterii politice în democra- 
ție precizate în textul următor: 
„Diferenţa dintre democraţie şi opusul ei se întinde în realitatea că 
într-o democraţie puterea este difuzată, limitată, controlată şi 
exercitată prin rotaţie“ (Giovani Sartori ) 
a.Difuzată 


b. Limitată 

c. Controlată 


d. Exercitată prin rotaţie 


16. Ce ne puteţi spune despre: 
a. Echidistanţa politică a instituţiei militare 


b. Apolitismul cadrelor militare 


17. Care sunt sentimentele pe care le încercaţi dvs. cu privire la exer- 
citarea dreptului de vot? 
a. Simt satisfacţie când merg să votez 
b. Am sentimentul că votez mai mult din datorie 
c. Nu simt nimic particular când merg să votez 
d. Nu ştiu 
18. Intenţionaţi să vă exercitaţi dreptul de vot la alegerile generale ( 
pentru parlament ) viitoare ? 
a. Da 
b. Nu 
c. Nu ştiu 
19. Opţiunea dumneavoastră se îndreaptă către: 
a. O personalitate politică 
b. Un partid politic 
c. O doctrină politică 
d. Nu ştiu 
20. V-aţi decis pentru un partid anume sau o alianţă de partide pentru 
viitoarele alegeri generale? 
a. Da 
b. Nu 

21. Dacă da, presupunând că duminica viitoare ar fi alegeri generale 
(pentru parlament), cu ce partid sau alianţă de partide aţi vota 
sau aţi fi înclinați să votaţi? 


22. V-aţi format o opţiune cu privire la persoana viitorului preşedinte 
al României? 
a. Da 
b. Nu 
23. Dacă da, presupunând că duminica viitoare ar fi alegeri pentru 
preşedinte pe cine aţi vota să fie ales ca preşedinte al ţării? 


24. Care ar fi după părerea dvs. ideologia care ar trebui să servească 
sistemul politic din România? 
a. De stânga 
b. De centru-stânga 
c. De centru 
d. De centru-dreapta 
e. De dreapta 


25. În ce direcţie credeți că se îndreaptă astăzi România? 
a. Spre dreapta 
b. Spre centru-dreapta 
c. Spre centru 
d. Spre centru-stânga 
e. Spre stânga 
26. Vă rugăm să vă exprimaţi nivelul acordului dvs. în legătură cu 
trei seturi de probleme (politice, economice şi militare). Pentru 
aceasta încercuiți litera corespunzătore părerii dvs. ca răspuns la 
problema indicată la capătul rândului. 
Acord Acord  Nedecis Deza- Deza- 
puternic cord cord 
puter- 
nic 


Anexă 


185 


Să existe mai 
multe partide po- 
litice. 

Să fie în fruntea 
tării un singur om 
hotărât decât mai 
mulţi cu idei dife- 
rite. 

Dacă după ce a 
fost ales parla- 
mentul nu mai 
trebuie criticat. 
Dacă după ce a 
fost instalat în 
funcție guvernul 
nu mai trebuie 
criticat. 


Economia de pia- 
tă este bună pen- 
tru dezvoltarea 
viitoare a Româ- 
niei 
Privatizarea este 
bună pentru dez- 
voltarea țării. 
Investițiile străine 
în România favo- 
rizează dezvolta- 
rea economiei 
românești. 


Cei care îşi des- 
chid firme parti- 
culare contribuie 
la dezvoltarea 
economică a țării. 


Acord 
puternic 


Acord 


Nedecis 


Deza- 
cord 


Deza- 
cord 
puter- 
nic 
e 

Instituţia militară a b c d e 
pentru a-şi atinge 
interesele proprii 
(resurse economi- 
ce şi financiare) 
trebuie să se an- 
gajeze în lupta 
politică între par- 
tidele politice. 
Instituţia militară a b c d e 
pentru a-şi atinge 
interesele proprii 
trebuie să fie ata- 
şată de partidul 
aflat la putere 
În situaţii de criză a b c d e 
armata trebuie să 
intervină în viaţa 
politică a ţării. 
27. Vă prezentăm trei seturi de preferinţe legate de ordinea socială şi 
guvernare. Din fiecare set vă rugăm să alegeţi preferința care credeţi 
că răspunde mai bine concepţiilor şi aspirațiilor dvs. Pentru aceasta 
încercuiți litera corespunzătoare. 
Preferaţi: 
al. O organizare socială în care individul este răspunzător pentru 
el însuşi în mai mare măsură decât statul pentru el, sau 
a2. O organizare socială unde în egală măsură, atât statul cât şi 
individul, sunt răspunzători, sau 
a3. O organizare socială în care statul să fie răspunzător pentru 
fiecare individ 


pentru indivizi cât şi pentru satisfacerea nevoilor de bază ale acesto- 
ra, sau 

b3. Un guvern centrat pe satisfacerea nevoilor de bază ale cetăţe- 
nilor 

cl. O societate cu oameni liberi, în care fiecare să se dezvolte fără 

a-i stânjeni pe ceilalţi, sau 

c2. O societate cu oameni liberi, în care fiecare să se dezvolte fără 
a-i stânjeni pe ceilalţi, dar în care diferenţele între clase să nu fie atât 
de puternice, sau 

c3. O societate a egalităţii în care nimeni să nu fie nevoiaş, iar 

diferenţele între clase să nu fie atât de puternice 
28. Citiţi cu atenţie următoarele seturi de afirmaţii şi alegeţi din fie- 
care pe aceea care corespunde concepţiilor dumneavoastră. Pentru 
aceasta încercuiți litera corespunzătore. 

al. Sunt pentru naționalism dar nu pentru şovinism 

a2. Sunt pentru abandonarea naţionalismului 

a3. Sunt pentru naționalism neşovăit şi intransigent 

b1. Naționalismul este singura cale de dezvoltare a unui popor 

b2. Un popor se poate dezvolta şi fără naționalism 

b3. Naționalismul cultivat în cadrele adevărului dezvoltă valorile 

unui popor 

cl. Ordinea socială este asigurată numai de naționalism 

c2. Naționalismul este cauza războaielor şi a conflictelor sociale 

şi ca atare trebuie depăşit 
29. În ipotetica situaţie că ministrul de interne al ţării aflat la volanul 
maşinii personale a fost oprit de un poliţist pentru depăşire de viteză, 
credeţi că el va fi sancţionat de poliţist? 

a. Sigur, da 

b. Probabil, da 

c. Nu ştiu 

d. Probabil, nu 

e. Sigur, nu 
30. Vă rugăm să vă exprimaţi nivelul acordului dumneavoastră în 
legătură cu cele două probleme menţionate mai jos. Încercuiţi în fie- 
care rând litera corespunzătoare părerii dumneavoastră ca răspuns la 
problema precizată la capătul rândului. 


Acord Acord Nede- Deza- Deza- 
puternic cis cord cord 
puternic 
Intrarea ţării noastre a b c d e 
în structurile N ATO 
Controlul civil al a b c d e 


instituţiei militare 

31. Segment social distinct, corpul ofiţerilor din orice ţară se bucură, 
în principiu, de putere şi prestigiu social. Vă rugăm să evaluaţi pe 
scala de mai jos în ce măsură ofiţerii armatei române deţin aceste 
atribute. Încercuiţi în fiecare rând litera corespunzătoare părerii dum- 
neavoastră ca răspuns la dimensiunea precizată la capătul rândului. 


Într-o Într-o Într-o Într-o Într-o 
foarte mare oare- mică mă- foarte 
mare măsură care sură mică mă- 
măsură măsu- sură 
ră 
Putere socială a b c d e 
Venit a b c d e 
Prestigiu social a b c d e 


32. Apreciați că puteți participa în mod deschis, fără rețineri la discu- 
tiile şi dezbaterile care au loc în orele de curs şi seminar, pe terenuri- 
le de instrucţie sau cu ocazia întâlnirilor dvs. cu diverşi comandanţi 
şi şefi? (Numai pentru studenţii anului 4 ) 

a. Categoric, da 

b. Probabil, da 

c. Nu ştiu 

d. Probabil, nu 

e. Categoric, nu 
33. Vă rugăm să ne spuneţi dacă discutaţi probleme politice cu 
alţi oameni? 

a. Aproape zilnic 

b. O dată pe săptămână 

c. Din când în când 

d. Niciodată 
34. În ce măsură consideraţi că rigoarea instituţiei militare influen- 
ţează interesul , percepţia şi judecăţile dumneavoastră asupra feno- 
menului politic? 

a. Categoric, da 

b. Cu rezerve, da 

c. Nu ştiu 

d. Cu rezerve, nu 

e. Categoric, nu 
35. Deoarece amploarea profesionalizării militare contemporane de- 
termină creşterea influenţei politice a corpului ofițerilor, consideraţi 

că procesul de învățământ din ATU vă pregăteşte în acest sens? 
(Numai pentru studenţii din anului 4 ) 

a. Categoric, da 

b. Cu rezerve, da 

c. Nu ştiu 

d. Cu rezerve, nu 

e. Categoric, nu 


Atunci când se analizează rezultatele anchetei nu interesează 
numele persoanelor chestionate, dar am vrea să putem clasifica răs- 
punsurile după unele criterii: anul de studii, vârsta, mediul de rezi- 
denţă, profilul liceului absolvit, ocupaţia tatălui. Vă rugăm, deci, să 
ne indicaţi aceste date. 

36. Anul de studii: 


a. 1 b.4 
37. Vârsta: 

a. 18 - 20 c. 22 - 24 

b. 20 - 22 d. Peste 24 de ani 
38. Mediul de rezidenţă al familiei (părinţilor) 

a. Urban b. Rural 


39. Ocupaţia tatălui (dacă a decedat, este pensionar sau şomer, notaţi 
ultima ocupaţie avută): 


a. Agricultor e. Cadru militar 

b. Muncitor f. Inginer, medic, profesor etc. 
c. Maistru, tehnician g. Patron 

d. Funcţionar h. Alte ocupaţii 


40. Liceul absolvit (Numai pentru studenții anului 1) 
a. Militar b. Civil 

